
1  Introducere în bizantinologie — periodizare şi izvoare 


1.1 Locul Bizanțului în istoria medievală 


Istoria nici unui stat nu a fost tratată cu atâta nedreptate ca cea a 
Imperiului Bizantin. Există uzanta de a considera statul bizantin drept un 
trup muribund sau chiar aflat în putrefacție, conducătorii săi drept spirite 
rele, şi totuşi timp de secole Bizanțul a reprezentat imperiul cel mai de 
seamă. 

Purtătorii puterii bizantine au fost armata, administraţia, biserica şi 
coroana. 

Conform unei definiţii clasice, Bizanțul este „sinteza organică a trei 
componente: tradiţiile elenismului antic, teoria romană a statului şi 
creştinismul“ (lorga). 

Adevăratul Bizanț reprezenta unitatea organică şi monolitică a 
„elenismului“ cu „Orientul“. 

lorga a definit constant Bizanțul ca o sinteză a patru elemente esenţiale: 
elementul roman, elementul elenist, elementul ortodox şi cel oriental sau, 
cum se exprimă în Istoria vieţii bizantine: „Roma politică, elenism cultural, 
ortodoxie religioasă dar şi o continuare tenace a unui orientalism, a unui 
asiatism pe care unii au vrut să-l împingă până în îndepărtata Chină şi din 
care multe laturi nu sunt cunoscute decât prin ultima lor fază“ 

Reelaborarea formală a moştenirii clasice a fost unicul obiect al 
eforturilor creatoare ale Bizanțului, cu scopul de a substitui diferitele stiluri 
„naţionale“ cu unul singur - cel sancţionat de către stat şi de Biserică. 


1.2  Continuitate şi discontinuitate 


Între statele evului mediu, Imperiul bizantin ocupă o poziţie specială şi 
unică. Toate celelalte state de pe teritoriul fostului Imperiu roman — 
ostrogot, vizigot, vandal — sunt creaţii noi care au dobândit în timp o 
identitate şi tradiţii proprii. 

Bizanțul nu a fost un nou stat, iar istoria bizantină nu reprezintă un nou 
început, nici ca schimbare, nici ca evoluţie. Bizanț însemna Roma. Acest 
imperiu pe care din epoca modernă îl numim cu un astfel de apelativ comod 
nu a fost nici măcar rezultatul împărțirii Imperiului roman, deoarece, juridic 
vorbind, imperiul nu a fost împărțit niciodată, ci doar administrativ, întrucât 
stăpânirea romană devenise prea întinsă. 

Până în ultimele sale clipe, statul bizantin — Imperium Romanum sau în 
greacă Basileia ton Rhomaion - a fost conştient de legătura sa cu vechea 

Romă. Fiecare cetăţean al acestui imperiu se simte şi se numeşte roman — 
Romanus sau Rhomaios, conducătorii săi se consideră împărați romani, ca 
urmaşi şi moştenitori ai cezarilor romani. Ei şi sunt împărații romani de 
drept, nicidecum moştenitorii împăraţilor Romei, într-o succesiune directă şi 
neîntreruptă — în ciuda uzurpárilor de tot felul si a schimbării dinastiilor - de 
la Caesar şi Augustus până la Constantin XI Paleologul. Dreptul roman a 
rămas în toate timpurile baza jurisdicției sale. Prin ideea de stat romană s-a 
putut păstra imperiul care era atât de heterogen sub raport etnic. 

Şi statele barbare create pe teritoriul său au recunoscut realitatea 
imperiului. 

Pentru creştinătate acest imperiu a fost de însemnătate covârşitoare. 
Abia existenţa sa a creat posibilitatea rapidei răspândiri a creştinismului, aici 
au trăit Părinţii Bisericii. 

Ca moştenitor al Imperiului Roman, Bizanțul se doreşte a fi singurul 
imperiu, să stăpânească de acum peste toate țările care au aparținut 
vreodată Imperiului şi care intră de acum în ecumenia creştină. 

Noua Romă, Bizanțul, preia gloria,dar şi povara vechii Rome. 

Între istoria romană şi istoria bizantină nu există o ruptură. Istoria 
Bizanțului apare ca o continuare firească a istoriei romane până la 
încercarea lui lustinian de a reface unitatea imperiului. Istoria bizantină este 
continuatoarea celei romane, după cum statul bizantin a însemnat 
dezvoltarea imperiului roman. 

Cu cât ne îndepărtăm însă cronologic de bazele inițial romane, ne 
întâmpină două elemente fundamentale: grecizarea şi crestinarea 
imperiului. Retragerea imperiului din vest în răsăritul elenistic şi creştinarea 
Imperiului au fost factorii transformării treptate a Imperiului Roman în 
Imperiu Bizantin. 

Concepţia superioară asupra statului rezida în împărat: el întruchipa 
imperiul; demnitatea sa era personală şi neîngrădită. Persoana sacră a 
împăratului constituie însuşi conceptul întregii puteri a statului. Ceea ce 
numim cezaropapism a fost în realitate o perpetuare a concepţiei antice 
care excludea o autonomie a sferei religioase a vieţii. În Bizanţ ca si în 
Occident, biserica s-a impus ca forță autonomă față de conducătorul 
încoronat, dar precumpănirea împăratului bizantin față de biserică a fost o 
trăsătură permanentă a istoriei bizantine. „Sacrul împărat nu este cum sunt 
ceilalți conducători. El este uns cu mirul cel mare şi este consacrat basileus si 
autocrator al Romanilor, adică al tuturor creştinilor”, iată ce-i scrie dojenitor 


patriarhul Constantinopolului Antonie al IV-lea cneazului Vasile al Moscovei 
prin 1394,! sintetizând doctrina împăratului ecumenic si universal. 


Destrămarea puterii imperiale în Apus a avut drept rezultat o 
descentralizare a autorităţii, ceea ce lăsa libertate evoluţiilor regionale, în 
vreme ce împărații bizantini au menţinut un strâns control autocratic asupra 
tuturor aspectelor vieţii laice şi religioase. Persoana suveranului era absolută 
şi sacră, asemeni celei divine. De la Constantin la lustinian împărații 
impártiserá puterea cu biserica, iar după înăbuşirea răscoalei „Nika“ de către 
lustinian, împărații au devenit autocrati absoluti. 


Raportul autocratorului cu Biserica poate fi urmărit si în Țările Române, 
cu toate că ele nu se întemeiază ca creaţii bizantine. Organizarea Bisericii în 
Țara Românească şi Moldova se realizează sub patronajul patriarhului 
ecumenic şi al bazileului ecumenic, iar domnul devine şi el autocrator 
(samoderjavnii) din „mila lui Dumnezeu”, luând şi titlul ,lo", particula 
imperială în documentele emise de cancelaria domnească. În timp, modelul 
imitat este cel bizantin, autocratia ecumenică luând acum valenţele 
suveranităţii locale, pierzându-şi conţinutul imperial. 


1.3 Mozaicul cultural şi lingvistic 


Şi diversitatea geografică a Imperiului bizantin este dublată de mozaicul 
cultural şi lingvistic. Limbi vechi ca aramaica, ebraica sau egipteana au fost 
încă folosite în mai multe părţi din Orientul apropiat şi nordul Africii. Siriana, 
ceea ce era aramaica palestiniană creştină, era recunoscută ca limbă a 
eruditilor şi teologilor, iar copta — ultima formă a limbii egiptene a fost 
păstrată în biserică mult timp după instalarea islamului în regiune. În podişul 
Anatoliei şi Caucaz se vorbeau limbi indo-europene. Slavii şi-au adus şi ei 
limba odată cu imigrarea în Balcani, latina domina apusul Europei, dar şi al 
Peninsulei balcanice şi coastele Africii. Era instrumentul administraţiei şi 
culturii romane, fiind vorbită atât de oficiali militari şi civili cât şi de oamenii 
educati din jurul Mediteranei. În Grecia şi spaţiul sud-balcanic se vorbea 
greaca, care era limba administraţiei şi a locuitorilor oraşelor, iar în zonele 
rurale coexista cu limbile regionale. După pierderea provinciilor estice în 
secolele VII-VIII, imperiul medieval s-a consolidat în jurul unui nucleu 
elenizat în care greaca era recunoscută ca limbă a religiei, administraţiei şi 
comerțului. 


1.4  Periodizarea istoriei Bizanțului 


1 Obolenski, Un commonwealth medieval: Bizanțul, p. 290. 

Dacă în privința sfârşitului istoriei Imperiului bizantin, chestiunea 
periodizării e relativ simplă - cucerirea Constantinopolului la 1453 de către 
turci, respectiv căderea Imperiului de la Trapezunt în 1461, despre începutul 
istoriei bizantine există teorii diferite: 

e începutul guvernării separate în timpul lui Dioclețian (sfârşitul 


sec. III) 

e întemeierea oraşului Constantinopol (330) 

e Imperiul în perioada lui Constantius || şi transformarea 
Constantinopolului în capitală cu drepturi depline (mijlocul sec. 
IV) 


e divizarea Imperiului în anul 395 

e declinul şi pieirea Imperiului de Apus (mijlocul sec. V-476) 

e domnia lui lustinian (mijlocul sec. VI) 

e epoca de după războaiele lui Heraclius | cu perşii şi cu arabii 
(mijlocul sec. VII). 


2 Imperiul roman târziu (284-457) 


2.1 De la Roma la Bizanţ — refondarea imperiului (284-337) 


Stabilirea unui moment precis al începerii istoriei Bizanțului este o 
sarcină imposibilă. Atunci când Constantin a ales drept nouă capitală oraşul 
întemeiat de el pe Bosfor, în 330, stăpânea asupra întregului Imperiu roman. 
Deşi imperiul a fost împărţit între fiii săi la moartea sa, el a fost reunit în 350 
şi 392, până la o nouă împărţire care avea să fie de durată, cea din 395. 

De la Augustus (27 a.C.-14 p.C.) intregul Imperiul roman se afla sub 
cârmuirea unui singur stăpânitor. Deşi extins în vremea lui, imperiul va 
continua expansiunea şi lărgirea arieie teritoriale timp de încă un veac, până 
în vremea lui Traian (98-117). Imperiul era prea vast pentru a fi administrat 
direct dintr-un singur centru. Din acest motiv împărații au delegat o parte a 
puterii unei rude sau altui personaj care era desemnat ca succesor. 


2.1.1 Noul sistem al lui Dioclețian. Restaurarea stabilităţii. 
În secolul III purtarea războiului la aproape toate frontierele Imperiului, 


dar şi creşterea instabilității interne au făcut ca responsabilitátile guvernării 
să devină mai împovărătoare. Trupele sau provinciile au aclamat proprii lor 


împărați, cum se va întâmpla în mai multe râbduri de acum în istoria 
imperiului, unii reuşind să menţină nestingheriti puterea timp de ani în sir. 

Împăratul Diocles, care în 285 şi-a latinizat numele în Diocletianus, 
reuşeşte după asasinarea lui Carinus, succesorul de drept al împăratului 
Carus, să preia întregul control asupra imperiului. Prin politica sa 
reformatoare iscusită, Dioclețian a redresat imperiul din punct de vedere 
politic, inițiind mai întâi diarhia — prin asocierea lui Maximianus, inițial în 
calitate de Caesar (285) şi un an mai târziu de Augustus (286), apoi tetrarhia 
— prin asocierea celor doi caesari, Constantin Chlorus şi Galerius (293). 
Sistemul tetrarhiei era însă bazat tot pe diviziunea între apus şi răsărit, 
fiecare augustus fiind dublat de câte un caesar. Dioclețian dorea să 
folosească noul sistem de împărțire a puterii şi sarcinilor în imperiu în scopul 
de a întări administrația romană astfel ca ea să nu mai fie ameninţată de 
rebeli sau invadatori. Schimbările din administraţie, sistemul de taxe şi 
apărare şi-au arătat roadele mult mai târziu. Sistemul unic de impozitare a 
rămas în esenţă viabil în viitorul Imperiu bizantin, după cum şi graniţele 
provinciilor s-au menţinut vreme de veacuri. 


2.1.2 Transformarea constantiniană 


Majoritatea istoricilor consideră că istoria bizantină începe cu domnia lui 
Constantin cel Mare (306-337), a primului împărat creştin, întemeietorul 
oraşului imperial pe Bosfor, la 330 oraşul Constantinopol fiind închinat lui 
Hristos. 

Ca urmare a dezvoltării lor multiseculare, regiunile răsăritene ale 
Imperiului Roman se deosebeau printr-un nivel mai înalt al economie, ca 
atare, centrul vieţii economice şi politice a imperiului se deplasase tot mai 
mult spre răsărit. Alegerea noii capitale Byzantium se datora poziţiei 
favorabile comerciale şi strategice a oraşului. 

Edictul de toleranță de la Milan (313), cunoscut dintr-un ordin al 
coîmpăratului Licinius (307-324) pentru jumătatea răsăriteană a Imperiului, 
a fost o hotărâre executivă a tolerantei proclamate de înaintaşul lui 
Constantin, Galerius (293-311), care punea capăt persecuției creştinilor în 
Imperiul Roman. Viziunea crucii a lui Constantin este legată de victoria 
câştigată sub semnul crucii împotriva uzurpatorului Maxentiu în 312. 
Constantin a fost întreaga viață deopotrivă pontifex maximus al religiei 
păgâne romane oficiale, de stat. Împărații au renunţat la acest titlu abia în 
379 şi 382. Treptat se ajunge la revers, la favorizarea bisericii creştine şi 
tolerarea religiei păgâne. Deciziile anticrestine ale lui lulian Apostatul (361- 
363), antipodul lui Constantin şi ultimul împărat al dinastiei constantinene, 


rămân episodice. La 380, edictul de la Tessalonic al lui Teodosius cel Mare 
obligă toti locuitorii imperiului să treacă la creştinism. 


2.2 Statul sub presiune (337-395). Continuitatea sub Constanțiu II, lulian, 
Valens şi Theodosius 


Cu toate că perioada de la Constantin până la lustinian şi urmaşii săi 
direcţi înseamnă o continuare a existenţei instituţiilor politice şi structurilor 
sociale romane, se manifestă în această vreme caracteristici noi. 

După lupte interne de durată, celor trei fii ai lui Constantin cel Mare le 
revine puterea imperială - Constantin II (337-340) şi Constans (337-350) în 
Apus, iar Constanțiu Il (337-361) în Răsărit. Ca urmare a înfrângerii lui 
Constantin |l, care stăpânea în Italia (340), de către Constans şi după 
moartea acestuia din urmă (350), Constanțiu se vede nevoit să caute noi 
formule. Dorind păstrarea puterii imperiale în mâinile dinastiei, Constanțiu îl 
numeşte pe Gallus, nepot al său, caesar în Răsărit, acesta fiind lăsat să 
guverneze Antiohia, şi se îndreaptă spre Italia pentru a-l înfrânge pe Magnus 
Magnentius, uzurpatorul păgân al lui Constans, în sângeroasa luptă de la 
Mursa în Pannonia din 351. După înfrângerea sa pentru a doua oară la Mons 
Seleuci, în 353, Magnentiu se sinucide, fiind astfel eliminat definitiv de la 
lupta pentru putere. Suspectând loialitatea lui Gallus, care de altfel se 
remarcase printr-o sângeroasă guvernare în Răsărit, împăratul a dispus 
executarea sa în 354, totuşi dându-şi seama de importanţa unui personaj 
imperial care să apere Gallia, l-a numit pe lulian, fratele mai tânăr al lui 
Gallus, al doilea nepot al său, caesar în Apus (355), unde avea să lupte 
contra germanilor de pe Rin. El însuşi s-a întors la Constantinopol, având în 
vedere că deja în 359 perşii au invadat imperiul, care pierde acum Armenia 
şi zone din Mesopotamia. Atunci când împăratul cheamă în ajutor trupele 
apusene aflate sub conducerea lui lulian, ele îl proclamă pe acesta din urmă 
augustus, şi doar moartea naturală a lui Constanțiu, pe când îşi pregătea 
trupele din Antiohia, pentru a face față rebeliunii, a împiedicat izbucnirea 
unui nou război civil. 

Aceste războaie civile şi dispute religioase au slăbit poziția Imperiului 
Roman. De acum, imperiul va fi atacat în mod repetat atât la graniţa nordică, 
cât şi dinspre răsărit, această luptă pe cele două fronturi devenind o 
constantă în istoria ulterioară a Imperiului bizantin. 

Constanțiu abia interzisese toate cultele păgâne prin legea din 356, şi a 
înfrânt apoi opoziţia ortodoxă din biserică, în fruntea căreia se afla 
Athanasios, episcopul Alexandriei, impunând toleranța față de arianism prin 
sinoadele de la Sirmium şi Rimini (359), când lulian Apostatul (361-363), 


10 


rămas cunoscut cu acest cognomen ca urmare a persecuțiilor anticrestine, 
nepot al lui Constantin cel Mare, încearcă revenirea la vechile tradiţii 
romane si la gloria Romei antice. A reoficializat păgânismul, prin 
redeschiderea templelor şi crearea unei ierarhii paralele de preoţi păgâni 
(apostazie). Acest pas a rămas impopular, locuitorii imperiului nu se mai 
simțeau atraşi de un politeism de factură intelectuală. Si politica sa militară 
s-a dovedit neinspirată, avansând prea adânc în teritoriile cucerite de perşi. 
lulian a murit în expediția împotriva perşilor, tronul revenind unor soldati 
din regimentele de gardă, mai întâi lui lovian (363-364), care a încheiat o 
pace pe 30 de ani cu perşii — cedând patru satrapii şi suzeranitatea asupra 
Armeniei, şi apoi lui Valentinian (364-371) care l-a ales pe fratele sáu Valens 
(364-378) drept coîmpărat în Răsărit. 

Valentinian s-a îndreptat spre vest pentru a apăra provinciile galice de 
invaziile germane, iar Valens a avut de luptat împotriva lui Procopius, o rudă 
de-a lui lulian, care a încercat să uzurpeze puterea. 

Chestiunile religioase — Valentinian luând partea credinţei niceene, în 
vreme ce Valens favoriza arianismul, în spiritul lui Constanțiu - vor trece 
totuşi pe plan secund, deoarece imperiul se vedea confruntat cu probleme 
grave de politică externă. Intrarea saxonilor şi a islandezilor în Britannia, 
luptele cu alamanii pe Rin şi Neckar, cu sarmatii şi quazii la Dunăre vesteau o 
criză mai profundă, declanşată o dată cu sosirea vizigoților la Dunăre. 
Colonizati în dioceza tracă de către Valens, după ce de facto fortaserá linia 
Dunării, din cauza atacurilor hunice, vizigoții - greuthungi si tervingi - au 
început să devasteze zone întinse ale imperiului. Alianţa vizigoților cu 
ostrogoții şi hunii a adus întreaga Tracie sub dominație barbară. Valens, fără 
să mai aştepte întăririle de trupe ale lui Graţian, fiul lui Valentinian, trimise 
în ajutor, a pornit împotriva lor, suferind o cruntă înfrângere din partea 
vizigoților aliaţi cu ostrogoții în lupta de la Adrianopol în 378. Împăratul 
însuşi şi două treimi din armata imperială şi-au pierdut viaţa în această 
bătălie care a reprezentat şi impunerea rolului decisiv al cavaleriei în 
defavoarea pedestrimii în evul mediu. Abia în 382 se va încheia un tratat de 
pace între imperiu şi vizigoți. 

Moartea lui Valens lăsa răsăritul fără cármuire, astfel că Gratian l-a numit 
drept coîmpărat pe generalul Theodosie, preferându-l în condiţiile date 
fratelui său Valentinian |l, această decizie impunându-se pentru apărarea 
Imperiului în fata pericolului reprezentat de goți. 

Theodosie | (379-395) acorda vizigoților statutul de foederati (382) ai 
imperiului, ei fiind colonizați în partea de nord a diocezei trace, între Dunăre 
şi Balcani, o recunoaştere a stării de facto. Theodosie nu a putut proceda 
altfel în condiţiile grave create în Balcani, acordând goților statutul de 

autonomie, scutire de impozit si soldá pentru participarea la rázboi. 
Germanizarea armatei atingea în această vreme punctul culminant. Câţiva 
ani mai târziu, în 387, încheierea unui tratat de pace cu Persia, care viza 
împărţirea Armeniei, a oferit imperiului pace în răsărit pentru mai bine de 
un secol. 

Restabilirea unităţii Bisericii, care a avut drept rezultat consolidarea 
puterii imperiale, a fost opera lui Theodosie cel Mare. După edictul de la 
Thessalonic (380) care interzicea arianismul în jumătatea orientală a 
imperiului, al doilea conciliu ecumenic de la Constantinopol (381) condamnă 
definitiv arianismul, iar dogma ortodoxă este acum desăvârşită. Patriarhul 
Constantinopolului dobândeşte al doilea rang în biserică, după episcopul 
Romei, având preeminenţă față de episcopii Alexandriei, Antiohiei si 
lerusalimului. Zece ani mai târziu toate cultele păgâne şi sectele creştine 
heterodoxe din imperiu au fost interzise, iar creştinismul devine religie 
oficială unică în imperiu. Ortodoxia devine nu o simplă chestiune religioasă, 
ci şi una de natură politică, fiind puse astfel bazele doctrinei bizantine cu 
privire la raporturile dintre biserică şi stat (cezaropapism). În aceeaşi vreme, 
cea mai mare autoritate a bisericii din Apus, Ambrozie, episcopul Milanului, 
militează pentru independenţa puterii spirituale față de cea temporală. 


2.2.1 Pericolul barbarizării (395-457). Ostilitatea între răsărit şi apus. 
Amenințarea hunică. Creşterea influenţei barbare 


După asasinarea lui Graţian de către Maximus, în anul 383, uzurpatorul 
care l-a înlăturat mai apoi si pe Valentinian Il din Italia, s-a iscat un lung 
război civil. Theodosie a acţionat energic şi cu succes pentru a-l repune în 
demnitate pe Valentinian în Vest (388). În cele din urmă Valentinian şi-a 
pierdut tronul şi viaţa, fiind asasinat de Arbogast, un general frac aflat în 
slujba sa, acesta numindu-l ca împărat în apus pe Flavius Eugenius (392- 
394). După înfrângerea şi uciderea lui Eugeniu pe râul Frigidus lângă Aquileia 
în 394, Teodosie | cel Mare rămâne singur stăpânitor al Imperiului, dar la 
moartea sa (395) imperiul este împărțit între fiii săi, partea răsăriteană 
revine lui Arcadius (395-408), cea apuseană lui Honorius. Ambii fuseseră 
ridicați la rangul de augusti încă în timpul vieţii tatălui lor. Imperiul Roman 
de Răsărit cuprindea Peninsula Balcanică, Asia Mică, insulele din Marea 
Egee, Siria, Palestina, Egipt, Cirenaica şi unele puncte de sprijin situate în 
partea nordică a bazinului Mării Negre. Apusului îi reveneau părțile sudice 
ale vestului Europei şi nord-vestul Africii. 

Domnia lui Arcadius, tutelat de generalul Rufinus şi soția sa Eudoxia, a 
stat sub semnul pericolului vizigot. Sub conducerea lui Alaric, vizigoții s-au 
răsculat pustiind regiuni întinse din Peninsula Balcanică. Rivalitatea între cei 

doi generali ai Rásáritului si Occidentului - Rufinus si Stilicon - nu a permis o 
colaborare între cele două părţi ale imperiului. Pacea a fost obținută cu 
prețul numirii lui Alaric drept magister militum în Illyricum. După o primă 
invazie în Italia în 402-403, Alaric reuşeşte în 410 să ocupe Roma, ceea ce a 
îndepărtat definitiv primejdia vizigotă în Orient. 

Împăratul Teodosie II (408-450) care i-a urmat tatălui său Arcadius în 408 
la tron la vârsta de şapte ani, a fost de-a lungul domniei sale controlat în 
mişcări de sora sa Pulcheria şi de soţia sa Athenais-Eudochia. Pulcheria a şi 
moştenit stăpânirea şi i-a transmis-o soțului Marcian (450-457), primul 
împărat care a primit coroana din mâna patriarhului de Constantinopol. 
Teodosie a fost ultimul împărat din răsărit al dinastiei theodosiene. La 438 
Codex Theodosianus, o codificare a dreptului roman ce a avut valabilitate şi 
în vest, marchează din nou unitatea imperiului. 


La mijlocul secolului al V-lea imperiul a trebuit să se confrunte cu un nou 
pericol: invaziile hunilor. Desi Attila obținuse din partea lui Teodosie II plata 
unui tribut anual în aur, dublat apoi, şi chiar titlul de magister militum, în 
441 hunii trec Dunărea luând în stăpânire Naissus şi Sirmium. Tinta lui Attila 
era atacarea Constantinopolului, ceea ce l-a silit pe Teodosie II să încheie un 
tratat umilitor cu hunii în 443. Abia împăratul Marcian a pus capăt plăţilor. 
După înfrângerea hunilor în Câmpiile Catalaunice (451), moartea lui Attila 
(453) şi implicit destrămarea regatului hun, imperiul nu a mai fost 
confruntat cu acest pericol. 

Şi secolul V a fost dominat de dispute religioase. După victoria asupra 
arianismului, biserica din răsărit s-a confruntat cu problema cristologică cu 
privire la raportul naturii divine cu cea umană a lui lisus Hristos. Disputa i-a 
avut ca protagonişti pe patriarhul Constantinopolului, Nestorie şi pe cel al 
Alexandriei, Chiril. Nestorie susținea doctrina antiohiană, potrivit căreia cele 
două naturi ale lui Hristos sunt distincte, natura umană fiind 
precumpănitoare. Sinodul al treilea din Efes (431) a dat câştig de cauză lui 
Chiril care susţinea unitatea naturilor divină şi umană în persoana lui Hristos. 
În lupta contra lui Nestorie a apărut şi secta monofizită care propovăduia 
doar natura divină a lui Hristos. 

Sinodul al IV-lea ecumenic de la Calcedon (451) a formulat clar dogma 
celor două naturi ale lui Hristos. Papa Leon cel Mare (440-461), cel care a 
accentuat primatul bisericii romane, a trimis delegati la acest sinod. Doctrina 
bisericii a celor două firi din persoana lui lisus Hristos a fost definită printr-o 
mărturisire de credinţă: lisus Hristos este Dumnezeu adevărat si om 
adevărat, având suflet rațional şi trup, de o ființă cu Tatăl după dumnezeire 
şi de o ființă cu oamenii după umanitate, în afară de păcat. Cele două naturi 

sunt complete si nedespártite, deosebirea dintre ele nefiind distrusă prin 
unire, păstrându-se însuşirea fiecăreia într-o singură persoană. Noua 
formulă combătea astfel atât nestorianismul, cât şi monofizitismul. Doctrina 
despre unirea personală sau ipostatică a celor două naturi are însemnătate 
şi pentru chestiunea mântuirii, ea fiind posibilă prin aceea că lisus este 
Dumnezeu adevărat şi deopotrivă om adevărat. 

Constantinopolul a câştigat nu doar o victorie dogmatică, ci şi o 
importantă victorie politică. Prin canonul 28 al conciliului de la Calcedon se 
proclama egalitatea între scaunele episcopale din Roma şi Constantinopol, 
papa păstrând doar primul rang onorific în biserica creştină datorită vechimii 
scaunului său. Faptul anunţa viitoarea luptă pentru supremație dintre cele 
două biserici. Urmarea a fost că Egiptul şi Siria, chiar zone din Asia Mică au 
rămas credincioase — monofizitismului, distanțându-se astfel de 
Constantinopol. 


3  Bizantul timpuriu (457-610) 
3.1 Barbari, monofiziti si reforme (457-518) 


3.1.1 Lupta lui Leon cu germanicii. Eforturile de stabilitate ale lui Zenon. 
Reformele lui Anastasie 


Influența comandantilor militari germanici crescuse considerabil ín 
Răsărit. După stingerea dinastiei theodosiene, alanul Aspar, patriciu şi 
magister militum, era cel mai influent personaj la Constantinopol. El îl 
impusese prin masinatiunile sale, împreună cu Pulcheria, pe Marcian ca 
împărat Răsărit, şi se pare că tot el a pus capăt domniei sale otrăvindu-l. 
Fiind arian şi barbar, Aspar nu putea aspira la demnitatea imperială, 
preferând să conducă din umbră prin impunerea pe tron a tribunului trac 
Leon, care va domni cu numele de Leon | Makelles (457-474). Probabil 
măcelar în tinereţe, dar şi ca urmare a cruzimii sale şi-a atras acest 
cognomen. Leon a început să-l îndepărteze treptat pe Aspar şi rudele 
acestuia de la putere, aliindu-se cu tribul isaurienilor, căsătorindu-şi fiica, 
Ariadna, cu căpetenia acestuia, Tarasicodissa (viitorul împărat Zenon). Aspar 
va fi asasinat din ordinul împăratului, care reuşeşte să-i îndepărteze pe alani 
şi goți de Constantinopol (471). Astfel, Leon | curăță armata răsăriteană de 
germanici, stopând procesul de barbarizare a acesteia, proces care făcuse 

armata apuseaná ineficientá. La moartea lui Leon, urmeazá pe tron nepotul 
nevárstnic al acestuia, Leon Il, fiul Ariadnei, la rândul ei fiica lui Leon si al lui 
Zenon. Copilul moarea înainte de împlinirea primului an. Tronul va fi preluat 
în fapt de Zenon (474-491), tatăl lui Leon II, comandantul gărzii de 
excubitores, garda imperială a Isaurienilor creată de Leon. În timpul domniei 
sale se petrece detronarea ultimului împărat din Apus, Romulus Augustulus. 
Odoacru a trimis în 480, după moartea lui Romulus, însemnele imperiale - 
coroana şi mantia de purpură - la Constantinopol. Uzurpatorul Odoacru 
afirmase: „după cum soarele e unul pe cer, aşa şi pe pământ trebuie să fie 
un singur împărat“, primind din partea lui Zenon titlul de patriciu şi magister 
militum pentru Italia. Zenon reuşeşte să-l stârnească pe regele ostrogoților, 
Theodoric, împotriva lui Odoacru. În 487 prin trimiterea ostrogoților în 
campania asupra Italiei, Bizanțul elimina acest pericol în Răsărit. Theodoric 
va fi proclamat de ostrogoți rege al Italiei (493), stabilindu-şi capitala la 
Ravenna. Împăratul Anastasie a legitimat puterea lui Theodoric în Italia, 
acesta, la rândul său, recunoscând formal supremaţia Constantinopolului. 
Imperiul Bizantin care controla provinciile răsăritene şi-a menţinut 
suveranitatea nominală asupra teritoriilor controlate anterior de Imperiul 
Roman de Apus. Multe din triburile germanice care au cucerit aceste teritorii 
au recunoscut formal supremaţia basileului bizantin, iar papalitatea a 
recunoscut şi ea din aceste motive, şi din nevoia de a avea protecția 
Bizanțului împotriva longobarzilor, supremația Constantinopolului pentru 
lungă vreme de la abdicarea forţată a lui Romulus Augustulus. 

Anastasie | Dikoros (491-518), ajuns pe tron prin căsătoria cu augusta 
Ariadna — soţia lui Zenon şi cu ajutorul ofițerilor şi demnitarilor de la curte, a 
fost un bun administrator si om de finanţe. A anulat impozitul în aur şi argint 
perceput la un interval de cinci ani (chrysargion) şi a înfăptuit o reformă 
monetară, adăugând o monedă de aramă. Dezbinările între adepţii lui 
Anastasie şi isaurienii conduşi de Longinus, fratele defunctului împărat 
Zenon, au durat până în 497, ele fiind agravate şi de disputele între 
ortodocşi si monofiziti, pe care Anastasie i-a sprijinit, deşi recunoscuse 
hotărârile sinodului de la Calcedon. În aceste chestiuni interveneau şi 
demele, „verzii“ monofiziti fiind favorizați de împărat în detrimentul 
„albaştrilor“ în care intra vechea aristocrație senatorială greco-romană 
ortodoxă. Revoltele împotriva basileului au culminat cu răscoala lui Vitalian, 
comandantul diocezei Thracia, fiind înăbuşită în 515 cu mare efort şi nu 
definitiv. 


3.2 Epoca lui lustinian (518-610) 

3.2.1 Restaurarea iustiniană (518-565) 


Anastasie a fost succedat de lustin | (518-527) care a căutat stabilizarea 
frontului estic si stabilitatea politicá. La moartea tronul a revenit fárá nici o 
opozitie nepotului sáu lustinian care a fost aclamat ca impárat. 

lustinian | (527-565), supranumit cel Mare (Flavius Petrus Sabgatius 
lustinianus), s-a născut în Illyria şi a fost educat la Constantinopol. În 518 a 
devenit şeful administraţiei în numele lui lustin, fiind numit succesor la tron. 
S-a căsătorit cu Theodora, fostă actriţă, în 523. 

Disputele cristologice continuau să ridice serioase probleme politicii 
imperiale. Mişcarea monofizitá — termenul se foloseşte de fapt abia din 
secolul al VIl-lea — reprezenta deja o reacţie la nestorianism. lustinian oscila 
între cele două orientări, însă, influenţat şi de împărăteasa Theodora, nu i-a 
mai favorizat pe monofiziti şi a negociat cu papalitatea încheierea schismei. 
lustinian îşi propunea o politică universală activă a Imperiului. 

Pe lângă pericolul extern, reprezentat mai ales de perşi, pe fondul 
rivalitátilor din sânul aristocrației bizantine, s-au iscat frictiuni între împărat 
şi deme, asociaţii municipale ce se autoguvernau, subimpártite în corpuri 
civile şi militare, care dobândiseră o forță deosebită în secolul V, 
reprezentând o ameninţare pentru stat. Astfel, în 532, a izbucnit răscoala 
Nika. lustinian încercase să limiteze numeroasele ciocniri dintre demele ale 
venetilor (albaştri « venetus) si prasinilor (verzi < prasinus) - pedepsele 
aplicate celor care se încăierau la cursele din hipodrom au fost înăsprite - şi 
să iasă de sub influenţa lor. Albastrii ca si verzii erau pe de altă parte 
nemulțumiți de politica de spoliere impozitară şi fiscală dictată de interesele 
războiului. Ei s-au reunit în hipodromul din Constantinopol într-o rebeliune 
contra împăratului, aliindu-se cu unii senatori care doreau înlăturarea lui 
lustinian şi înlocuirea lui cu un nepot al lui Anastasie |. După ce au incendiat 
zona centrală a capitalei, în urale „Nika”, rebelii şi-au croit drum spre palatul 
imperial, unde Iustinian convocase un consiliu al curtenilor fideli. Împăratul 
a încercat să acorde unele drepturi civile reprezentanţilor demelor, a 
destituit chiar trei miniştri impopulari, însă era deja prea târziu. Theodora l-a 
obligat pe lustinian să acționeze energic. Eunucul Narses a reuşit să atragă 
de partea sa pe o fracțiune a „Albaştrilor”, divizându-i pe răsculați, în timp 
ce Belizarie, comandant al gărzilor imperiale, a înăbuşit insurecția, mai mult 
de 30000 de rebeli fiind ucişi. 

Îndată după urcarea pe tron, lustinian a inaugurat o politică de 
restaurare a Imperiului Roman (renovatio imperii), ale cărui zone vestice 
fuseseră pierdute ca urmare a invaziilor barbare din secolul V, bazându-se 
pe marea rezervă de aur lăsată de Anastasie în vistierie, pe tot mai înalta 

prosperitate a Bizantului si pe o armată imperială eficientă. Frontul 
răsăritean al imperiului a fost asigurat prin încheierea „păcii eterne" cu 
Persia în 532. 

Generalul Belizarie, care înăbuşise revoltele din interiorul statului, se 
distinsese în luptele împotriva sasanizilor în 530, înfrângând o armată mult 
mai numeroasă decât cea bizantină. Celălalt mare general care s-a distins în 
procesul de refacere teritorială şi recucerire a zonelor pierdute ale 
imperiului a fost eunucul Narses. 

În Cartagina se afla la putere uzurpatorul vandal Gelimer, care îl 
detronase pe Childeric. În 533 o armată imperială comandată de Belizarie, 
rechemat de la frontiera estică, a pornit împotriva regatului vandal din 
nordul Africii, iar după reintegrarea acestuia în imperiu şi întoarcerea 
triumfală a lui Belizarie, în anul următor, lustinian se numeşte solemn 
Africanus şi Vandalicus. 

O sarcină mai importantă, dar şi mai dificilă revenea generalilor lui 
lustinian în Italia. Aici elementul roman aproape că sucombase lipsit de 
glorie în lupta contra germanilor. În vara anului 535 două armate imperiale îi 
atacă pe ostrogoți în Italia; prima, sub conducerea lui Mundus, pătrunde în 
Dalmatia, a doua în frunte cu Belizarie ocupă Sicilia. Dinspre vest, francii, 
cumpăraţi cu aur de bizantini, îi atacau şi ei pe ostrogoți. După asedierea cu 
succes a oraşului Neapole, fără să se lovească de rezistenţă, Belizarie s-a 
apropiat de Roma în care a pătruns în noaptea de 9/10 decembrie 536. 
Bizantinii au ocupat după un asediu de câteva luni, în primăvara anului 540, 
Ravenna, capitala statului ostrogot, luându-l prizonier pe regele got Vitiges. 
Ostrogotii, sub comanda energică a lui Totila, au reuşit să-l înfrângă însă în 
mai multe rânduri pe Belizarie. În cele din urmă, strategul şi diplomatul 
Narses i-a înfrânt în 555 pe goți, Italia fiind recucerită de către Bizanţ. 
Întreaga Italie a fost redusă la poziţia de provincie a Imperiului roman prin 
crearea exarhatului Ravennei, ceea ce demonstra inversarea de roluri între 
Orient şi Occident. Capitala exarhatului a avut o importanţă durabilă, 
monumentele de ară bizantină, unele construite deja înainte de epoca lui 
lustinian, au exercitat o influenţă puternică asupra evoluţiei artei italiene. 

O a treia campanie, întreprinsă contra vizigoților, a avut drept rezultat 
recucerirea sud-estului Peninsulei iberice. La moartea împăratului, cea mai 
mare parte a teritoriului din bazinul mediteranean al fostului Imperiu 
Roman, cu excepţia Galiei şi a nordului Peninsulei Iberice a fost reintegrată, 
în ciuda reizbucnirii războiului cu perșii în 540 si a infiltrárii treptate a slavilor 
în Peninsula Balcanică. 

Planurile vaste de recucerire nu l-au făcut pe împărat să piardă din 
vedere afacerile interne ale statului. Iustinian l-a numit ca sfetnic în 

problemele de politicá interná pe prefectul pretorian loan de Capadocia care 
a condus vasta operă administrativă. 

Ca parte componentă a realizării planului său de refacere a gloriei 
imperiului, lustinian a numit o comisie de jurişti în frunte cu Trebonian şi 
Theophilos pentru a codifica legislaţia romană. Imperiul centralizat închipuit 
de lustinian necesita un sistem legal unitar. Din acest motiv, comisia a lucrat 
timp de zece ani la colectarea şi sistematizarea legislației romane de la 
Hadrian la Iustinian. Opera lor realizată cu o celeritate inimaginabilă a fost 
încorporată în enormul Corpus Juris Civilis, numit Codex lustinianus, 
promulgat în 529, revizuit în 534 si actualizat prin noi decrete (Novellae). 
lustinian a dispus adunarea vechilor legi, având la bază compilaţia 
anterioară, Codex Theodosianus, dar şi abrogarea celor ieşite din uzul juridic. 
În 533 era definitivat canonul juridic alcătuit pe baza întregii jurisprudente 
romane, cele 50 de Pandecte sau Digeste. Această formidabilă codificare 
legislativă a constituit baza legislaţiei multor ţări europene. Simultan, prin 
această reformă a dreptului, s-a încercat şi eliminarea sau măcar reducerea 
abuzurilor administrative. Un manual de principii de drept, Institutele, a 
completat grandioasa operă juridică. Interpretarea legilor era interzisă, doar 
împăratului fiindu-i rezervat acest drept, fiind prescrisă doar aplicarea lor. 
Prin tendinţele sale aristocratice, lustinian a vrut ca legile promulgate să 
cârmuiască întreaga lume civilizată a vremii sale şi nu întâmplător, limba de 
redactare a acestor monumente juridice a fost latina. Spiritul creştin este 
integrat în ele. 

Ciuma bubonică, după cum o descrie istoricul Procopius, care vine în 541 
dinspre Egipt a dus la moartea a vreo 200000 de oameni doar în 
Constantinopol, chiar Iustinian fiind molipsit, dar s-a vindecat. 

Pentru posteritate Iustinian a fost o pildă fără seamán, în ciuda faptului 
că opera sa nu a fost trainică în toate aspectele sale şi că urmările pentru 
imperiu au fost în bună parte deosebit de grave. Iustinian a fost una dintre 
personalitățile domnitoare cele mai importante, nu doar în istoria 
Bizanțului, ci a întregii Europe. Se numără printre cei mai educati si bine 
instruiți împărați, din punct de vedere literar şi teologic, în toate demersurile 
sale arătându-se ca un împărat creştin. 


3.2.2 Sfârşitul vechii ordini (565-610). Pericolul supraextinderii. De la lustin 
II la Phocas 


lustinian a lăsat multe probleme nerezolvate urmaşilor săi. Imperiul nu 
avea capacitatea militară şi financiară pentru a stăpâni şi administra 
teritoriile recucerite, astfel că acestea au fost pierdute treptat. Într-un 

interval de doar cátorva decenii, imperiul restaurat de lustinian pierde prin 
invazia popoarelor în nord si apus un sfert din teritoriul său, pierderile 
dublându-se în decursul secolului al VIl-lea prin invazia arabilor şi bulgarilor. 
Ca urmare s-au modificat şi structurile sociale şi economice, în special în 
mediul rural, cât şi administraţia statului şi a armatei, mai ales prin reforma 
themelor. 

În 568 longobarzii, împinşi la rândul lor de avari, părăsesc ţinuturile lor 
din bazinul vestic al Dunării şi regiunea Dravei şi pătrund în Italia, cucerind 
rapid poziţiile defensive romane din nordul peninsulei până în Campagna. 
Armata bizantină a Italiei, lipsită de generalul Narses, nu a avut capacitatea 
de a stopa invazia longobarzilor. În Italia au fost pierdute treptat şi părțile 
sudice în favoarea sarazinilor. Mult mai amenintátor pentru Bizanţ este 
faptul că avarii vor ocupa vechile pământuri ale lombarzilor, Imperiul 
asistând neputincios la un transfer de putere în nordul regiunii balcanice. 
Maurii au atacat Africa bizantină, iar, în 585, vizigoții redobândesc Spania. 
Când lustin II (565-578), nepotul şi succesorul lui Iustinian, rămas singur la 
putere după înlăturarea rivalului său omonim, a început să construiască un 
far la Constantinopol (573), pamfletele care circulau în capitală îl îndemnau 
pe împărat să îl isprăvească mai repede pentru a putea contempla de la 
înălțime nenorocirile care se abăteau asupra statului. În primul rând, 
conflictul de interese între ortodoxia calcedoneană, reprezentată de stat 
împreună cu provinciile vestice şi anatoliene, şi monofizitismul unei mari 
părți a populaţiei din Siria, Egipt şi Anatolia răsăriteană a ieşit acum la 
lumină atunci când lustin a încercat să impună ortodoxia prin persecuții de 
masă si convertiri. În al doilea rând, lustin II nu numai că nu a intervenit 
eficient pentru a apăra posesiunile apusene, recucerite cu trudă de 
înaintaşul său, ba mai mult, a anulat subsidiile anuale datorate perşilor, 
demarând astfel un război costisitor care a durat două decenii, mai cu 
seamă pentru stăpânirea Armeniei. Abia Tiberius II Constantin (578-582) şi 
Mauriciu (582-602) au reuşit să obțină de la persi cea mai mare parte a 
Armeniei, îndeosebi în urma păcii din 591. 

Mauriciu, considerat un predecesor al lui Heraclius, a reuşit să 
restabilească o balanţă precară a puterii în răsărit. Cu toate că Imperiul a 
suferit mai multe înfrângeri, a reuşit să stabilizeze frontiera pe Dunăre la 
nord. 

Mauriciu a încercat să salveze cuceririle marelui său predecesor, 
lustinian, impunând un nou tip de organizare administrativă aşezată pe 
temeiuri militare. A instituit două exarhate, cel al Cartaginei în nordul Africii, 
iar în Italia exarhatul Ravennei, ceea ce a marcat începutul militarizării 
administraţiei bizantine. 

Testamentul sáu redactat în 597, care nu a mai putut intra în vigoare, 
statua menţinerea ideii imperiului roman universal, dar şi a divizării lui, o 
reluare a vechii partitio imperii Romani, doi dintre fiii săi urmând să 
stăpânească în Vest - Italia şi Africa sub conducerea lui Tiberiu, respectiv în 
Est — Theodosie. 

Mauriciu a trimis trupe numeroase în teritoriul stăpânit de perşi, cu 
scopul de a obţine o victorie rapidă aici, fără a obține însă rezultatul 
aşteptat. Abia după 590, când perşii se aflau într-o situaţie dificilă, prin 
alungarea si refugierea lui Chosroe pe teritoriul Bizanțului, Mauriciu a 
exploatat inteligent războiul civil. Atunci când cu ajutor bizantin Chosroes II 
şi-a înfrânt duşmanii, bizantinii au fost răsplătiți cu retrocedarea oraşelor 
Martyropolis si Dara şi luarea în stăpânire a Iberiei şi Armeniei (591). 

În Peninsula Balcanică slavii şi avarii deveniseră mult prea supărători, 
astfel că ei nu mai puteau fi ignorati, de aceea unele trupe au fost 
transferate în Balcani, ele putând doar cu greu face faţă slavilor care treptat 
se sedentarizau în interior — ceea ce constituie particularitatea migraţiei 
slave - şi avarilor de pe Dunăre. Între timp avarii au invadat chiar întinse 
părţi ale Traciei. În a doua parte a domniei sale, Mauriciu a fost nevoit să 
poarte un război istovitor cu aceştia, pentru refacerea graniţei imperiale pe 
Dunăre, pe fondul creşterii cheltuielilor militare şi a necesităţii de a tăia 
subventiile acordate soldaţilor. În 593 sub comanda lui Priscus, bizantinii 
i-au înfrânt pe slavi în două rânduri la nordul fluviului si i-a asediat pe avari, 
cucerind cea mai mare parte din Illyricum şi Tracia. 

Situaţia economică a imperiului devenise cu adevărat precară, ea 
deteriorându-se continuu, chiar începând cu ultimii ani de domnie ai lui 
lustinian. Anularea subvenţiilor către armată şi în general politica sa de 
austeritate au dus inevitabil la pierderea popularității împăratului atât în 
rândul soldaţilor cât şi în capitală. 

Mauricius cade victimă unei răscoale în care din nou demele au jucat un 
rol însemnat. Împăratul spera chiar că acestea se înarmaseră pentru a-l ajuta 
contra corpului de armată răzvrătit. După ce Mauriciu şi familia sa au fost 
nevoiţi să părăsească oraşul, rebelii l-au aclamat ca împărat pe centurionul 
Phokas (602-610). Mauriciu şi cei cinci fii ai săi au fost masacrați cu cruzime, 
la fel ca mulţi alți posibili adversari ai tiranului. De acum a început tirania lui 
Phokas, marcată în principal de comploturi şi atacuri la viața sa, pe care timp 
de opt ani a reuşit să le înlăture sau să le evite. Incompetent ca politician, 
domnia lui a fost un dezastru militar şi economic. Chosroes II, fidel şi sincer 
adept al lui Mauriciu, dorind răzbunarea acestuia, se pregătea de război. 
Phokas a fost nevoit să transfere trupe din Balcani, abandonând practic 
nordul imperiului în favoarea slavilor, pentru a face față pericolului dinspre 

rásárit. Cetatea de granitá Dara a fost distrusá de cátre persi, iar Armenia ín 
bună parte pierdută în favoarea acestora. 

Cu Heraclius | (Herakleios), care a salvat tara de Phokas, începe o nouă 
perioadă în istoria Imperiului Bizantin, încheindu-se epoca bizantină 
timpurie (romano-bizantină). 

Africa si Italia, aflate sub control bizantin, deveniseră tot mai autonome 
sub conducerea exarhilor, care reuneau funcţii militare şi civile. De altel, 
reconstruirea sistemului fiscal al Africii de către lustinian a dat roade. 
Exarhul Heraclius a folosit tactica presiunii, chiar a şantajului economic 
asupra lui Phokas în 608, prin neaprovizionarea Constantinopolului cu grâne. 

Armean de origine, Haraclius era fiul exarhului Cartaginei. Forțele de 
refacere a imperiului veneau aşadar dinspre periferie, desigur cu concursul 
senatului din capitală. Cu o puternică flotă, Heraclius a sosit în fata 
Constantinopolului la 3 octombrie 610, fiind salutat de populaţia capitalei ca 
eliberator, iar peste două zile încoronat de patriarh. Tiranul Phokas a fost 
executat. Vărul său Nicetas s-a îndreptat spre Egipt care s-a alăturat în 
curând forțelor de eliberare. 


4 Imperiul medieval (610-1204) 
4.1 Lupta pentru supravieţuire şi schimbare (610-780) 


4.1.1 De la Heraclius la lustinian II. Dinastia Heraclizilor şi înnoirea statului 
bizantin (610-711) 


Secolele VII-VIII, în contrast cu perioada anterioară, au adus o serie de 
turnuri militare şi crize culturale care au schimbat fata Bizanțului. 

Mai ales secolul VII a însemnat o transformare fundamentală a lumii est 
mediteraneene şi balcanice. Creştinarea si grecizarea imperiului se 
încheiaseră practic, limba oficială devine acum greaca. Şi complicata 
titulatură imperială a fost abandonată, Heraclius întitulându-se basileos, 
titlu purtat mai apoi de către toti împărații bizantini. 


4.1.1.1 Războaiele cu perșii şi avarii. Opera reformatoare a lui Heraclius 


La urcarea pe tron a lui Heraclius | (610-641) Imperiul bizantin se afla 
într-o stare de jalnic declin. Sarcina noului împărat avea sarcina de a restabili 
imperiul care se destrăma. Armata devenise ineficientă prin lipsa mijloacelor 
financiare, atâta vreme cât nici economia nu mai funcționa ca în epoca 

anterioará, si, dupá cum s-a vázut, mai ales cursul domniei lui Mauriciu, ea 
reprezenta un pericol pentru stat. Heracliu l-a numit pe Nicetas comandant 
al trupelor egiptene si siriene si pe vechiul general al lui Mauriciu, Priscus, 
comandant in Anatolia. 

Cu toate cá Priscus a eliberat Caesarea, în 611, când persii au înaintat în 
teritoriul aflat între zonele de control ale celor două armate bizantine şi au 
cucerit Antiohia cu o bună parte a Siriei de nord şi din centrul Anatoliei, 
soarta imperiului devenise grea în răsărit. 

După ce l-a destitut pe Priscus — acuzat de sabotare intenționată, tuns şi 
călugărit, Heracliu a preluat personal comanda trupelor anatoliene, 
încercând să restabilească stăpânirea imperială în Siria şi Armenia. Heracliu 
i-a atacat pe perşi lângă Antiohia în 613, perşii l-au alungat însă, cucerind 
Damascul, pătrunzând în Palestina şi Siria. În primăvara anului următor 
persii au reuşit să cucerească lerusalimul după un asediu de douăzeci de zile. 
Biserica Sfântului Mormânt a fost arsă, relicvele şi Sfânta Cruce — 
considerată a fi adevărata cruce a lui Hristos, au fost răpite şi duse la 
Ctesiphon, ceea ce a şocat întreaga creştinătate. Trupele persane amenințau 
de acum direct Constantinopolul (615), iar doi ani mai târziu generalul 
persan Şahrbaraz cucereşte Egiptul, ceea ce atingea resursele vitale ale 
imperiului. 

Ocuparea unei bune părți a Peninsulei balcanice de către slavi a avut loc 
tocmai în timpul dezastruoasei domnii a lui Phokas, în condiţiile în care 
strămutase trupe de acolo, pentru a face față pericolului din răsărit, si la 
începutul domniei lui Heraclius. În nord, avarii aliaţi cu slavii au invadat 
Illyricum şi au înaintat spre Constantinopol, împăratul însuşi fiind la un pas 
de a fi victima unui atentat (617). În aceeaşi vreme vizigoții cuceresc cea mai 
mare parte a teritoriilor bizantine din Spania, situaţie recunoscută prin 
pacea de la Constantinopol (616). 

Confruntându-se cu această stare de lucruri dezastruoasă, Heraclius s-a 
gândit initial să mute reşedinţa la Cartagina, pentru a putea începe de acolo 
contraofensiva, locul de unde pornise mai devreme lupta împotriva lui 
Phokas. Constantinopolitanii şi patriarhul Sergios s-au opus acestui plan, 
angajându-se să lupte pentru înnoirea imperiului. 

Heraclius a înfăptuit unele reforme în plan militar care au dat forțe noi 
Imperiului Bizantin, totuşi, după cum arată istoriografia nouă, nu el a fost 
autorul instituției themelor, ci unul dintre urmaşii săi, Constans Il 
Reformatorul. Reformele administrative înfăptuite de Heraclius s-au dovedit 
necesare în contextul războaielor cu Persia. Schimbările din organizarea 
administrativă au reflectat atât urgentele impuse de războaiele cu persii cât 
şi transferul de trupe pentru a face faţă războiului cu arabii. 

Heraclius a reformat şi administraţia centrală. A fost întărită puterea 
prefecturii pretoriene. Cu acest sistem complex de reforme, imperiul va 
înregistra succese în redobândirea teritoriilor pierdute. Având nevoie de 
resurse financiare, împăratul nu numai că a împrumutat bani de la 
aristocrații bogaţi, ci, având concursul patriarhului Sergios, a recurs chiar la 
topirea odoarelor bisericeşti şi a unor statui din capitală pentru a bate 
monedă. 

În schimbul unor mari sume de bani, adunaţi astfel, Haraclius a încheiat 
în 619 pacea cu avarii, pentru a-şi putea concentra forțele în lupta contra 
perşilor. După ce întreaga iarnă, Heraclius, retras în palatul său de la Hieria a 
studiat lucrări istorice şi geografice, hărţile şi rapoartele iscoadelor aflate la 
perşi, în 622 a exersat personal cu trupele din Asia Mică, îndeosebi cu 
cavaleria care dobândea o pondere tot mai mare în cadrul armatei 
bizantine. Între 622-628 s-a desfăşurat, în mai multe etape, războiul 
bizantino-persan. Lăsând în fruntea imperiul pe fiul său, Constantin III, 
consiliul de regență fiind condus de patriarhul Sergios şi patriciul Bonus, 
Heraclius se îndreaptă spre Armenia, unde obţine o victorie decisivă 
împotriva perşilor conduşi de Şahrbaraz, forţele acestuia fiind obligate să 
abandoneze Asia Mică. În anul următor, după reînnoirea păcii cu avarii, 
basileul reia campania împotriva perşilor. Bizantinii au cucerit pe rând mai 
multe oraşe din Imperiul persan, inclusiv Ganzak (Tabriz), unde au distrus 
templul lui Zoroastru. Deşi Chosroes II fusese învins, Heraclius nu reuşeşte în 
anii următori să pătrundă în Persia. În 626 persii au trecut la contraofensivă, 
Constantinopolul fiind ameninţat de atacul concertat avaro-slav şi persan. 
Şahrbaraz, după ce a ocupat Chalcedonul, şi-a aşezat tabăra pe malurile 
Bosforului, iar chaganul avarilor împreună cu contingente slave, bulgare şi 
gepide atacă Constantinopolul. Apărarea oraşului a fost condusă energic şi 
eficient de către patriarhul Sergios. Bizantinii au reuşit să înfrângă pe 
asediatori, fiind superiori pe mare, flota slavă fiind complet distrusă la 10 
august, ceea ce l-a determinat pe chagan şi Şahrbaraz să ridice asediul. 

Între 627-629 Heraclius a întreprins faza decisivă a campaniei sale 
militare în răsărit. După ce a zdrobit forțele persane la Ninive (12 decembrie 
627), în ianuarie 628 împăratul bizantin ocupă reşedinţa lui Chosroes, 
Dastagerd, aflând acolo imense comori părăsite în pripă de şah. După 
răsturnarea de la putere şi moartea lui Chosroes Il, fiul acestuia, Kovrad- 
Şiroe încheie o „pace veşnică“ cu Bizanțul prin care se obliga să retrocedeze 
toate provinciile răpite bizantinilor, să elibereze toti prizonierii şi să restituie 
„Sf. Cruce“. În 629 Heraclius este primit în triumf la Constantinopol, de unde 
plecase cu şapte ani în urmă, după o campanie de o amploare fără 
precedent. Reinstalarea „Sfintei Cruci“, în anul următor, la lerusalim de către 

însuşi Heraclius a însemnat încheierea primului război sfânt al creştinilor. 
Succesele dobândite de Haraclius în răsărit n-au dăinuit însă pentru multă 
vreme. Ceea ce s-a dovedit a fi viabil au fost reformele militare şi 
administrative ale împăratului. 

Împăratul a folosit succesul obţinut prin redobândirea provinciilor 
orientale pentru a rezolva trenanta şi agasanta chestiune a schismei 
monofizite. Împreună cu patriarhul Sergios a încercat izolarea chestiunii 
printr-un compromis, cel al monoenergismului, doctrina „energiei unice“, 
expusă în 616. Acceptiunea unui singur mod de acțiune (energeia), noţiune 
voit vagă, față în faţă cu doctrina dublei naturi a lui Hristos părea să împace 
dogma de la Chalcedon cu monofizitismul. Un sinod ulterior de la 
Theodosiopolis (630) impunea noua doctrină care va fi aprobată şi de 
patriarhii Antiohiei şi Alexandriei şi chiar de către papa Honorius. Unitatea 
bisericii era de importanţă capitală pentru imperiu mai ales în contextul 
ascensiunii arabilor care deveniseră principalul pericol din exterior. Schisma 
religioasă între ortodocşi şi monofiziti se redeschisese ca urmare a opoziţiei 
înverşunate a patriarhului din Ierusalim, Sophronios (634). În această 
situație, Heraclius a susținut o nouă formulă cristologică, cu scopul de a 
împăca grupările creştine aflate în permanente dispute şi conflicte. Noua 
doctrină adoptată în sinodul de la Constantinopol (638) prin edictul Ekthesis 
(„expunere“) - monothelismul impunea o singură voinţă divină şi două naturi 
ale lui Hristos, interzicând orice dispută teologică, dar ea a tulburat şi mai 
mult unitatea fragilă a bisericii creştine, fiind respinsă atât de către ortodocşi 
şi monofiziti, cât şi de către papalitate - după moartea lui Honorius. 


4.1.1.2 Confruntarea cu Islamul. Era invaziei arabe. 


Pe fundalul bătăliilor bizantino-persane şi al victoriei Bizanțului împotriva 
Persiei, ascensiunea lui Mahomed, deschiderea erei hegirei, a trecut 
aproape neobservată. 

Mahomed definitivase unirea triburilor din Peninsula arabică până la 
moartea sa (632). Atât ardoarea religioasă, cât şi dorinţa de glorie, de noi 
pământuri şi pradă au motivat atacurile asupra pământurilor persane şi 
bizantine. 

Expansiunea rapidă a arabilor sub conducerea califilor, a noilor 
conducători spirituali şi politici ai musulmanilor, a arătat cât de mult 
slăbiseră atât Bizanțul cât şi Imperiul sasanid de pe urma îndelungatului 
conflict. După cucerirea şi Persiei de către arabi, Bizanțul pierde în doar 
şapte ani provinciile orientale, de abia redobândite cu atâta trudă. Imperiul 
islamic arab se formase. 

Atunci cánd sub conducerea marelui cuceritor si calif Omar, arabii i-au 
înfrânt în 634 pe bizantini în Palestina, Heraclius l-a trimis în apărarea 
teritoriilor pe fratele sáu Theodor. În zadar însă. El a fost înfrânt, iar 
musulmanii au invadat Siria. La Yarmuk (636) arabii au împins oastea 
bizantină în defileul râului, câştigând o victorie zdrobitoare. Soarta Siriei era 
acum pecetluită, metropola Antiohia şi cele mai multe oraşe siriene au fost 
abandonate fără luptă. Heracliu, la fel cum procedase şi în războiul cu persii, 
a preferat o retragere tactică. După această înfrângere, arabii devin 
principalul pericol pentru Imperiu. 

Cu toată rezistenţa îndârjită a Palestinei si mai ales a lerusalimului - aflat 
sub conducerea patriarhului Sophronios - asediat îndelungat, provincia şi 
oraşul sfânt ajung sub controlul musulmanilor (638). 

A urmat îndată cucerirea Persiei şi Mesopotamiei (639/640), împreună 
cu capitala sasanidă Ctesiphon şi, cel mai grav, Egiptul, acesta din urmă fiind 
cucerit de celebrul comandant de oşti Amr în 642, cea mai bogată şi mai 
importantă provincie a imperiului — principala sursă de grâne a 
Constantinopolului, în frunte cu Alexandria, fiind definitiv pierdută. 

Heraclius, obosit în luptele contra perşilor, nu a mai luat parte personal 
la războiul cu arabii. Opera externă a lui Heraclius s-a prăbuşit. 

În 638, după eşecul noii formule cristologice a monotelismului, Heracliu 
decide să se mute din palatul Hieria, aflat pe malul microasiatic, în capitală, 
mai ales după deconspirarea complotului menit să îl răstoarne de la tron şi 
să-l ucidă. Deprimat de insuccesele suferite pe toate planurile, basileul a 
delegat practic de acum atributele sale fiului mai mare din prima căsătorie, 
Constantin III, iar în vara anului 638 aranjează încoronarea de către patriarh 
a lui Heraklonas (Heraclius Il), fiul cel mare al Martinei, ca augustus, 
acordând fiului mai mic, David, titlul de caesar. 

În acest fel, pentru a reglementa chestiunea moştenirii tronului, 
Heraclius a introdus obiceiul desemnării şi încoronării succesorului încă în 
timpul vieţii predecesorului. 

După moartea sa imperiul a rămas sub conducerea primilor doi fii, 
Constantin (III), din prima căsătorie cu Eudochia avea 29 de ani, iar fiul 
Martinei, al celei de-a doua soţii, Heraklonas, doar 15 ani, amândoi urmând 
să conducă imperiul în mod egal. Cei doi urmau să aibă în coregentá pe 
Martina în calitate de mamă şi împărăteasă. Bizantinii i-au acceptat pe cei 
doi fii, în schimb au refuzat coregenta Martinei, care în cele din urmă s-a 
retras, nerenuntánd însă la uneltiri. Între cele două linii ale dinastiei 
prăpastia se adâncea din ce în ce mai mult, poporul Constantinopolului era 
şi el împărţit în două partide, fiecare susținând cauza unuia din cei doi 
împărați. Întreaga viață politică era periclitată tocmai în condiţiile rapidei 

expansiuni arabe. Constantin Ill a avut mai multi susținători, dar fiind se 
pare bolnav de tuberculozá, a murit deja dupá trei luni de regentá, 
susținătorii săi trebuind să ia drumul exilului. 

Tronul a revenit lui Heraklonas, permanent eclipsat de dorinţa de putere 
a mamei sale. Partizanul şi adeptul cauzei lui Constantin III, comandantul 
trupelor răsăritene Valentinos Arsakidos a impus cu forța armelor, având de 
partea sa şi populația răsculată a capitalei, încoronarea lui Constans II (641- 
668), a fiului lui Constantin III, pe atunci în vârstă de 11 ani, ca coîmpărat. 
Senatul a hotărât înlăturarea Martinei, căreia i s-a tăiat limba, cât şi a lui 
Heraklonas, căruia i s-a tăiat nasul, şi a lui David, care a fost castrat. Întâlnim 
pentru prima dată în Bizanţ obiceiul oriental al mutilării prin tăierea nasului, 
ceea ce însemna imposibilitatea exercitării unei demnități. Martina si 
Heraklonas au fost exilați în Rhodos. 

Generalul Valentinos şi-a căsătorit fiica cu împăratul minor, devenind 
astfel el însuşi adevăratul cârmuitor al Bizanțului, dar ambiția sa de a ajunge 
coîmpărat doi ani mai târziu va atrage furia mulţimii fidele lui Constans. 

Constans devine la 14 ani singur stăpânitor, prima sa încercare în politica 
externă fiind cea de a relua controlul asupra Egiptului abia cucerit de către 
arabi, cu toate că, în baza tratatului de pace încheiat cu arabii de patriarhul 
Kyros, trupele bizantine se retrăseseră din Alexandria (642). Arabii vor 
înainta de-a lungul țărmului african al Mediteranei. După asasinarea lui 
Omar |, succesorul acestuia, Othman, a lăsat în Alexandria doar o mică 
garnizoană, ceea ce i-a determinat pe bizantini să reia controlul asupra 
Egiptului. Generalul Manuel a sosit cu o flotă de trei sute de corăbii în Egipt, 
alungând garnizoana arabă. Amr, trimis urgent spre Egipt a înfrânt însă 
oastea bizantină lângă Nikiu (646), astfel că Manuel a trebuit să abandoneze 
Egiptul si ca urmare a alianţei monofizitilor din Alexandria şi arabi. La scurtă 
vreme arabii au dărâmat zidurile Alexandriei, pentru a diminua şansele ca 
oraşul să mai ajungă în mâinile bizantinilor. 

Controlând deja Siria şi Mesopotamia, arabii au avut ca următoare ţintă 
protectoratul bizantin din Armenia. Muawija, viitorul calif, pe atunci general 
şi guvernator arab al Siriei, după ce a impus Ciprului plata unui tribut, a 
întreprins o campanie în Capadocia şi a cucerit Caesareea. Nu a putut ocupa 
oraşul Amorion, dar a pustiit zone întinse, întorcându-se cu o pradă bogată 
în Damasc (647). Opera cea mai importantă a lui Muawija a fost construirea 
primei flote arabe, fapt de importanţă crucială pentru soarta stăpânirii 
bizantine în Mediterana. După ce în 649 arabii întreprind prima expediţie 
maritimă în Mediterana, atacând insula Cipru, Bizanțul cumpără o pace pe 
trei ani, fapt ce a permis lui Muawija să-şi sporească flota în mod 
considerabil. În 654 Muawija a invadat şi ocupat insula Rhodos. Colosul de 

aici, una din cele sapte minuni ale lumii antice, a fost demontat, masa de 
metal fiind vândută unui negustor evreu din Edessa. În anul următor arabii 
au atacat şi insulele Kos şi Creta. După înfrângerea flotei bizantine de către 
arabi pe coasta Lyciei (655), confruntare în care însuşi Constans ll abia a 
scăpat cu viață, supremaţia bizantină pe mare este pierdută. Abia războiul 
civil din califat (655-661), provocat de succesiunea lui Othman, a dus la o 
înlăturare temporară a pericolului musulman. 

Constantinopolul a fot silit să-şi restructureze fundamental aparatul 
fiscal şi să-şi redefinească priorităţile, inclusiv modalitatea de recrutare şi 
finanţare a armatei. 


Anii armistiţiului cu arabii (659-661) au permis crearea instituției 
bizantine a themelor. Constans Il a fost reformatorul care a introdus 
instituţia themelor, fapt care accentuat procesul de militarizare a imperiului 
început anterior prin crearea exarhatelor. Teritoriul rămas Bizanțului în Asia 
Mică a fost împărţit în districte militare numite theme. Precedentele le 
găsim în organizarea exarhatelor Ravennei şi Cartaginei de către Mauriciu. 
Initial au fost create patru theme în Asia Mică - Opsikion, Anatolikon, 
Armeniakon şi thema maritimă Karabisiani. La origine themele erau unităţi 
militare, devenind acum circumscripţii administrative în care stationau 
unitățile militare (themata). Themele concentrează întreaga putere civilă si 
militară în mâinile strategului, al conducătorului themei, ceea ce permitea 
mobilizarea tuturor resurselor în lupta contra amenințărilor imediate, 
înaintea intervenției armatei imperiale. Eficacitatea noului sistem 
administrativ s-a dovedit în lupta contra noilor ameninţări din exterior - 
îndeosebi arabe şi bulgare - din secolele VII-IX. Împărţirea administrativă mai 
veche, în provincii (eparchiai), nu a fost anulată imediat, păstrându-se în 
interiorul themelor, pe lângă strateg fiind numit şi un proconsul pentru 
chestiuni ce țineau de administraţia civilă. Vitalitatea noii instituţii era 
asigurată de suportul ei social. Soldatul membru al themei - stratiotul era 
obligat să se echipeze pe cont propriu şi primea în schimbul serviciului 
militar un lot de pământ care putea fi moştenit ereditar, dacă fiul prelua 
condiția tatălui. În acest fel armata bizantină dobândeşte un rol pronunţat 
popular, ea fiind recrutată din rândurile ţărănimii libere. Trupele erau 
finanţate din surse locale în loc să fie suportate ca până atunci din tezaurul 
imperial. În vreme ce armata răsăriteană a Imperiului târziu număra vreo 
20000 de oameni, doar forţele themei Anatolikon au variat între 15000 şi 
18000. Imperiul nu mai depindea de mercenari, deşi rolul acestora în cadrul 
armatei era în creştere. Crearea domeniilor stratiote a însemnat deopotrivă 
şi o disciplinare a forţelor feudale şi consolidarea micii proprietăţi. 

Între reformele lui Constans se numără si reorganizarea aparatului 
administraţiei centrale. Au fost create trei noi demnități ministeriale, funcția 
logothetilor, unul militar care răspundea de aprovizionarea şi finanţarea 
armatei (logothetes tou stratiotikou), un al doilea al visteriei (logothetes tou 
genikou) responsabil de plata impozitelor şi un logothet al dromului (tou 
dromou)sau al poştei care avea atribuţii diplomatice de politică externă şi cu 
privire la siguranţa internă. Un alt demnitar, protoasekretis, răspundea de 
cancelarie. 


Constans Il a tranşat şi chestiunea disputelor ecleziastice, publicând un 
edict (648) prin care interzicea de a se mai discuta pe viitor despre voință 
sau energie, două energii sau voințe. Papa Martin a convocat la palatul 
Lateran un mare sinod (649) la care au participat peste 100 episcopi în care 
a condamnat monothelismul şi poziţia împăratului faţă de această doctrină. 
Desi conciliul se desfăşura sub influența dogmelor răsăritene, cei mai multi 
episcopi aparțineau bisericii apusene. Papa nu consultase împăratul cu 
privire la convocarea conciliului, făcându-şi astfel un duşman de moarte. 

Constans Il a poruncit exarhului Ravennei să-l răpească pe papă de la 
Lateran şi să îl aducă la Constantinopol. Exarhul Olympios, văzând atmosfera 
de la Roma, a schimbat planul, dorind să obţină independenţa Italiei faţă de 
Bizanț. A reuşit chiar să pornească o expediție navală în direcţia Siciliei, în 
condiţiile în care Bizanțul nu putea întreprinde nimic, fiind implicat în luptele 
navale cu arabii. Episodul s-a încheiat cu moartea naturală a lui Olympios în 
652. Un an mai târziu, papa Martin a fost capturat şi dus la Constantinopol 
unde i s-a intentat un proces politic, fiind acuzat de înaltă trădare, pentru că 
l-ar fi înfruntat pe împărat şi l-ar fi ajutat pe Olympios, exilat la Chersones, în 
Crimeea, unde şi-a aflat sfârşitul în mizerie (655). În mod asemănător au fost 
judecaţi si alti adversari politici şi religiosi ai imperiului. Lui Maxim 
Mărturisitorul, alt adversar al monothelismului, i-au fost tăiate mâna 
dreaptă şi surghiunit. Mai întâi, a impus hirotonirea fratelui său Theodosios 
ca preot, pentru ca apoi să dispună uciderea sa. Motivul a ţinut de 
eliminarea posibilității ca Theodosios să ajungă coregent şi asigurarea 
succesiunii fiilor săi, Constantin (654), Herakleios şi Tiberios (659), ceea ce a 
stârnit ostilitate la Constantinopol. 

Deteriorarea relaţiilor cu senatul şi orăşenii, cauzată de măsurile sale 
pline de cruzime din ultimii ani, poate şi situaţia aproape disperată creată ca 
urmare a nestăvilitei expansiuni arabe l-au determinat pe Constans II să 
încerce, fără succes însă, mutarea reședinței sale în apus, la Syracuza. A fost 
şi primul împărat bizantin care a vizitat Roma, unde a jefuit la propriu 
capitala de sculpturi antice şi opere de artă, multe comori fiind trimise la 

Constantinopol, dar mai ales la Syracuza. Ín timpul sederii sale ín Sicilia (663- 
668), provinciile vestice ale imperiului au fost afectate de o fiscalitate 
excesivă, ceea ce a atras mişcări populare ample, mai ales în Cartagina. 
Constans Il a fost asasinat în 668 la Syracuza. Exarhul Ravennei, sprijinit de 
papa Vitalian l-a înfrânt însă la scurtă vreme pe uzurpatorul Mezetios, capii 
conspirației fiind executaţi. Trupul împăratului s-a întors acolo unde acesta 
nu ar mai fi vrut să ajungă niciodată în timpul vieţii, la Constantinopol, şi a 
fost înmormântat în biserica Apostolilor. După două decenii de stăpânire la 
Constantinopol, împăratul Constans Il a luase decizia de a guverna în vest, 
fără a renunţa la lupta pentru provinciile din răsărit. Constans II a alunecat 
însă spre abuz şi dictatură. Cu toate acestea, el a consolidat fortificațiile din 
Asia Mică, a limitat pe cât a putut tendinţele secesioniste ale Italiei şi Africii, 
a creat instituţia themelor şi a resistematizat aparatul administrativ. În acest 
fel 


4.1.1.3 Salvarea Constantinopolului şi continuarea reformei heracleene: 
Constantin IV si lustinian ll 


Lui Constantin IV Pogonatos (Bárbosul) (668-685), fiul si succesorul lui 
Constans ll, i-a fost hărăzită guvernarea care a dus lupta hotărâtoare au 
arabii, domnia sa fiind dominată de războaie. Incursiunile arabe în spaţiul 
microasiatic, începând din 663, au devenit continue, arabii rămânând uneori 
şi peste iarnă în Asia Mică, jefuind sistematic peninsula. Luptele decisive se 
dădeau însă pe mare. Muawija şi-a continuat planurile de unde le lăsase cu 
un deceniu în urmă, acum însă în calitate de calif (întemeietorul dinastiei 
omeiade). 

Califul omeiad a capturat mai întâi câteva insule şi zone de graniță 
bizantine - peninsula Kyzikos, în imediată apropiere de Constantinopol, o 
bază sigură de operaţii. Altă flotă a ocupat ţărmul apusean al Asiei Mici, cu 
oraşul Smyrna (672). Din vara anului 674 au început atacurile asupra 
Constantinopolului, atacuri ce au continuat veri în şir, până în 678. În acest 
fel, fiind atacat în apropierea capitalei, Constantin IV era obligat să neglijeze 
alte părţi ale Imperiului. Flota bizantină a contraatacat folosind pentru prima 
dată „focul grecesc“, invenţie a sirianului Kallinikos, bazată pe un exploziv a 
cărui preparare era cunoscută initial doar de către bizantini. Această armă 
cumplită l-a descurajat complet pe Muawija, mare parte a flotei sale fiind 
arsă, iar resturile ei scufundate de o furtună. Ostile care se retrăgeau pe 
uscat — peste 30000 de soldaţi - au fost nimicite de bizantini. Califul a 
încheiat în aceste împrejurări grele o pace pe 30 de ani cu Bizanțul, 

promițând să dea bizantinilor anual 3000 monede de aur, 50 de sclavi şi 50 
de cai de rasá. Victoria Bizantului asupra arabilor, din 678, a avut o mare 
însemnătate pentru întreaga creştinătate, fiind comparată cu cea a lui Leon 
III (718) şi a lui Carol Martel de la Poitiers (732). Pentru câteva secole, 
Imperiul bizantin avea să fie scutul Europei creştine, din partea cea mai 
vulnerabilă, cea răsăriteană. 

De pe urma atacurilor musulmane asupra Bizanțului au profitat slavii 
care au asediat Thesalonicul, în vreme ce lombarzii au cucerit Calabria. În 
vreme ce în secolul VI, slavii din Peninsula Balcanică formează prima lor 
formaţiune politică - „Uniunea celor şapte triburi“ - fără prea mare 
consistenţă şi unitate, ceva mai devreme, în stepele din nordul Munţilor 
Caucaz, se formase uniunea triburilor protobulgare („Bulgaria Mare“), sub 
conducerea hanului Kubrat. Protobulgarii erau o populaţie de neam türc, 
înrudită cu hunii şi avarii. După moartea lui Kubrat, o parte dintre ei, în 
frunte cu Asparuch, s-au îndreptat spre apus, oprindu-se pentru un timp la 
nordul Dunării de Jos. 

Constantin IV a fost silit să poarte război cu bulgarii la scurt timp după 
încheierea păcii cu arabii (681). La Dunărea de Jos, oştile bizantine au 
încercat să-i oprească pe bulgari. Flota bizantină a intrat în Marea Neagră, 
acostând în nordul gurilor fluviului. Bizantinii înaintau foarte greu în zonele 
mlăştinoase, acestea dând ocazie bulgarilor să se eschiveze de la o luptă 
decisivă. Fără nici un rezultat, armata bizantină a trebuit să se retragă, după 
ce şi împăratul se îmbolnăvise. Bulgarii, care au trecut la sud de fluviu şi au 
ocupat treptat vechile provincii imperiale Scythia Minor şi Moesia Inferior, 
şi-au făurit statul cu capitala la Pliska. 

Această alcătuire politică s-a consolidat abia sub hanii Krum (802-814) şi 
Omurtag (841-831), în vremea cărora statul devine o puternică forță politică 
şi militară şi începe să ducă o politică de expansiune. Bulgarii s-au creştinat 
în anul 864, sub hanul Boris (852-889), devenit prin botez Mihail. După 
creştinarea forțată, s-a accentuat asimilarea elementelor etnice 
protobulgare de către slavi, astfel că în jur de 900 acest proces era în linii 
mari încheiat. 

Constantin IV încheie pace cu Asparuch, prin care recunoaşte hanului 
bulgar stăpânirea asupra teritoriilor ocupate, plătind si tribut; astfel statul 
bulgar era recunoscut de jure. 

Înfrânt în fapt de bulgari, Constantin IV a renunțat la monothelismul 
care nu mai avea nici un sens după cucerirea de către musulmani a 
majorității ținuturilor în care acesta avusese aderență. Dezacordul cu privire 
la doctrina monothelistă inráutátea şi raporturile Bizanțului cu Italia, astfel 
că împăratul a dispus, ducând tratative cu biserica romană, convocarea celui 

de-al VI-lea conciliu ecumenic sau Trullanum I (in Trullo — după numele sălii 
cu cupolă a palatului imperial) la Constantinopol. Discuţiile sinodului s-au 
prelungit aproape un an de zile (680-681). Au fost afurisiti / excomunicați 
patru patriarhi defuncti ai Constantinopolului Sergios, Pyrrhos, Paul si Petru, 
papa Honoriu | şi Macarie, patriarhul Antiohiei, care încă era în viaţă. 
Învățătura despre cele două energii şi două voințe a fost recunoscută ca 
singura adevărată. Hotărârile conciliului au fost completate ulterior de 
acordarea dreptului papilor de a prelua funcţia fără a mai plăti taxe 
împăratului, prerogativa confirmării papilor fiind delegată exarhului de 
Ravenna. A fost restabilită ortodoxia şi pacea în sânul bisericii bizantine, 
imperiul părând mai unit ca oricând sub raport religios, cu toate că de acum 
provinciile orientale sunt nevoite să se împace cu ideea stăpânirii arabe. 

Asupra familiei lui Constantin IV s-au abătut zile amare. Dorind să 
guverneze singur, Constantin trebuia să-i îndepărteze pe cei doi frați gemeni 
coregenti, Heraclius şi Tiberius, proclamati augusti încă din vremea tatălui 
său. După ce le-a retras titlurile - deşi senatul şi armata erau împotrivă, a 
dispus să le fie tăiat nasul (681). Reprezentanţii themei Anatoliei care s-au 
opus, invocând guvernarea după modelul Sf. Treimi, au fost spânzurați. În 
acelaşi an a acordat fiului său titlul de augustus, acesta devenind astfel 
coîmpărat. 

După domnia lui Constantin IV care a adus importante schimbări, prin 
continuarea reformelor înaintaşilor săi, în plan politic şi bisericesc, la tron a 
urmat după moartea sa lustinian II (685-695; 705-711). La fel ca tatăl sáu, nu 
avea încă 16 ani când a preluat domnia, avea însă înclinații despotice. 

Cu toate că drept urmare a înfrângerii decisive a musulmanilor de către 
Constantin IV situaţia provinciilor răsăritene ale Imperiului era stabilă, noul 
împărat nu a mai respectat acordul anterior cu arabii şi l-a trimis pe 
generalul Leontios (viitorul împărat) să restaureze pozițiile bizantine în 
Armenia. Abd al-Malik, care a urmat pe tronul califatului în anul încoronării 
lui lustinian Il, a fost silit să împartă cu lustinian II veniturile Armeniei si 
Iberiei, Bizanțul reluând controlul asupra unei părţi a Ciprului. Acordul cu 
privire la Cipru (688) s-a dovedit, în ciuda războaielor ulterioare, stabil pe 
termen lung. În al doilea rând califul urma să plătească un tribut augmentat 
prin noul tratat de pace cu Bizanțul — fiecare zi de pace îi costa pe arabi câte 
1000 de monede de aur, un sclav şi un cal. 

Pacea i-a permis lui lustinian II să se dedice chestiunilor stringente din 
Balcani. Statul creat de bulgari era tot mai des numit în izvoare „Sclavinia şi 
Bulgaria“. În 688, după ce a refuzat să mai plătească tribut hanatului bulgar, 
după pilda bunicului său, Iustinian II a întreprins o expediţie în Strymonia, la 
hotarul dintre Tracia şi Macedonia, zdrobind trupele bulgarilor şi slavilor. 

Pentru a îmbunătăţi situaţia etnică, atât din Balcani, cât si din Asia Mică, 
unde numărul locuitorilor scăzuse drastic ca urmare a deselor războaie, mai 
ales în thema Opsikion, mai multe triburi ale slavilor (peste 30000 de ostaşi) 
din partea sudică a Macedoniei au fost strămutate ca foederati şi stratioti ai 
imperiului. Si în această privință împăratul a urmat politica lui Constans Il. 
Slavii în nemulțumirea lor, ca şi armenii, oscilau în relaţiile cu Bizanțul, 
înclinând să se supună arabilor. Când arabii conduşi de generalul Mohamed 
ibn Marwan i-a înfrânt pe bizantini la Sebastoupolis (693), ca urmare 
principală a faptului că slavii recrutați forțat au trecut de partea 
musulmanilor şi s-au predat acestora, împăratul, furios, a recurs la uciderea 
slavilor din Bythinia. În general însă, politica de colonizări a lui Iustinian II 
poate fi considerată drept o reuşită. Cu strămutarea unei mari părți a 
mardaitilor creştini din Liban în teritoriul bizantin, în acord cu califii, care 
doreau să scape de povara revoltelor acestora, lustinian a reuşit să 
întărească teritoriile depopulate. Unii locuitori ai Ciprului au fost colonizați 
în Kyzikos în noul oraş construit de împărat — lustinianoupolis. 

Consolidarea instituției themelor a fost una din sarcinile cele mai 
importante, pe plan intern, a împăraţilor din dinastia Heraclizilor. Această 
organizare în theme a imperiului s-a stabilizat tot mai mult. În vremea 
Pogonatului sunt atestate documentar în afara celor două exarhate ale 
Italiei şi Africii, şi cinci theme: Thracia în Europa şi themele Opsikion, 
Anatolikon, Armeniakon în răsărit şi thema maritimă a carabisianilor. Posibil 
ca această themă, a „corăbierilor”, a cărei origine nu a fost clarificată, să se 
fi format pe baza fostei armate din Illyricum care a fost acum stabilită în 
Grecia şi sudul Anatoliei (Treadgold). Cel mai probabil însă, ea derivă din 
vechea questura exercitus din insulele din Marea Egee şi Cipru, poate si 
Samos.? Themele asiatice erau creaţiile lui Constans II, în timp ce Thracia a 
fost creată de Constantin IV. La acestea lustinian Il a mai adăugat thema 
grecească Hellas. 

Legea agrară (nomos georgikos) şi reforma financiară se numără printre 
meritele de seamă ale lui Iustinian Il. Nu este sigur că legea agrară, care a 
servit consolidării proprietăţii ţăranilor liberi, este o înnoire legislativă a lui 
lustinian sau o menționare a unui drept existent deja. Oricum ea aparţine 
celei de-a doua jumătăţi a secolului al VII-lea. 

Ulterior proprietatea funciară mică a stratiotilor s-a consolidat, ea 
constituind fundamentul economic al themelor. Pentru a apăra zonele de 
graniță, în contextul ascensiunii musulmane, lustinian II a creat, pe baza 
vechiului prototip roman al limitaneilor, aşezări de akritai, o categorie de 

proprietari funciari, care beneficiau de pământ si facilități fiscale, în 
schimbul obligaţiei de a apăra frontierele. Pământurile împărţite soldaţilor 
provin din proprietatea imperială, extinsă încă în această epocă, deşi din 
aceeaşi proprietate, dar şi a aristocrației, sporesc şi posesiunile funciare ale 
bisericii şi mânăstirilor. Motivul reformei themelor a fost legat şi de 
posibilitatea de a reduce solda, vistieria imperială fiind sărăcită după marile 
pierderi teritoriale, astfel că soldaţii din theme îşi puteau asigura traiul şi 
participarea la oaste din venitul obţinut de pe pământurile acordate. Oştirea 
themelor va constitui într-o epocă ulterioară baza armatei bizantine. Lotul 
de pământ al táranilor-stratioti era moştenit din tată în fiu ca parte 
componentă a serviciului militar datorat în contul acestuia. Marile latifundii 
lucrate cu şerbi îşi pierd acum atât ponderea teritorială, cât şi importanţa 
economică. Comunitățile de akritai devin temelia organizării administrative 
bizantine, ele având în primul rând un rol militar şi fiscal, şi abia în plan 
secund unul economic. 


Împăratul a convocat în 691/692 sinodul Quinisext (al V-VI-lea) sau 
Trullanum II (in Trullo), gândit ca un conciliu ecumenic, statut care i-a fost 
acordat însă post factum, fiind atribuit procedural sinoadelor ecumenice din 
553 şi 680. Împăratul convocat, în afara reprezentatilor clerului şi senatului 
şi pe conducătorii themelor. Hotărârile sinodului, care intenționau să 
înnoiască şi să unifice dreptul ecleziastic al statului, prin completarea 
conciliilor V şi VI, au stabilit canoane privitoare la organizarea bisericii, rit şi 
la înăsprirea principiilor moralei creştine a mirenilor şi clerului. Diferite 
practici au fost condamnate din considerente morale sau pentru că aveau 
origine păgână (calendele, brumaliile, ghicitul, procesiunile mascatilor), 
altele pentru că atingeau în viziunea vremii normele creştine - era interzisă 
consultarea unui medic evreu. În general canoanele oferă o imagine destul 
de fidelă asupra vieţii cotidiene. Preotilor de rang inferior li s-a permis să se 
căsătorească. lustinian îşi ia în această vreme titlul de „servus Christi“ în 
legendele monetare, el fiind primul dintre împărați care pe reversul 
monedelor a bătut imaginea lui Hristos. Cu toate că împăratul susţinea 
poziția Romei, papa Sergius | a refuzat să sanctioneze hotărârile din 
Quinisextum, întrevăzând tentativa imperială de a impune bisericii apusene 
rânduielile celei răsăritene. După relatarea din Liber Pontificalis, lustinian ar 
fi dorit arestarea papei şi aducerea lui la Constantinopol, aşa cum procedase 
Constans Il cu papa Martin în 652. Protospătarul (titlu inferior celui de 
patriciu) Zaharia, trimis să îndeplinească porunca, s-a lovit însă de rezistența 
locuitorilor Romei si a milițiilor fidele papei, văzându-se obligat să apeleze la 
generozitatea papei, pentru a scăpa de la moarte sigură, ascunzându-se în 

dormitorul papal, de unde s-a retras cu ocará. Cu toate exagerárile acestei 
relatări, conflictul s-a încheiat cu eşecul politicii bisericeşti a lui lustinian, 
astfel că contradicţiile nu numai că nu s-au atenuat, ci s-au accentuat. 

Atitudinea adesea sfidătoare a împăratului în chestiuni bisericeşti — 
conflictul cu patriarhul Callinicos - şi civile, politica sa fiscală, precum şi 
abuzurile favoritilor săi lacomi - sakellarios-ul (şeful finanţelor) Stefan şi 
logothetes tou genikou (şeful vistieriei imperiale) Theodotus — au creat o 
ruptură între el şi aristocratie, devenind impopular si în rândul 
constantinopolitanilor. Insuccesele militare din 692, când lustinian Il a 
încălcat pacea cu arabii, duce la o amplă revoltă a populaţiei în spatele 
căreia se afla strategul themei Hellas, Leontios, care luptase cu arabii în 692. 
Împăratului detronat i-a fost tăiat nasul - de aici porecla de Rhinotmetos 
(„cu nasul tăiat“), fiind exilat în Crimeea la Chersones, unde îşi sfârşise viața 
papa Martin, iar favoriţii săi arşi pe rug. 


4.1.1.4 Căderea dinastiei Heraclizilor 


Lipsa legitimitátii uzurpatorului Leontios (695-698) le-a dat arabilior 
pretextul de a ataca Africa bizantină. Pentru o perioadă atacurile arabe 
asupra exarhatului latin încetaseră, dar căderea lui era doar o chestiune de 
timp, după ce opera de apărare a Constans Il s-a dovedit a fi ineficientă. 
Arabii au ocupat Carthagina în 697, şi cu toate că flota themei Karabisiani a 
putut să recucerească pentru scurt timp capitala exarhatului, în 698 
musulmanii au reuşit să-şi refacă poziţiile. Flota, învinuindu-l pe Leontios de 
înfrângere şi de teama pedepselor care o aşteptau, s-a revoltat, asasinându-l 
pe comandantul acesteia, pe patriciul loan, după care l-au proclamat 
împărat pe drongarul Apsimar. Prin viclenie, Apsimar a reuşit să pătrundă cu 
uşurinţă în capitală, unde de curând izbucnise o epidemie de ciumă. 
Apsimar, după ce a dispus ca lui Leontios să i se taie nasul şi să fie călugărit, 
a ocupat tronul sub numele de Tiberios III (698-705). Noul împărat a pus 
capăt încercărilor de recucerire a Africii latine — a transformat insulele din 
exarhatul Africii în thema Sardiniei, iar zona sudică a Italiei în thema Siciliei -, 
concentrându-se asupra chestiunilor din Orient, invadând Siria arabă. 
Fratele său Heraclius numit monostrategos a purtat numeroase campanii în 
Asia Mică. 

lustinian Il a mai reuşit să domnească pentru a doua oară. Din Chersones 
s-a refugiat în regatul chazarilor, căsătorindu-se cu sora chaganului, 
Theodora. Între timp la chagan soseau o solie bizantină care cerea 
extrădarea lui Iustinian. Pentru a nu zbuciuma relaţiile sale cu Bizanțul, 

chaganul a consimţit, aflând însă la timp prin intermediul Theodorei de 
această intenţie, lustinian a plecat înspre gurile Dunării, aflate în posesiunile 
hanului bulgar Tervel, fiul lui Asparuch, cu care încheie o alianță. Astfel, cu 
sprijinul unei puternice armate bulgaro-slave, Iustinian ajunge în septembrie 
705 în faţa zidurilor Constantinopolului şi reuşeşte să pătrundă cu câteva 
sute de adepţi în capitală, printr-un apeduct, ocupând palatul Vlacherne. 
Revent pe tron, aliații săi au fost răsplătiți din belşug, însă răzbunarea 
împotriva duşmanilor a fost plină de cruzime. lustinian II încheie o nouă pace 
cu aliatul său bulgar şi se obligă să reia plata tributului, iar lui Tervel îi acordă 
titlul de cezar, acesta dobândind cea mai mare parte din Rumelia Orientală. 
Patriarhul Callinicos a fost orbit şi exilat la Roma, Leontios şi Apsimar 
(Tiberios III) au fost batjocoriti în public şi apoi ucişi. Excelentul comandant 
de osti, Herakleios, ca şi multi ofițeri au fost spânzurați de zidurile 
Constantinopolului. Totuşi împăratul nu a îngăduit oştirilor cu care a sosit să 
jefuiască capitala. A doua domnie a lui lustinian II Rhinotmetos a fost un 
lung şir de acte de teroare. 

Câştigătorii în timpul celei de-a doua domnii a lui Iustinian Il au fost, în 
afară de bulgari, arabii. În 709 ei au asediat fortăreaţa Tyana în zona de 
graniță a Capadociei. Oastea bizantină fiind insuficientă şi slab pregătită, 
arabii şi-au putut continua incursiunile în Cilicia (710-711) fără să întâmpine 
o rezistență deosebită si au ocupat o serie de fortificații de graniţă, 
înaintând până la Chrysopolis. În schimb, Iustinian a iniţiat o expediţie 
contra Ravennei (709) care îi fusese ostilă în prima domnie. Oraşul a fost 
prădat, ceea ce a provocat şi o puternică revoltă a populaţiei din capitala 
exarhatului. Cu papa Constantin | împăratul a putut ajunge la o înţelegere în 
privinţa  conciliului Quinisextum, fiind primit cu mari onoruri la 
Constantinopol în 710. Măsurile luate de lustinian împotriva Chersonesului 
unde fusese exilat, prin trimiterea unei expediții de represiune, i-au adus 
împăratului pieirea. Revolta aparent minoră a locuitorilor revoltați ai 
Crimeei, prin alianşa cu chazarii a dus la proclamarea ca împărat a fostului 
strateg al themei Armeniakon exilat şi el în Crimeea, Philippikos Bardanes. 
Comandantul expediției de pedepsire, Mauros s-a aliat cu Bardanes şi a 
atacat Constantinopolul. În 711, când Constantinopolul şi-a deschis porţile, 
Philippikos a atras de partea sa garda lui lustinian, care l-a trădat. O dată cu 
uciderea lui lustinian II şi a fiului acestuia, Tiberios, dinastia lui Heraclius s-a 
stins. 

Dinastia Heraclizilor a fost prima din istoria statului bizantin care a 
domnit un secol, dinaştii făcând parte din cinci generaţii. Definitorie pentru 
această perioadă este marea operă de reformare a imperiului, mai ales în 
plan militar şi fiscal. 

4.1.2 Luptele pentru tron 


Marea crizá spiritualá care a cuprins Bizantul in perioada luptei privind 
icoanele s-a accentuat deja în timpul lui Philippikos Bardanes (711-713). El a 
fost un adept al ereziei monothelite, încă anterior intrării sale în 
Constantinopol ordonând îndepărtarea imaginii celui de-al treilea conciliu de 
la Constantinopol care condamnase monothelismul în 680. A renegat 
hotărârile celui de-al VI-lea conciliu ecumenic, declarând monothelismul ca 
religie de stat a imperiului. Patriarhul Cyrus a refuzat să sprijine noua politică 
religioasă, fiind depus şi înlocuit. 

Aceste decizii în plan religios vor duce la deteriorarea acută a relaţiilor cu 
papa Constantin |, care refuză recunoaşterea împăratului şi a noului patriarh 
loan VI, şi duce în fapt la inaugurarea luptei legată de cultul icoanelor între 
împăratul bizantin şi papalitate, imaginile fiind o armă în lupta pentru 
supremație. 

Domnia lui Philippikos a fost dezastruoasă şi pe plan extern. Bulgarii, sub 
pretextul răzbunării lui Iustinian II, au făcut incursiuni de pradă în Tracia, 
ajungând până sub zidurile Constantinopolului (712). Pentru a face față 
pericolului au fost aduse trupe din Orient, din thema Opsikion, împăratul 
abandonând astfel zonele răsăritene raidurilor arabe. În mai 713 trupele din 
Opsikion s-au răsculat împotriva lui Philippikos-Bardanes, l-au detronat şi 
orbit. 

Deşi răscoala fusese începută de armată, pe tron a fost ridicat şeful 
cancelariei imperiale, protoasecretisul Artemios, care va domni cu numele 
de Anastasios Il (713-715). Noul împărat, un politician mult mai capabil, va 
curma orientarea monothelistă, revenind la dogmele ortodoxe şi s-a împăcat 
cu papa. În fata pericolului arab, care amenințau cu asedierea capitalei 
printr-o puternică invazie dinspre uscat şi dinspre mare, Anastasios ll s-a 
preocupat de refacerea zidurilor de apărare şi de aprovizionarea capitalei, 
mai mult trimite în Rhodos armata themei Opsikion, în 715, pentru a 
distruge flota musulmană. Soldaţii s-au răsculat însă împotriva 
comandantului flotei, asediind capitala imperiului, astfel că războiul cu arabii 
a fost deturnat în mod nefericit înspre un război civil. Anastasios s-a văzut 
silit să se călugărească, retrăgându-se la Salonic, după cum Theodosios III 
(715-717) a fost silit să accepte coroana imperială, fiind doar un paravan 
pentru dominaţia militarilor din thema Opsikion. În fruntea imperiului se afla 
de fapt Leon, strategul themei anatoliene, originar din nordul Siriei, aliat cu 
Artabasdos, strategul themei Armeniakon, cu a cărui fiică s-a căsătorit. 
Theodosios a renunţat la tron în favoarea rivalului său, retrăgându-se ca 
monah la Efes, împreună cu fiul său. La 25 martie 717 Leon a intrat în 

Constantinopol, fiind încoronat la Hagia Sophia. În acest mod s-au încheiat 
luptele pentru tron, anul 717 însemnând şi venirea pe tron a dinastiei 
isauriene. 


4.1.3 Criza iconoclastă (726/730-843) 


Un fenomen care a marcat profund Imperiul Bizantin a fost mişcarea 
iconoclastă. Iconoclasmul (gr., eikon, "imagine"; klaein, “a sfărâma”), este 
termenul generic care defineşte mişcarea împotriva folosirii în scopuri 
religioase a imaginilor, în special a celor care au tulburat Imperiul Bizantin în 
secolele VIII-IX. În 726 şi 730 împăratul Leon III Isaurianul a promulgat un 
decret prin care interzicea venerarea imaginilor. Erupția vulcanului de la vest 
de Thera a fost văzută ca un semn al mâniei divine, convingându-l pe 
împărat să dezaprobe cultul icoanelor. Această decizie a fost condamnată de 
către papă, dar doctrina / mişcarea iconoclastă a fost inițiată la 
Constantinopol de către Leon şi în şi mai mare măsură de către fiul şi 
succesorul său Constantin V, care a condamnat adorarea imaginilor drept 
idolatrie la conciliul bisericesc ţinut în palatul Hiereia în 754. 

Criza se anunţase de multă vreme. Ostilitatea față de imagini a lui Leon 
III şi a urmaşilor săi a fost pusă, de către scriitorii ortodocşi, pe seama unei 
influențe evreieşti şi musulmane (Leon vorbea fluent şi araba). Aportul 
evreiesc şi musulman în pregătirea iconoclasmului imperial s-a conjugat cu 
opinia unor segmente iconofobe ale societăţii bizantine. Iconoclasmul s-a 
bucurat de simpatie mai ales în zona centrală şi orientală a Asiei Mici. Leon 
III şi Constantin V erau legaţi prin ordine şi carieră de armatele din Anatolia, 
implicit de populaţia din Asia Mică. Episcopii iconoclaşti , primiţi în audienţă 
de împărat cu puţin înainte de primul său edict iconoclast, erau frigieni şi 
veneau din thema Anatolikon. Sentimentele iconofobe se pare că au fost 
mai răspândite în Asia Mică din cauza elenizării superficiale a populaţiei 
autohtone, căreia, în urma invaziei musulmane i s-au adăugat elemente 
orientale. O pondere importantă au avut-o şi activitățile iconofobe ale 
evreilor din Palestina şi Asia Mică. Biserica armeană, nefiind oficial ostilă 
imaginilor, le venera nu după obiceiul grecilor, accentuând cultul crucii, ca 
semn al lui Hristos şi al mântuirii. O altă sursă a iconoclasmului a fost 
activitatea sectei pavlicienilor, care respingeau violent dogmele şi obiceiurile 
Bisericii, fiind fundamentali ostili semnului crucii şi refuzând să admită 
icoanele. Ratiunile politice şi strategice, care ţineau de necesitatea fidelității 
themelor orientale, în contextul luptelor împotriva arabilor, l-au determinat 
pe Leon III să transforme iconofobia în doctrină oficială de stat. Iconoclasmul 
nu a fost o reacție față de generalizarea amenințătoare a cultului imaginilor, 
dovadă că originea sa nu poate fi aflată în regiunile elenofone. 

Oficializarea iconoclasmului a provocat reacţia violentă a părţilor 
europene ale imperiului. În 726 s-a răsculat populaţia Greciei şi a insulelor 
egeene. Papa Grigore II (715-731) a condamnat vehement deciziile lui Leon 
III, care a răspuns: „eu sunt basileu şi, totodată, preot!“ Papa Grigore III 
(731-741) a condamnat necondiționat iconoclasmul în sinodul de la Lateran 
din 731. Flota lui Leon Ill a acţionat de îndată în zona coastelor Italiei, 
privilegiile posesiunilor papale din peninsulă fiind retrase, iar impozitele au 
început să fie vărsate în visteria Bizanțului. Eparhiile Romei din Grecia, 
Dalmatia, Calabria si Sicilia au fost transferate sub jurisdicția patriarhului 
constantinopolitan. Mişcarea a slăbit imperiul prin încurajarea conflictelor 
interne şi exacerbarea diferenţelor față de papalitate care a început să 
abandoneze politica de relativă fidelitate faţă de Bizanţ şi să caute o alianţă 
cu francii. 

Argumentul cel mai serios împotriva iconoclasmului a fost formulat de 
către teologul şi părintele bisericii, de origine siriană, loan Damaschinul, 
anume că nega una din dogmele fundamentale ale credinței creştine, 
doctrina întrupării. Conform opiniei iconodulilor, a apărătorilor imaginilor, 
naşterea umană a lui Hristos a permis posibilitatea reprezentării sale ca 
imagine, imagine ce are elemente comune cu divinitatea în prototipul său. 
Respingerea imaginilor/ icoanelor, incumba de aceea nemijlocit o repudiere 
a cauzei lor. Inseparabilă de tradiţia liturgică, arta religioasă este văzută de 
către creştinii ortodocşi drept o formă a confesiunii picturale de credinţă şi 
cale a experienţei religioase. Această funcţie centrală a imaginilor religioase, 
a icoanelor, care nu îşi găseşte o paralelă în alte tradiţii creştine, s-a 
definitivat o dată cu încetarea mişcării iconoclaste din Bizanț (843). 
Iconoclastii au invocat interdicția din Vechiul Testament a imaginilor gravate 
şi au respins icoanele, asemuindu-le idolilor. Teologii ortodocşi, pe de altă 
parte, şi-au bazat argumentele de iconosofie pe doctrina creştină a 
întrupării: Dumnezeu este într-adevăr invizibil şi indescriptibil în esenţa sa, 
dar atunci când Hristos a devenit om, şi-a asumat voluntar toate trăsăturile 
naturii create, inclusiv describilitatea. În consecinţă, imaginile lui Hristos, ca 
om, afirmă adevărul întrupării reale a lui Dumnezeu. Deoarece viaţa divină 
apare drept urmare a umanităţii inviate si glorificate a lui Hristos, funcția 
artistului constă în a întruchipa taina credinţei creştine prin artă. Mai mult, 
pentru că icoanele lui Hristos şi ale sfinților mijlocesc contactul personal cu 
persoanele divine reprezentate, aceste imagini trebuie să fie obiecte de 
“venerație” (proskynesis), desi ,adoratia" (latreia) este destinată doar lui 
Dumnezeu. loan Damaschinul concepe icoana ca simbol şi mijlocitor al 
sfântului reprezentat, ea având un rol multiplu: estetic (icoana împodobeşte 

biserica), pedagogic (dà invátáturi din istoria Bisericii), latreutic (insoteste 
cultul divin) si haric (mijloceste harul divin). 

În afara aspectelor teologice, mişcarea iconoclastă a afectat masiv arta 
bizantină. În ciuda succesului în sfera teologică, biserica răsăriteană nu a 
avut succes în chestiunea supremaţiei asupra autorităţii imperiale, chiar 
dacă loan Damaschinul a afirmat că împăratul nu are dreptul de a interveni 
şi de a se amesteca în chestiuni de credință. Atât introducerea politicii 
iconoclaste, cât şi condamnarea sa la conciliile din 787 şi 843 au fost în cele 
din urmă rezultatul unor decizii mai degrabă imperiale decât ecleziastice, 
conciliile (sinoadele) fiind convocate în baza unor ordine imperiale. În 
consecință, autoritatea împăratului atât în sfera spirituală, cât şi în cea 
seculară, şi controlul asupra Bisericii s-a consolidat perceptibil în urma 
controversei. 

În timpul domniei împărătesei Irina s-a produs o schimbare în această 
politică, iconoclastii fiind însă condamnați la al doilea conciliu de la Nicaea, 
în 787. O a doua perioadă a iconoclasmului a fost inaugurată sub auspicii 
imperiale în prima jumătate a secolului IX, încheindu-se cu condamnarea 
definitivă a iconoclasmului la conciliul Ortodoxiei, ţinut în 843 sub patronajul 
împărătesei Theodora ll. 


4.1.4 Criza iconoclastă si luptele contra arabilor în timpul lui Leon III 
Isaurianul 


La urcarea pe tron a lui Leon III, imperiul se afla în pragul ruinei. Şase 
împărați fuseseră detronati într-un răstimp de doar 21 de ani. Dintre ei, 
patru au pierit executaţi — Leontius, Tiberius III, Iustinian II si Philippicos, un 
altul a murit după ce a fost orbit - Anastasie II, iar un altul — Theodosios III - 
călugărit. 

Leon III (717-741) impune o nouă dinastie, cea siriană sau isauriană - 
care se va menţine până în 802, şi inaugurează politica iconoclastă care a 
reprezentat un complex program de reforme în toate domeniile. 

Arabii pustiau întreaga Asie Mică până la malurile Bosforului, iar 
Amorium, principalul oraş al themei Anatolikon a fost asediat de către 
Suleyman, noul calif de la Damasc. Leon, care a comandat trupele bizantine, 
a avut nevoie de un răgaz pentru a organiza operaţiile care să ducă la 
ridicarea asediului musulman, încheind mai întâi lucrările de fortificare 
începute de Anastasios II. Pentru a câştiga timp, a început negocierile cu 
bulgarii, încheind o alianţă cu hanul Tervel care se temea că arabii ar putea 
deveni un vecin mult mai periculos şi agresiv decât Bizanțul. La începutul 
verii, când Muslamah a trecut Hellespontul la Abydos şi înainta adânc în 
Thracia, a fost în permanenţă hărțuit de către bulgari. Planul musulman din 

717 nu era acela de a asedia Constantinopolul ca in 674, ci de a cuceri 
efectiv capitala bizantiná. Trupele de uscat (120000 oameni) si flota (1800 
de corábii) arabe erau conduse de cel mai bun general musulman al vremii, 
Muslamah, aceste forte reuşind să impună o blocadă completă asupra 
Constantinopolului. Cucerirea capitalei bizantine ar fi permis arabilor să ia în 
stăpânire întreaga Anatolie. Paralel cu zidurile lui Theodosius, arabii au 
construit în iulie 717 două ziduri de asediu, cel interior pentru a-i încercui pe 
bizantini, cel exterior pentru a îi ţine la distanţă pe bulgari. La începutul lui 
septembrie, flota arabă a început blocada pe mare. Focul grecesc a fost din 
nou folosit pentru a distruge flota arabă, în Bosfor fiind incendiate peste 20 
de vase, iar 2000 de arabi au murit arşi sau înecați. Asediul s-a prelungit în 
iarna deosebit de geroasă dintre 717-718, astfel Constantinopolul care era 
bine aprovizionat a rezistat, însă în tabăra arabă a început foametea. În 
primăvară, noul calif Umar II a trimis o nouă flotă provenită din Egipt, pentru 
a aproviziona trupele asediatoare, şi întăriri de trupe de uscat. Majoritatea 
soldaţilor trimişi de calif, care proveneau din rândurile creştinilor din Egipt, 
nemulțumiți de conducătorii lor musulmani, au trecut de partea bizantinilor. 
O epidemie de ciumă a izbucnit în tabăra musulmană, în plus erau 
permanent atacați de către bulgari, astfel că la 15 august 718 asediul a fost 
ridicat, flota arabă în retragere fiind incendiată. 

Victoria lui Leon III asupra arabilor a fost umbrită de încercarea fostului 
împărat Anastasios || de a-l înlătura de la tron. Acesta luase puterea cu 
sprijinul unui grup al aristocrației în Tessalonika, unde se retrăsese în calitate 
de călugăr şi a obținut promisiuni de ajutor din partea bulgarilor, probabil 
nemulțumiți de răsplata acordată de Leon pentru ajutorul dat împotriva 
arabilor. Leon a izbutit însă să-i convingă pe bulgari să renunţe la expediția 
care pornise deja din Thracia, şi astfel să-l captureze pe Anastasie. Fostul 
împărat a fost executat, iar partizanii săi aspru pedepsiți. Triumful lui Leon a 
fost urmat de încoronarea fiului său Constantin drept coîmpărat şi de 
introducerea unei noi monede de argint, miliaresion. Ea înlocuia hexagrama 
introdusă de Heraclius, care ieşise din uz. 

Între 726-739 arabii vor relua campaniile în Asia Mică, dar atacurile lor 
nu vor mai avea vigoarea de odinioară. Tratatul de alianţă între Leon III şi 
hanul chazar împotriva arabilor - întărit prin căsătoria coimpáratului 
Constantin, fiul lui Leon III, cu fiica hanului (733) - va avea drept rezultat, 
după o expediție victorioasă a hanului asupra Azerbaijanului arab (731), 
abandonarea de către arabi a pasului Derbend, a principalului drum spre 
Caucaz. Împărații Leon III şi Constantin au provocat arabilor conduşi de 
Suleiman în 740 o grea înfrângere la Akroinon, eliberând astfel întreaga 
parte vestică a Asiei Mici. Eşecul arabilor în fata Bizanțului au avut un mare 

răsunet; succesele lui Leon Ill puneau stavilă înaintării arabe în Orient, după 
cum, în 732, victoria lui Charles Martel la Potiers punea definitiv capăt 
ofensivei arabe în Occident. 

Leon III a putut fi eficace în luptele cu arabii şi ca urmare a noii reforme a 
themelor. Mentinerea unor theme foarte mari reprezenta o primejdie 
pentru puterea imperială, ea oferind strategilor importante forte militare 
din rândul cărora se puteau ivi uzurpatori ai tronului. Themele din Asia Mică 
au fost restructurate. Thema Anatolikon a fost divizată, în vestul ei fiind 
organizată thema Thrakesion, cu centrul la Efes, denumire dată după 
colonizarea tracilor în zonă. Thema maritimă Karabisiani a fost împărțită în 
thema Kibyraioton, de pe litoralul sud-vestic al Asiei Mici şi thema Mării 
Egee, iar Creta a fost organizată într-o themă de sine stătătoare. În Opsikion, 
o themá la fel de mare, împăratul s-a mulţumit să-l numească în postul de 
comandă pe cumnatul sáu Artabasdos. Fiul lui Leon a împărțit ulterior 
această themă, iar în Europa au fost înființate themele Tracia şi Macedonia, 
astfel în secolul al VIll-lea perfectându-se organizarea administrativă a lui 
Heraclius. 

Leon III a lăsat urme adânci în istoria Bizanțului si prin reformele sale în 
legislaţie şi justiţie. În 726 publică un nou cod de legi, Ecloga (selecţie), o 
nouă codificare a dreptului bizantin, o adaptare a legislaţiei la noile realități 
pe baza institutelor, digestelor, codicelor şi novelelor lui Iustinian. Noua 
selecție de legi „cu îndreptări aduse lor în spiritul unei mai mari iubiri față de 
oameni“, punea la îndemâna judecătorilor un codice practic, mult mai 
accesibil în comparaţie cu codul lui Iustinian, fiind redactat în limba greacă, 
intenţia fiind şi aceea de a veni în întâmpinarea necesităţilor páturilor mici si 
mijlocii, interese promovate de împărații isaurieni. Dispoziţiile reglementau 
dreptul familial şi chestiunile de succesiune. Avortul a fost scos în afara legii, 
iar sodomia era pedepsită cu moartea. Multe din crimele care în baza 
codului lui lustinian erau pasibile cu pedeapsa cu moartea, au început să fie 
pedepsite după criterii mai „umane“ - raportate la secolul VIII - anume prin 
mutilare (tăierea nasului, mâinilor, orbirea). Obiceiurile orientale impuse 
deja din secolul anterior au fost legiferate în secolul VIII. Cu toate că era unul 
dintre cele mai avansate coduri de legi ale vremii, Ecloga a avut ulterior o 
proastă faimă, pentru motivul că a fost emisă şi aplicată de împărați eretici. 
Unele teze ale Eclogei au fost preluate în codurile de legi ale slavilor din 
Balcani şi din Rusia Kieviană. 

4.1.5 Iconoclasmul şi luptele cu bulgarii în timpul lui Constantin V 


Leon salvase imperiul de pericolul arab, l-a apărat îndeajuns de bine şi a 
supraviețuit uzurpatorilor săi, fiind de la Constans Il, care de fapt fusese 
asasinat, singurul împărat care a murit în patul sáu. Mostenise un imperiul 
aflat pe marginea dezastrului, însă i-a redat stabilitatea, a început însă o 
controversă teologică mistuitoare pentru Bizanţ. Politica iconoclastă lipsită 
de chibzuinţă a subminat autoritatea lui Leon III. 

La 741 tronul a revenit lui Constantin V Copronymos (numele i se trage 
de la faptul că la botez ar fi pângărit cristelnita cu scârnă, după relatările 
iconodulilor) sau Caballinos (741-775), care fusese asociat la domnie de 
către tatăl său cu două decenii mai devreme. A guvernat iniţial puţin, din 
cauza curopalatului Artabasdos care i-a smuls coroana pentru vreme 
îndelungată. Artabasdos, ginerele lui Leon III, cumnatul lui Constantin V şi 
comitele importantei theme Opsikion, se simţea şi el îndreptăţit la tron. 
Lupta între cei doi a stat sub semnul luptei împotriva icoanelor, Constantin V 
fiind cel mai activ împărat iconoclast, motiv pentru care istoriografia 
bizantină ortodoxă îl zugrăveşte în culorile cele mai sumbre. Tânărul împărat 
— Constantin avea 22 de ani — a pornit o campanie împotriva arabilor care 
jefuiau zonele anatoliene la nici o săptămână după încoronarea sa [iulie 
742), incredintánd capitala magistrului Theophanes Monotes („cu o 
ureche”). Ajuns în Bithynia, l-a chemat pe Artabasdos pentru a stabili planul 
campaniei, acesta însă a atacat trupele împăratului şi le-a înfrânt. Anuntánd 
la Constantinopol că împăratul a murit în luptă, fiul lui Artabados şi viitor 
asociat la domnie al său, Nikephor, strategul themei Thrakesion, a ocupat 
capitala, astfel patriarhul Anastasios l-a încoronat drept împărat pe 
Artabasdos (742-743). Noul împărat a reinstaurat cultul icoanelor. 
Conflictele iconoclaste au fost în acest mod potentate de luptele între 
diferitele theme ale imperiului care susțineau fie pe Constantin, fie pe 
Artabasdos. Constantin, refugiat în Amorium, a fost primit cu entuziasm în 
themele din Asia Mică, de unde a adunat oştiri. În primăvara anului 743, 
Artabasdos,  nădăjduind să-şi consolideze poziția prin înfrângerea 
împäratului legitim, a pornit spre Opsikion. În lupta de la Sardes uzurpatorul 
a fost înfrânt, dar conflictele între cei doi au continuat până spre sfârșitul 
anului. După ce i-a supus pe constantinopolitani infometárii prin asediul sáu, 
Constantin reuşeşte să spargă blocada Constantinopolului. Artabasdos si cei 
doi fii ai sái au fost capturați si orbiti, în schimb patriarhului Anastasios, după 
ce a fost supus rusinii publice (purtat în pielea goală urcat cu fata spre coadă 
pe un măgar prin Hippodrom), Constantin V i-a îngăduit să-şi păstreze 
funcția. 

Leon IIl pare să fi fost un critic blând al cultului icoanelor, în schimb 
Constantin V s-a implicat mai mult din punct de vedere teologic, adoptând o 
politică iconoclastă doar după vreo opt ani de domnie. 

Politica iconoclastă a atins punctul culminant în perioada domniei lui 
Constantin V Copronimul. Împăratul a condamnat nu numai cultul icoanelor, 
ci chiar cultul Fecioarei Maria şi al sfinţilor. Conciliul de la Constantinopol din 
754, ţinut în palatul imperial din Hiereia, a hotărât nimicirea icoanelor, 
împăratul dispunând decorarea bisericilor cu imagini imperiale sau scene 
profane. Atitudinea împăratului a început în anii următori să dobândească 
un caracter politic şi social aprig împotriva iconodulilor. Multe mânăstiri au 
fost desființate şi transformate în aşezăminte publice, proprietăţile 
mânăstireşti fiind secularizate. Demnitarii care împărtăşeau cultul icoanelor 
au fost exilați sau executați. Totuşi distrugerea icoanelor şi a mânăstirilor nu 
este documentată de izvoare. 

Războiul civil, care durase mai mult de doi ani, a fost cel mai lung de la 
lupta lui Heraclius împotriva lui Phokas. Constantin V a fost un comandant 
de oşti strălucit, prin victoriile împotriva arabilor şi bulgarilor fiind venerat 
de soldați. 

În răsărit, forţa arabilor fusese zguduită de victoriile lui Leon, dar şi de o 
gravă criză internă. Dinastia Omeiazilor se apropia de sfârşit şi după un 
îndelung război civil dinastia abassidă s-a impus la conducerea califatului 
(750). Transferul centrului de stat de la Damasc în îndepărtatul Bagdad a dus 
la o scădere a presiunii la care fusese supus Bizanțul, imperiul putând începe 
ofensiva. 

În 746 Constantin, profitând de rázmeritele din califatul arab, a pornit 
ofensiva, folosind regimentele create de el (tagmata), după ce a divizat 
thema Opsikion, mult prea mare şi periculoasă prin apropierea ei de 
capitală. Prin cele şase tagmata, conduse de domestici aflați în subordinea 
împăratului, pericolul ca aceste trupe să fie strânse de către un posibil 
uzurpator se reduceau considerabil, în schimb împăratul îşi asigura o forță 
de luptă suplă care putea fi lesne mobilizată. Politica de colonizări a 
continuat de-a lungul domniei lui Constantin V, prizonierii din Orient fiind 
aşezaţi in Thracia, în imediata vecinătate a bulgarilor. 

Pa această bază împăratul atacă Siria, unde ocupă Germaniceea, 
înfrângând în anul următor (747) în apropiere de Cipru flota arabă venită din 
Alexandria. O nouă expediţie împotriva arabilor încununată cu capturarea 
unor importante cetăți de graniță din Armenia si Mesopotamia s-a 
desfăşurat în 752. Câştigurile teritoriale ale imperiului nu au fost însă 
durabile, totuşi conflictele cu arabii au luat aspectul unui război de graniţă. 

Capturarea Ravennei de către regele lombard Aistulf (751) si a 
rámásitelor exarhatului din jurul ei, cu toate că împăratul trimite o solie la 
Aistulf prin care cerea retrocedarea pământurilor sale, a dus în final la 
pierderea Italiei, basileul manifestând un interes scăzut față de partea 
apuseană a imperiului. Constantin a trimis ambasadori, ani în şir, la 
lombarzi, la franci şi papalitate, în încercarea de a recupera Ravenna, dar nu 
a iniţiat nici o acţiune militară. Exarhatul Ravennei rămânea definitiv pierdut 
pentru imperiu, fapt vădit în 774, când Carol cel Mare a reconfirmat solemn 
donația lui Pepin către papalitate. Totuşi, pentru cá Roma nu avea un aliat 
cu care să se opună eficient longobarzilor, suzeranitatea politică a Bizanțului 
nu a fost repudiată. Doar Veneţia şi câteva insule, precum şi thema Siciliei 
mai constituiau părţi controlate mai mult sau mai puţin de Imperiu. 

Cu toate acestea, în chestiunea bulgară împăratul va avea mai mult 
succes. Aceasta intrase pe primul plan în intervalul 755-775. Colonizările de 
populaţii din Orient şi ridicarea de noi fortificaţii la graniţa cu bulgarii, a 
provocat o invazie a acestora în Thracia (756). Constantin V a întreprins 
nouă expediţii antibulgare. Numeroşi slavi au fost colonizați în Asia Mică, în 
thema Opsikion. Apogeul conflictelor cu bulgarii a fost atins după instalarea 
pe tron al hanului Teletz (762), reprezentantul aristocrației protobulgare. 
Conflictele partidei aristocratice protobulgare cu populaţia slavă au fost 
exploatate de către imperiu. O mare masă a slavilor s-au refugiat pe 
teritoriul bizantin, multi fiind colonizați în Asia Mică. Victoria cea mai 
importantă împotriva hanului Teletz a fost obținută în bătălia de la Anchialos 
(763), iar după moartea violentă a hanului bulgar Teletz, tulburările interne 
au oferit basileului bizantin posibilitatea de a interveni în luptele pentru 
putere din statul bulgar. Abia în 770 noul han Telerig a reluat conflictul cu 
bizantinii. În primăvara anului următor Constantin V a întreprins o nouă 
expediţie susținută de flota bizantină de pe Dunăre. Deşi hanul Telerig a fost 
silit să capituleze, imperiul nu a putut obține o pace de durată cu bulgarii. 

În vara anului 775, pe când întreprindea ultima sa campanie împotriva 
bulgarilor, împăratul s-a îmbolnăvit grav şi a murit. Prin crearea de tagmata, 
a lăsat o armată mai puternică, a obţinut succese în Thracia, cu toate că nu a 
obţinut o victorie decisivă, dar a lăsat o cruntă controversă teologică, prin 
iconoclasmul său impus forțat, chiar prin teroare. Dincolo de propriu-zisa 
dispută teologică începe în fapt o luptă aprigă între puterea civilă şi cea a 
Bisericii, a mânăstirilor în Imperiu. 


4.1.6 Moderatia lui Leon IV şi revenirea la cultul icoanelor 


Leon al IV-lea Chazarul (775-780), supranume care i se trage de la faptul 
că era fiul lui Constantin al V-lea şi al principesei chazare Irina, prin prudenta 

Si moderatia sa, a permis trecerea de la iconoclasmul vehement la 
restabilirea cultului icoanelor din timpul impárátesei Irina. El a domnit prea 
puţin însă pentru a lăsa urme adânci în evoluţia statului bizantin. Împăratul a 
pus capăt prigonirii iconoclaştilor şi mai ales a călugărilor. Un aport în acest 
sens l-a avut desigur şi soţia sa, Irina, originară din Atena iconodulă. 

Lipsindu-şi fraţii de mijloace financiare — Christophoros şi Nikephoros 
fuseseră numiţi cezari de către Constantin —, la 24 aprilie 776 Leon al IV-lea 
l-a încoronat drept coîmpărat pe fiul sáu Constantin, având în acest sens 
acordul senatului, armatei şi al constantinopolitanilor. Abia fusese dejucat 
un complot al fraților săi, ei fiind exilați la Chersones, când află cu stupoare 
că împărăteasa Irina, soţia sa îşi afişează fără menajamente orientarea 
iconodulă. După câteva luni, în care cuplul imperial nu mai era viabil, Leon IV 
moare otrăvit, se pare, de Irina, după alte păreri din cauza tuberculozei. La 
moartea împăratului (8 septembrie 780), fiul Constantin fiind minor, regența 
a fost preluată de către împărăteasa Irina. 


4.2 Reforme interne şi expansiune (780-842) 


4.2.1 Constantin VI şi Irina (780-802) 


Regența Irinei a marcat finalul politicii iconoclaste, din 784 intenţiile noii 
guvernări de restabilire a cultului icoanelor devenind manifeste. Irina, o 
împărăteasă cu voinţă de fier, se baza pe funcționarii iconoduli, pe eunuci, 
care nu puteau fi aleşi împărați — Staurakios, logothet al poştei şi consilier - 
şi pe preoți. După ce patriarhul iconoclast Paulos a fost convins să abdice, 
noul patriarh, Tarasios, protoasecretis-al Irinei, un politician chibzuit şi 
slugarnic, cere public un conciliu ecumenic care să condamne iconoclasmul. 
Conciliul, bine primit atât de patriarhii orientali cât şi de către Roma, a fost 
convocat în Biserica Sf. Apostoli din Constantinopol în vara anului 786, fiind 
periclitat de intervenţia gărzii imperiale de orientare iconoclastă. Irina, 
având prezenţă de spirit, a trimis trupele de origine orientală în Asia Mică, 
dând iluzia unei incursiuni asupra arabilor, şi a chemat în capitală trupe 
iconodule din Thracia. Conciliul, reconvocat în 787, s-a dovedit a fi tolerant 
cu iconoclaştii, în numai şapte şedinţe fiind rezolvate toate chestiunile. În 
schimb, pe lângă biserica oficială, a apărut o nouă ramură radicală creştină, 
reprezentată mai ales de monahi. La conciliul de la Niceea a învins însă 
orientarea moderată. Adversitatea față de icoane a fost declarată erezie, 
arătându-se că venerarea icoanelor este echivalentă cu venerarea persoanei 
pe care ele o reprezintă. Iconoclasmul nu a dispărut definitiv în urma 
conciliului. 

Divergentele între Irina şi tânărul împărat au adus din nou în prim plan 
problema icoanelor. Desi Constantin al VI-lea avea deja vârsta guvernării, 
Irina nu a consimţit să renunţe la putere. După ce în 790 Irina se proclamase 
împărat principal, în timp ce Constantin a devenit coregent, trupele din Asia 
Mică s-au răsculat împotriva împărătesei, silită să abdice, exilată în Sicilia, iar 
Constantin al VI-lea a fost numit unic împărat. Doi ani mai târziu, sătul de 
presiunile adepților mamei sale, împăratul o asociază din nou pe Irina la 
domnie, ceea ce a subminat popularitatea împăratului. S-a făcut resimţită o 
mişcare în favoarea unchiului împăratului, Nikephoros, fratele lui Leon IV, 
adorat de opoziție drept urmaş al lui Constantin al V-lea. Constantin al VI-lea 
a reacționat prompt şi la îndemnul Irinei l-a pedepsit cu orbirea pe cezarul 
Nikephoros. Revolta armatei din thema Armeniakon a fost deasemeni 
înăbuşită cu cruzime. Prin asocierea mamei sale la domnie, dar şi prin 
comportamentul său în chestiuni matrimoniale — divorțul de soția sa Maria, 
aleasă pentru el de Irina, divorț instigat tot de către mama sa - Constantin al 
VI-lea a pierdut sprijinul atât al iconodulilor, cât si al iconoclaştilor din 
imperiu, putând fi înlăturat fără ca cineva să îi ia apărarea. Irina făcea practic 
tot ce-i stătea în puteri pentru a-şi discredita fiul. Populaţia capitalei şi clerul 
erau scandalizati de faptul că deşi patriarhul nu-şi dăduse acordul pentru 
divorț, împăratul s-a recăsătorit cu Theodota, sărbătorind 40 de zile cu mare 
fast. Înfrângerea în expediţia din primăvara anului 797 împotriva arabilor a 
subminat şi ultima umbră de respect de care se mai putea bucura împăratul. 
De îndată ce lrina a considerat că tânărul împărat se făcuse suficient de 
impopular, şi-a pus în aplicare planul de a-l înlătura de la tron. Soldaţii loiali 
Irinei, cumpăraţi cu promisiuni de putere, l-au orbit pe împărat (15 august 
797) în sala de porfir a palatului imperial (încăpere placată cu marmură roşie 
în care împărătesele dădeau naştere copiilor lor), ceea ce-l făcea inapt să 
mai domnească. La câţiva ani, având-o alături doar pe cea de-a doua sa 
soție, Theodota, împăratul moare, ponegrit de istoriografia oficială. 

Irina a devenit supremă stăpânitoare (797-802), purtând titlul de 
basileus. Irina a fost pe cât de ambițioasă, pe atât de incapabilă în planul 
politicii interne, la curte domnind o atmosferă de intrigi în care se concurau 
eunucii Staurakios şi Aetios. Ea a făcut concesii financiare bisericii, 
mânăstirilor şi a abrogat o serie de dări impuse populaţiei şi taxe comerciale 
fără a tine cont de posibilitățile bugetului, ruinând finanţele statului. 

Situaţia pe plan extern s-a înrăutățit si ea în ultimele două decenii. Ca 
urmare a expediției din 783, Staurakios i-a silit pe slavii din Thessalonic, 
Grecia şi Peloponez să recunoască suzeranitatea bizantină. Imperiul a slăbit 
însă considerabil în fața bulgarilor şi arabilor. Aflaţi într-o perioadă de 
înflorire a califatului abassid, arabii au pătruns în 781 adânc în Thrakesion, în 

urma păcii încheiate, imperiul obligându-se la plata unui imens tribut faţă de 
Harun-al-Raşid. Din 789 au reînceput şi atacurile bulgarilor, Constantin al VI- 
lea suferind o grea înfrângere în fata hanului Kardam la Makellai, imperiul 
fiind silit să reia plata tributului şi față de hanatul bulgar. 

încoronarea lui Carol cel Mare la Roma — simplă şi naturală, în condiţiile 
în care pe tronul vechiului Imperiu roman se afla o femeie - a afectat 
considerabil Imperiul Bizantin, deschizându-se în doctrina politică medievală 
problema celor doi împărați. Carol cel Mare ar fi trebuit să obţină 
confirmarea de către Bizanţ. În 802 solia împăratului apusean sosea la 
Constantinopol, cu gândul de a încheia o alianță matrimonială cu diabolica 
Irina, în ciuda faptului că papa considera că o femeie nu poate să deţină 
demnitatea de împărat. Înlăturarea Irinei de la domnie (31 octombrie 802) a 
amânat chestiunea recunoaşterii imperiului apusean. Logothetul Nikephoros 
este cel care a detronat-o pe monstruoasa împărăteasă, exilând-o pe insula 
Prinkipos, mai apoi în Lesbos, unde a murit un an mai târziu, moartea ei fiind 
sincer deplânsă doar de către călugări. 


4.2.2 Reformele şi expansiunea lui Nikephoros |. Războaiele cu bulgarii lui 
lui Krum 


Nikephoros | Genikos (802-811) a fost încoronat în pripă (31 octombrie 
802), devenind format coîmpărat cu Irina, aceasta însă este silită să plece în 
exil în decurs de câteva zile. Starea statului bizantin era şubredă, în condiţiile 
în care creaţia politică a lui Carol cel Mare nu era recunoscută de către 
romei, după cum nici Apusul nu recunoscuse validitatea domniei lrinei. 
Dinspre nord ameninţarea bulgară, iar dinspre răsărit cea arabă complicau şi 
mai mult situaţia. În interior mânăstirile amenințau cu tentativa de a se 
elibera pe deplin de sub autoritatea împăratului şi a patriarhului. De aceea 
caracteristicile domniei lui Nikephoros urmau să fie ordinea politică şi 
opresiunea fiscală. 

Împăratul Nikephoros, ca fost logothetes tou genikou, a întreprins în 
cunoştinţă de cauză măsuri de redresare a situaţiei financiar-economice a 
Imperiului care se afla într-o profundă criză din cauza politicii predecesorilor 
săi, mai ales prin concesiile cu efecte dezastruoase ale împărătesei lrina. 

Sistemul stratiotic a fost extins în rândul armatorilor (naukleroi), aceştia 
primind un lot de pământ într-o themá situată pe ţărmul mării. A reintrodus 
taxele de import pentru mărfurile intrate în Helespont şi Bosfor, care 
fuseseră anulate de către lrina pentru a-şi păstra popularitatea după 
cruzimea față de fiul sáu. A anulat apoi scutirile de impozit ale Irinei, 
adăugând la acestea încă 8,5% ca taxă de înregistrare în registrul dărilor. A 
generalizat darea fumăritului (kapnikon) şi asupra instituţiile ecleziastice - 

mánástiri si biserici, ca si asupra parecilor (tárani dependenti) de pe 
domeniile mânăstireşti. Aristocratia latifundiará a fost obligată să achite 
restantele acumulate în primii opt ani ai domniei împăratului. A introdus 
răspunderea solidară a comunităţii la plata impozitelor - cautiunea mutuală, 
comunitatea trebuind să achite şi contribuţiile insolvabililor (a/lelengyon). 
Cămătăria a devenit monopol de stat, supuşilor fiindu-le retras dreptul de a 
mai acorda credite cu dobândă. Desigur administrarea finanţelor prin cele 
„11 vexatiuni", cum le-a numit istoricul Theophanes, măsuri acuzate de 
profundă severitate şi rapacitate, a fost necesară, împăratul reuşind să 
stoarcă venituri suplimentare semnificative, fără a lăsa impresia că impune 
noi taxe. Clericii mai ales l-au acuzat de avaritie şi destrăbălare, acuzându-l si 
de patima pederastiei. 

Ortodoxia sa era suspectă, atâta vreme era probabil de provenienţă 
arabă, iar relaţiile cu biserica deveni tensionate, mai ales după moartea 
patriarhului Tarasios, când a înălțat în funcţia de patriarh pe istoricul savant 
pe nume tot Nikephoros. Un bun teolog şi istoric, Nikephoros este autorul 
mai multor tratate care apără adorarea icoanelor. Nikephoros a avut o 
aversiune fátisá față de călugări, exilându-l pe stareţul Theodor Studitul, 
reprezentantul aristocrației şi călugărilor care se opuneau împăratului. 

Împăratul încheie un tratat cu Carol cel Mare (803) care reglementa 
frontierele între cele două imperii — recunoaşterea supremaţiei Imperiului 
bizantin asupra Veneţiei, Istriei şi Dalmației, inclusiv a zonelor maritime, în 
timp ce Nikephoros recunostea autoritatea carolingiană asupra Italiei 
(exarhatul Ravennei şi Pentapolis). Pentru a stăvili procesul de slavizare care 
devenise tot mai accentuat, Nikephoros începe creştinarea şi elenizarea 
slavilor prin forțarea ţăranilor din interior de a se deplasa înspre Sclavinii, 
teritoriile de graniță şi colonizări pe teritoriul themelor nou formate 
Pelopones — recucerit în 804 de la slavi, Makedonia, Thessalonik si 
Dyrrachion, pe lângă cele existente - Thrakia şi Hellas, aduncând aici 
populaţie grecească din Asia Mică. Imperiul împinge apoi în 807 frontiera 
Thraciei prin ridicarea unui lanţ de fortificații împotriva bulgarilor de lungul 
cetăților Develtos, Adrianopol, Philoppopolis şi Serdica (Sofia de astăzi). 
Astfel el duce mai departe politica colonizărilor începută de către suveranii 
anteriori, fără aceste măsuri, chiar Grecia centrală ar fi putut deveni 
slavofonă. 

Împăratul a dezavuat tratatul cu arabii, refuzând să mai plătească tribut 
acestora. Din 805, flota arabă şi-a reinstalat treptat controlul asupra 
bazinului central şi răsăritean al Mediteranei, Harun al-Raşid ocupând mai 
multe cetăţi bizantine de graniţă şi amenințând cu noi invazii în Asia Mică. 

Nikephoros a fost astfel silit să reia plata tributului, până la moartea lui 
Harun al-Raşid (809), când în califat izbucnesc tulburări interne. 

Frontul cel mai periculos pentru Bizanţ a rămas însă cel din Balcani. În 
primăvara anului 809 Krum,instalat de curând pe tronul din Pliska, atacă şi 
cucereşte Serdica, distrugând fortificația şi măcelărind populaţia. Împăratul 
a reuşit ca în toamna anului să refacă cetatea Serdica, reintegrând-o 
sistemului defensiv. Doi ani mai târziu Bizanțul a reînceput contraofensiva în 
Balcani, după care au fost aşezaţi aici stratioti aduşi din Asia Mică. În 
primăvara lui 811 împăratul a trecut din nou granița, a distrus oraşul Pliska, 
inclusiv curtea hanului Krum, iar după ce a refuzat tratativele de pace, l-a 
urmărit pe Krum în zona muntoasă unde se retrăsese. În defileurile 
Balcanilor, armata bizantină a pierit aproape în întregime într-un atac de 
noapte (26 iulie 811), împăratul şi cei mai multi fruntaşi bizantini căzând în 
luptă. Rămâne în că o enigmă, dacă graba lui Nikephoros sau trădarea 
generalilor săi a fost adevărata cauză a dezastrului. Din tigva împăratului, 
Krum a pus să i se facă o cupă din care obişnuia să bea în fata boierilor săi. 
Mai mult decât catastrofa militară, Bizanțul pierdea prestigiul cu greu 
refăcut de Nikephoros în Balcani. Staurakios, fiul lui Nikephoros, şi el rănit în 
luptă, a fost proclamat împărat de către armată, dar fiind practic paralizat şi 
imobilizat la pat din cauza ránii dobândite, senatul şi armata l-au ales drept 
basileu pe Mihail | Rangabe, cumnatul lui Staurakios, în octombrie 811. 
Unicul fiu al lui Nikephoros se va stinge din viață la începutul anului următor. 

Mihail | Rangabe (811-813) a devenit împărat prin abuz, Staurakios fiind 
înlăturat de la putere pentru că nu accepta să revoce reformele tatălui său. 
Încoronat de către patriarhul Nikephoros abia după ce declară în scris că va 
apăra Biserica, el a fost evlavioasa marionetă a patriarhului şi a magistrului 
Theoctistos, „îngăduitor cu toţi, numai că fără scaun la cap în treburile de 
stat” — după cum îl caracterizează istoricul Theophanes. Sunt curmate şi 
abolite măsurile de redresare a economiei şi finanţelor, „încât comorile fără 
de număr care fuseseră adunate de arghirofilia lui Nikephoros au dispărut în 
câteva zile” — spune acelaşi istoric. Viața politică şi religioasă au fost 
dominate de starețul Theodor Studitul, pe care a reuşit să-l împace cu 
patriarhul, şi a cărui personalitate avea o influență covârşitoare asupra 
împăratului. Iconoclasii, tolerati în vremea împăratului Nikephoros, au fost 
din nou supuşi persecuțiilor. Imperiul a avut de luptat de acum şi cu secta 
paulicienilor. Favorizată de împărații iconoclasti în secolul al VIII-lea, secta se 
răspândise în Asia Mică. Începând cu Mihail | Rangabe, basileii bizantini au 
declanşat persecuții masive împotriva lor, ceea ce îi va determina pe 
paulicieni să întemeieze un stat propriu la granița bizantino-arabă, în 

emiratul de Melitene, ei devenind aliați obişnuiţi ai arabilor în raidurile 
acestora în teritoriul bizantin. 

Solii lui Mihail | Rangabe l-au pe Carol cel Mare la Aachen ca împărat al 
francilor (4 aprilie 812). Astfel existența imperiului apusean este 
recunoscută de jure. Se pare că şi pericolul din Balcani i-a împiedicat pe 
bizantini să-şi impună voinţa în Occident. Krum a atacat în 812 Thracia şi a 
cucerit oraşul Develtos (Burgas), oferind guvernului imperial pacea într-o 
formă ultimativă. Cum Imperiul refuză, Krum a mai ocupat Mesembria 
(noiembrie 812), de unde a capturat mari cantităţi de aur şi argint, dar şi 
materiale necesare focului grecesc. În aceste momente nu numai împăratul, 
dar şi patriarhul Nikephoros erau pentru încheierea păcii, în timp ce în cercul 
abatelui Theodor se accentua ideea continuării energice a războiului. A 
învins punctul de vedere al lui Theodor. După ce a recucerit Mesembria, 
armata bizantină a întâmpinat hoardele lui Krum la Versinikia, în apropiere 
de Adrianopol. Retragerea precipitată a strategului themei Anatolikon, Leon 
Armeanul, într-un moment în care bizantinii ar fi avut sorti de izbândă, a dus 
la înfrângerea şi detronarea împăratului (iunie 813). Mihail, sub presiunea 
demnitarilor care îl ridicaseră la putere, a consimţit să abdice şi a fost tuns 
călugăr, retrăgându-se pe insula Prote, unde moare în 845. Fiul său cel mare, 
Theophylact, care în 811 fusese declarat coîmpărat, şi fratele acestuia, 
Niketas (devenit patriarh sub numele de Ignatios în timpul lui Mihail III), au 
fost scopiti, pentru a fi astfel eliminaţi de la o posibilă succesiune la tron. 


4.2.3 Reacția iconoclastă. Disensiuni — Leon V, Mihail ll. Ambitiile lui 
Theophilos 


Fiind proclamat împărat de trupele asiatice, după înfrângerea lui Mihail | 
Rangabe în fata lui Krum, strategul Leon, a pătruns în Constantinopol fără 
rezistenţă, fiind considerat singurul demn de coroana imperială şi 
recunoscut de senat (10 iulie 813). 

La intrarea în capitală a lui Leon al V-lea Armeanul (813-820), patriarhul 
Nikephoros a încercat să repete semnarea de către împărat a unei declaraţii 
scrise de fidelitate faţă de ortodoxie, însă Leon şi-a rezervat acest drept abia 
după încoronare, iar aceasta înfăptuită, a negat dreptul patriarhului de a i-o 
cere. 

Istoricii văd în Leon V în primul rând iniţiatorul celei de-a doua faze a 
crizei iconoclaste, continuând linia politică începută de modelele sale, Leon 
III şi Constantin al V-lea. Leon, originar din Anatolikon, al cărui strateg a fost 
la fel ca Leon Ill, avea înclinația de a favoriza iconoclastii, dar nu a fost un 
bigot. Aripa asiatică din armată şi administraţie care îl sprijinea era duşmană 

a venerárii icoanelor, de aceea agenda politică a noului împărat viza salvarea 
unității imperiului, şi deopotrivă impunerea iconoclasmului. 

Leon a sporit influenţa adepților săi, Mihail Amorianul fiind trecut în 
rândul patricienilor, iar Toma, descendent al coloniştilor slavi din Asia Mică, 
a devenit general al federatilor. Manuel a dobândit comanda trupelor 
armene şi în consecință thema Anatoliei. De Crăciun, fiul mai mare al lui 
Leon, Sembat, este declarat coîmpărat, acesta schimbându-şi numele în 
Constantin. 

Leon a avut doar un scurt răgaz pentru chestiuni civile, deoarece după 
asediul  Adrianopolului hanul Krum a apărut în fața zidurilor 
Constantinopolului. Regele bulgar şi-a extins liniile până la Poarta de Aur, 
dar a aflat curând că armata sa nu-şi poate menţine poziţiile şi a permis 
trupelor să jefuiască şi să distrugă zona din jurul capitalei, pentru a forța 
încheierea unui tratat de pace. A fost fixată chiar o întâlnire cu Leon, la care 
împăratul şi regele urmau să vină însoțiți doar de câte o gardă personală. 
Atentatul pregătit împotriva lui Krum a eşuat, deşi însoțitorii lui au fost ucişi 
sau luaţi captivi, reuşind să scape. Hanul Krum s-a răzbunat pustiind 
suburbiile capitalei, a intrat în Adrianopol, deportând populaţia de aici şi 
prizonierii la nordul Dunării. 

Împăratul plănuieşte şi conduce personal ofensiva. Astfel a atacat 
trupele bulgare din apropierea Mesembriei în timpul nopţii, ucigându-i pe 
bulgari până la ultimul om - sursele arată nici pruncii nu au fost crutati, 
câştigând o victorie cu răsunet asupra bulgarilor în toamna anului 813, dar în 
primăvara ce a urmat Krum se afla iarăşi în pregătiri pentru o campanie de 
amploare împotriva Constantinopolului. Hanul bulgar intenţiona de această 
dată să distrugă capitala Imperiului bizantin. Leon a întărit în grabă 
fortificațiile, trimițând şi o solie la Ludovic cel Pios prin care solicita sprijin, 
această misiune revenind fără rezultatul scontat. Soarta a salvat din nou 
imperiul: ca şi Attila, regele hunilor, Krum a murit pe neaşteptate de 
comotie cerebrală (13 aprilie 814). Cu fiul şi succesorul acestuia, Omurtag, 
Leon al V-lea a încheiat o pace pe 30 de ani, după ce Leon V îl înfrânge într-o 
ambuscadă în Thracia, stabilindu-se cu exactitate hotarele dintre cele două 
state. Bulgarii înapoiau fostele teritorii care aparținuseră Bizanțului înainte 
de război, în schimb Leon renunţa la pretenţiile asupra ținuturilor din 
Thracia. Pacea se instaurase şi la graniţele cu arabii, unde criza internă 
izbucnise, califatul arab fiind măcinat de lupta între urmaşii lui Harun al- 
Raşid. 

Liniştea în exterior a fost folosită de Leon al V-lea în scopul validării 
principiilor iconoclase. Argumentul său era acela că cei cinci împărați care au 
urmat restaurării cultului icoanelor au sfârşit tragic. Ínvátatul loan 

Grammatikos, conducătorul mişcării iconoclaste, a primit dispoziţia 
împăratului de a pregăti materialul teologic pentru un conciliu iconoclast. La 
vestea acestor intenţii, patriarhul Nikephoros s-a opus, găsind sprijin 
puternic la clerul bizantin, inclusiv la abatele Theodor Studitul, care apăra 
teza independenţei bisericii față de stat. Nikephor a fost depus şi exilat în 
primăvara anului 815, în fruntea bisericii fiind adus Theodotos Malissenos, 
un curtean devotat împăratului. Sinodul convocat de Leon al V-lea Armeanul 
la Constantinopol, în Sfânta Sofia, a repus în vigoare hotărârile conciliului din 
754, respingând-le astfel pe cele din 787, dar iconoclasmul nu mai găsea 
acum aderenţa de odinioară. Istoricul Theophanes şi stareţul Theodor 
Studitul au fost exilați, iar bogata mănăstire Stoudios, cea mai importantă 
din Constantinopol, a fost trecută în proprietatea imperială. Prin persecuțiile 
aduse iconodulilor, considerate de hagiografi ca fiind cele mai crude de la 
Dioclețian, cu toate că restaurarea iconoclasmului n-a adus cu sine execuţii 
în masă, dar şi prin duritatea instaurată la curte, împăratul şi-a pierdut orice 
popularitate. Împăratul a luat măsuri ferme de anihilare a opoziţiei de la 
curte, în fruntea căreia se afla Mihail Traulos, arestándu-l pe acesta în ajunul 
Crăciunului. Execuţia lui prin ardere pe rug a fost amânată, la rugámintile 
împărătesei Theodosia, amânare care i-a fost fatală împăratului. În noaptea 
de 25 decembrie 820 Leon al V-lea Armeanul a fost asasinat, împreună cu 
fiul său, în faţa altarului din Sf. Sophia. 

Mihail al Il-lea Amorianul (Traulos / Psellos / Balbus = Gângavul) (820- 
829), întemeietorul dinastiei amoriene (phrygiene) este autorul moral al 
asasinării lui Leon al V-lea. El a fost comandant al gărzii în vremea domniilor 
Irinei şi Nikephoros I şi strateg al themei Anatolikon în timpul lui Leon V, un 
bun militar, inteligent, dar altminteri grosolan şi incult. Importantă a fost 
decizia sa de a interzice discuţiile cu privire la icoane, deşi doctrina statului 
rămânea una iconoclastă. 

Ascensiunea lui Mihail al Il-lea a stârnit apetitul pentru putere al lui 
Thoma, zis Slavul, general al federatilor din Asia Mică, şi fost tovarăş de 
arme al împăratului. Răsculându-se împotriva lui Mihail al II-lea, Thoma s-a 
proclamat împărat (821-823), fiind încoronat de către patriarhul de Antiohia, 
titlul fiindu-i recunoscut si de califul al-Mamun. Recunoaşterea i-a fost 
acordată de majoritatea themelor din Asia Mică, şi punându-se, din raţiuni 
politice, pe o poziţie iconodulă, Thoma a obţinut şi adeziunea unor theme 
europene, transferând cu succes o parte a forţelor sale în Thracia. Astfel, în 
decembrie 821 începe asedierea îndelungă Constantinopolului. Doar cu 
ajutorul hanului bulgar Omurtag a reuşit Mihail al II-lea să despresureze 
Constantinopolul şi să restabilească controlul în imperiu (823). După ce 
Mihail a asediat Arkadiopolis, Thoma Slavul, silit să capituleze, a fost 


52 


schingiuit şi executat. Imperiul era însă zguduit de cei trei ani de război civil, 
situație de care au profitat arabii care au cucerit în 826 Creta, cea mai 
importantă poziţie strategică a imperiului în Mediterana, un an mai târziu 
începând cucerirea Siciliei. 

Fiul şi succesorul lui Mihail al II-lea, Theophilos (829-842), coimpárat din 
822, a fost un intelectual rafinat care a încurajat artele şi ştiinţa, fiind educat 
de loan Grammatikos, de la care a învăţat că virtutea supremă a unui 
împărat este justiţia. Împăratul a fost poet şi imnolog, precum şi un bun 
cunoscător al teologiei. Theophilos a restaurat Universitatea din 
Constantinopol, după declinul acesteia din secolul al VIII-lea, numindu-l pe 
Leon Matematicianul în funcția de rector. Apetitul pentru arta arabă s-a 
datorat influenţei pe care o exercita atmosfera învățată de la curtea lui 
Harun al-Raşid. Împăratul a continuat persecuțiile iconoclaste, un edict din 
832 interzicând cultul icoanelor, aflându-se din acest motiv în permanentă 
dispută cu soţia sa, Theodora. Împăratul a fost înclinat să imite politica lui 
leon Isaurianul, dar nu se putea aventura să închidă mânăstirile refractare. 
Theophilos a fost auster şi drept, încercând să suprime corupţia şi abuzurile 
funcționarilor. Se povesteşte chiar că în momentul în care o corabie 
încărcată cu mărfuri sosise din Siria în portul capitalei, aflând că acestea sunt 
pentru împărăteasa Theodora, a poruncit incendierea  corábiei, 
admonestând-o pe soţia sa să îşi procure ceea ce doreşte de pe piața 
oraşului, pentru că în acest fel privează statul de taxe. Theophilos a ordonat 
chiar pedepsirea ucigaşilor lui Leon, în ciuda faptului că tatăl său şi-a datorat 
ascensiunea la tron acestora. 

În 831 Theophilos a trimis o delegaţie la Bagdad cu daruri pentru Al- 
Mamun, semnând astfel un tratat de pace care a durat însă doar câţiva ani. 
Cu toate acestea, Imperiul a trebuit să lupte cu rezultate schimbătoare pe 
două fronturi, în răsărit şi în Sicilia. În 838, urmaşul lui Mamun, califul Al- 
Mutassem lovit cele mai importante centre din Asia Mică ce se aflau pe 
drumul Constantinopolului. Împăratul a organizat o campanie amplă 
împotriva arabilor, înaintând spre Mesopotamia, distrugând Sozopetra, locul 
de baştină al lui Al-Mutassem. Califul, pentru a se răzbuna, a ocupat Ankyra 
şi Amorion, patria lui Theophilos, cea mai importantă fortăreață din 
Anatolikon. În iulie 838, i-a înfrânt zdrobitor pe bizantini la Dazimon, multi 
dintre generalii şi nobilii împăratului fiind luaţi prizonieri şi torturați până la 
moarte. Cu toate acestea, exploatând disensiunile din tabăra arabă, în 841, 
Theophilos a reuşit, cu ajutorul maurilor spanioli, să captureze Melitene 
aflată la granița cu Armenia, forțându-l astfel pe Al-Mutassem să semneze 
un armistițiu. 

Iconoclasmul a înregistrat ultima sa afirmare în vremea domniei lui 
Theophilos, în fapt el nu mai găsea adeziune şi se rezuma la zona capitalei. 


4.3 Apogeul puterii bizantine — renaşterea macedoneană (843-1025) 


4.3.1 Expansiunea în vremea dinastiei macedonene timpurii 


Restaurarea balanței politice la mijlocul secolului al IX-lea a marcat 
începutul lungii faze medievale a imperiului. Epoca este caracterizată de 
succesul militar şi expansiunea economică, în vreme ce cultura bizantină 
ajunge la apogeu. 

Începuse o nouă perioadă, mai întâi de ascensiune culturală, apoi şi 
politică. Nu dinastia amoriană, ci domnia neliniştită a ultimului amorian, 
Mihail al Ill-lea, a deschis noua epocă. Bardas, Photios, Constantin au fost 
cele trei mari personaje care au prevestit noua eră. Politica bisericească a 
împăraţilor iconoclasti şi dezinteresul lor față de părțile apusene ale 
imperiului au accelerat procesul de făurire a statului papal şi al creării 
imperiului carolingian. Dacă a eşuat ideea statului bizantin universal, a eşuat 
de asemenea ideea bisericii romane universale în răsărit, la aceasta 
contribuind Leon al III-lea care a adus Peninsula balcanică si Italia de sud sub 
jurisdicția patriarhiei de Constantinopol. După cum imperiul apusean s-a 
ridicat în detrimentul universalismului de stat bizantin, aşa s-a ridicat 
patriarhia de Constantinopol în detrimentul universalismului roman. 

De o importanţă şi mai mare este că în interiorul spaţiului răsăritean atât 
statul cât şi biserica au avut noi îndatoriri. Creştinarea slavilor de sud şi 
răsăriteni a însemnat câştigarea unei lumi creştine noi pentru Bizanţ. 

În urma expansiunii culturale va veni şi cea statală şi militară. După 
defensiva în Europa şi Asia Mică, de acum Constantinopolul îşi va supune 
întreaga peninsulă balcanică şi îşi va recâştiga poziţia în Mediterana. 

Theophilos lasă în urma sa un fiu minor, Mihail al III-lea (842-867) avea 
doar trei ani, regența împărăteasa fiind asigurată de împărăteasa Theodora 
(842-856) şi sora mai mare a lui Mihail, ea fiind menţionată în protocol şi 
reprezentată pe monede alături de Theodora şi tânărul împărat. Cei mai 
importanţi sfetnici ai Theodorei erau fraţii ei, Bardas şi Petronas, magistrul 
Sergios Niketiates, se pare un unchi al Theodorei, dar mai ales logothetul 
dromului Theokistos, favoritul ei. Deşi cei mai mulţi erau din răsărit, după 
cum Theodora era armeancă din Paphlagonia, ei au fost totuși adepţii 
restabilirii cultului icoanelor. După ce loan Grammatikos a fost înlocuit în 

scaunul patriarhal cu siretul Methodios, iar Leon Matematicianul destituit 
din functia de mitropolit al Tessalonicului, la un sinod din martie 843 a fost 
restabilit cultul icoanelor, încheindu-se aici criza iconoclastă care fusese 
însoţită de atâtea tulburări şi lupte ce au măcinat Imperiul. Cu aceasta 
Biserica a triumfat în fapt asupra puterii laice, fiind zădărnicit planul multor 
împărați ai Bizanțului de a-şi impune autoritatea asupra conducerii 
spirituale. 

Cultul, dar deopotrivă arogantul şi brutalul logothet al dromului, eunucul 
Theoktistos a devenit cel mai important personaj din anturajul împărătesei- 
regente, mai ales după înlăturarea principalului său rival, Bardanes, 
devenind singurul sfetnic al Theodorei. Theoktistos a dus o politică de stat 
chibzuită ce a adus statului mari rezerve în aur. Sprijiniti de patriarhul 
Methodios, Theodora şi Theoktistos au realizat toate transformările cu 
prudență deosebită, neluând nici o măsură împotriva foştilor iconoclasti. 
Theodora a inițiat însă represalii împotriva paulicienilor din estul Imperiului, 
multi fiind exterminați, de aceea cei care au reuşit să se salveze au trecut 
sub protecţia emirului din Melitene, întemeind o colonie în cetatea 
Tephrike, vor participa activ la incursiunile arabe împotriva statului bizantin. 

Luptele iconoclaste au luat sfârşit în vremea Theodorei, dar această 
politică ponderată nu a fost pe placul zelotilor, deschizându-se din nou 
disputa cu biserica oficială. Monahii studiti îl combăteau si pe patriarhul 
Methodios, la fel ca odinioară pe Tarasios şi Nikephoros. Disputa s-a întețit 
mereu, până ce studitii au fost excomunicați. După 847 pe scaunul patriarhal 
se va afla Ignatios, un fiu al împăratului Mihail Rangabe care după 
înlăturarea tatălui său devenise călugăr. Urcarea sa pe tronul patriarhiei a 
însemnat şi o oarecare cedare în fata studitilor. 

Logothetul Theoktistos nu s-a distins însă ca un bun conducător de osti, 
pierzând mai multe bătălii împotriva arabilor. Flota bizantină a fost înfrântă 
în Creta, la fel ca şi armata de uscat pe râul Mauropotamos (844), Imperiul 
fiind silit să încheie o pace costisitoare cu Al-Mutassem. Abia după şapte ani 
Bizanțul a arătat tot mai multă cutezantá în luptele cu arabii, în ciuda unor 
insuccese de până atunci. În 853, după două veacuri de defensivă, flota 
bizantină a reluat ofensiva în răsăritul bazinului mediteranean, atacând şi 
distrugând cetatea Damietta de la gurile Nilului. Această demonstraţie a 
făcut ca arabii fatimizi să treacă imediat la constituirea unei flote puternice 
ce va acționa cu succes până în secolul al X-lea. 

În acelaşi timp Theodora a trebuit să intervină împotriva bulgarilor 
conduși de Boris pentru a-i sili să recunoască suzeranitatea Bizanțului, 
ştirbită acum pentru că pe tron se afla din nou o femeie (850-852). 

Activitatea culturală şi politică deosebită a imperiului a început imediat 
după lovitura de stat din 856, când tânărul Mihail al III-lea, ajuns la majorat, 
cu sprijinul unchiului său Bardas şi a unei părți a nobilimii din capitală, îl 
înlătură pe Theoktistos de la putere. Theodora a fost forțată să renunţe la 
regență, iar senatul l-a declarat pe Mihail drept singur stăpânitor. Theodora 
şi fiicele sale au fost silite să se retragă la mânăstire. 

Domnia lui Mihail al Ill-lea Betivul este zugrăvită de către istoricii si 
cronicarii bizantini în tonuri sumbre, fiind perceput ca un desfrânat, 
considerat un al doilea Nero. Educaţia împăratului în timpul minoratului 
fusese neglijată de către Theodora, el fiind influențat de unchiul său Bardas. 
S-a interesat întotdeauna de armată, numeroase expediţii fiind conduse de 
el personal. În ciuda unei purtări compromiţătoare, adesea necuviincioase, 
fiind înconjurat, până la preluarea puterii doar de circari şi destrăbălațţi, iar 
apoi lipsit de suficientă voinţă şi autocontrol, victimă a diverselor influenţe 
de la curte, el a fost totuşi un dinast talentat, fără a fi devenit un mare 
împărat. 

Conducătorul real al statului, al politicii de la curte era Bardas, acesta 
primind din 862 titlul de cesar, după cum un alt unchi al basileului, Petronas, 
strategul themei Opsikion, se ocupa de chestiunile militare. Bardas şi-a 
dovedit capacitatea pe toate planurile. În palatul Magnaura a înfiinţat o 
şcoală superioară pentru ştiinţe laice (849), unde se studiau cele şapte arte 
liberale, predate în limba greacă. Leon Matematicianul din Thessalonik şi 
Photios au fost personalităţile de seamă care au marcat mediul universitar al 
vremii în Bizanţ, în timp ce vestul Europei era încă dominat de barbarie 
intelectuală. 

Patriarhul Ignatios, un veritabil ascet, i-a refuzat lui Bardas împărtăşania 
în 857, acuzându-l de concubinaj cu văduva fiului său. Bardas a acționat în 
forță, destituindu-l pe patriarh şi înlocuindu-l cu funcţionarul laic 
(protoasekretis) Photios, fiind încălcate normele de înscăunare (858). A 
urmat o perioadă agitată, dar semnificativă pentru istoria bisericii bizantine. 
Photios a fost cel mai bun diplomat şi politician aflat vreodată pe scaunul 
patriarhal de la Constantinopol, a fost însă şi vehement criticat de preoți. În 
imperiu s-au format două partide, una în favoarea lui Photios, cealaltă în 
favoarea lui Ignatios. 

Lupta cea mare a trebuit s-o ducă Photios cu Roma. Bizanțul ajunsese şi 
pe tărâm ecleziastic pe înalte culmi, exceptând zelotii care nu au sesizat 
direcția desfăşurării evenimentelor, apelând mereu, din nemulțumire, la 
Roma. Constantinopolul, oricum, nu putea accepta universalismul bisericesc 
al Romei, după ce Apusul se sustrăsese universalismului de stat. 

Fiind angajat în disputa cu adepţii lui Ignatios, Photios nici nu îşi dorea 
confruntarea cu Roma. El a trimis deciziile sale sinodale papei, sperând că va 
primi de acolo sprijin împotriva zelotilor. Pe scaunul Sf. Petru se afla un papá 
capabil, în persoana lui Nicolae I, al cărui vis era întărirea universalismului 
roman. El a luat partea lui Ignatios, refuzând să-l recunoască pe Photios, 
motivând că a fost investit ca patriarh prin mijloace necanonice. Motivul 
corespundea realităţii, investiri asemănătoare fiind practicate nu o dată în 
secolele anterioare. Nicolae | pretindea însă primatul în biserica creştină. 
Graţie imensei forte materiale dobândite prin creştinarea lumii slave în rit 
răsăritean şi a concursului basileilor, patriarhul bizantin se va emancipa 
definitiv de sub autoritatea papală, de acum anuntándu-se marea schismă a 
bisericii creştine, ea devenind de acum, în fapt, bicefală. 

Arabii cuceriseră între timp Sicilia si Italia de sud, Bizanțul rămânând 
doar cu oraşele Siracuza şi Taormina, flota sa câştigând şi o efemeră victorie 
împotriva musulmanilor la Damietta. Trecând la ofensivă în Asia Mică, 
strategul Petronas, fratele lui Bardas, a pătruns adânc în teritorii ocupate de 
arabi. Au fost reîntărite şi fortificațiile de graniţă din Asia Mică. S-au încheiat 
mai multe păci cu dese schimburi de prizonieri. Respingând un atac al lui 
Omar, în 863, renumitul Petronas pătrunde în Armenia arabă, la graniţa 
între themele Armeniakon şi Paphlagonia, fiind ucişi în luptă emirul de 
Melitene Omar şi conducătorul paulicienilor. După secole de războaie 
defensive, începând cu 863, politica militară a Imperiului dobândeşte un 
caracter mai degrabă ofensiv. Iniţial, în Asia Mică, ofensiva bizantină a fost 
mai prudentă, derulându-se însă tot mai rapid începând cu a doua jumătate 
a secolului al X-lea. 

Pericolul slav se manifestă într-o nouă formă la 860 când cnejii ruşi au 
încercuit pentru prima dată Constantinopolul cu flota lor şi au pustiit 
împrejurimile. Împăratul care conducea personal trupele din răsărit contra 
arabilor, a trebuit să se întoarcă din Orient la vestea atacului rusesc. Soluția 
a văzut-o Bizanțul, după retragerea ruşilor, în creştinarea atacatorilor. 
Misiunea în Rusia a dat rapid roadele aşteptate. Atacul rusesc a făcut 
necesară reînnoirea relaţiilor cu cazarii. 

Şi principele Rostislav din Moravia a solicitat Bizanțului misionari, dorind 
să evite influenţa clerului franc, ca şi de o apropiere franco-bulgară. Chiril şi 
Metodiu, din Salonic, au fost misionarii trimişi în Moravia. Un rol deosebit în 
creştinarea slavilor l-au avut bineînţeles basileul şi Photios. Constantin-Chiril 
a creat un alfabet slav, cunoscut cu numele de „glagolitic, urmând să traducă 
Biblia în limba slavă, de fapt în dialectul macedo-slav. Însuşi serviciul divin 
din Moravia a fost ţinut de cei doi frati în limba slavă. Constantin-Chiril a 
murit timpuriu într-o mânăstire din Roma (14 februarie 869). De la numele 

sáu alfabetul a dobândit denumirea de „chirilic“. În Moravia, însă, misiunea 
a fost finalizată de franci, bizantinii fiind prea departe, iar misionarii din Italia 
au abandonat zona de timpuriu. 

În schimb, misiunea bizantină a avut deplin succes la ruşi şi la slavii de 
sud. Procedând invers decât moravienii, bulgarii au cerut misionari de la 
franci, dar Bizanțul nu putea admite o misiune venită di Apus, fie de la 
franci, fie din Roma. În 864/865 cneazul Boris a cedat nu doar în fata 
misionarismului bizantin, dar si în fata presiunii militare - a flotei, în Marea 
Neagră, şi a armatei terestre bizantine la granița Bulgariei - acceptând 
creştinismul de la biserica din Constantinopol. 

La botezul său a participat basileul bizantin, principele bulgar acceptând 
numele de Mihail, numele împăratului. Constantinopolul a recunoscut limba 
slavă ca limbă de cult în statul bulgar. În momentul creştinării procesul de 
asimilare a bulgarilor turanici de către populaţia slavă majoritară se afla în 
faza finală. Creştinarea bulgarilor şi organizarea bisericii dintre Dunăre şi 
Balcani s-au desfăşurat rapid, slavii intrând cu aceasta pe făgaşul culturii 
europene. În urma activităţii lui Clement şi Naum, discipoli ai lui Kyril şi 
Metodiu, veniți din Moravia Mare, alfabetul chirilic se răspândeşte în 
Bulgaria, de unde avea să fie preluat şi de sârbi, de către români şi ruşi. 
Opoziția boierilor a fost înfrântă de Boris-Mihail după ce 52 dintre ei au fost 
decapitati. Mihail nu a dorit supunerea bisericii sale față de Constantinopol, 
vrând să obţină o biserică independentă. Se pare că intenţiile imperiale ale 
Bizanțului l-au deziluzionat. Spre bucuria lui papei Nicolae |, a întors spatele 
Bizanțului, cneazul bulgar cerând sprijinul Romei, astfel că în acele momente 
Bulgaria părea câştigată de către misionarii romani. 

Cu aceasta, conflictul dintre Constantinopol şi Roma a atins punctul său 
culminant. Photios devenise din nou adversarul direct al Romei. Statul a 
sprijinit interesele ortodoxiei bizantine. Împăratul a scris papei, protestând 
în legătură cu amestecul papei în chestiunile bisericii orientale. În formă 
ultimativă cerea retragerea misiunii romane. Patriarhul la rândul său s-a 
proclamat judecător al bisericii apusene, arătându-i greşelile în liturghie şi 
disciplină bisericească, atacând mai ales dogma occidentală filioque. 

Mihail al III-lea se aliase, spre nenorocirea sa, cu Vasile Macedoneanul, 
viitorul împărat. Vasile, care era de condiţie modestă, intrase în cercul 
favoritilor lui Mihail al III-lea Betivul, s-a căsătorit la îndemnul împăratului cu 
amanta sa însărcinată, Eudokia Ingerina şi a urcat în ierarhia de la curte, 
primind funcţia de parakimomen. În calea ascensiunii sale stătea cezarul 
Bardas. În cursul unei expediţii contra arabilor din Creta (866), a reuşit să-l 
convingă pe împărat că Bardas ar complota la tron, asasinându-l cu acordul 
imperial. Mihail III l-a adoptat chiar pe Vasile, declarându-l asociat la 


58 


domnie. Ín anul urmátor, simtind cá pozitia sa la curte este periclitatá, Vasile 
| Macedoneanul va uzurpa tronul imperial, ucigându-l pe Mihail al III-lea în 
timp ce acesta dormea. 


4.3.2 Opera legislativă a împăraţilor Vasile | (867-886) şi Leon al VI-lea 
(886-913) 


Poporul Constantinopolului nu a reacționat la asasinarea infamă a lui 
Mihail al Ill-lea, astfel că transferul de putere dinspre dinastia amoriană 
către cea macedoneană are loc prin Vasile I (867-886), care va prelua tronul 
imperial, secondat de soţia sa Eudokia Ingerina, fosta amantă a lui Mihail al 
III-lea. Vasile | Macedoneanul a fost perceput ca viclean şi lipsit de scrupule. 

Epoca dinastiei macedoneene a fost caracterizată de expansiune 
teritorială, Imperiul redobândindu-şi statutul de mare putere europeană. 

Vreme de doi ani Vasile nu a impus schimbări în conducerea bisericii. 
Photios, devenit impopular prin legăturile sale cu familia ultimului împărat 
amorian şi toleranța pe care a arátat-o față de viciile de la curte, a fost 
demis chiar în momentul decisiv al luptei sale de emancipare de sub 
autoritatea papală. Motivul a fost în primul rând unul politic. Împăratul şi-a 
asigurat fidelitatea clerului prin reinstalarea fostului patriarh Ignatios, fiind 
reluate şi relaţiile cu pontiful Romei, Adrian II, cu toate că în problemele de 
jurisdicție au rămas aspecte esenţiale neclarificate între cele două biserici. 
La încheierea conciliului din 869/870, când a fost excomunicat Photios, în 
prezenţa legatilor papali, aceştia au asistat si la subordonarea bisericii 
bulgare, prin delegaţii ei, faţă de patriarhia de la Constantinopol. Vasile | a 
urmărit şi a desăvârşit şi creştinarea ruşilor. Majoritatea episcopilor 
răsăriteni au rămas însă fideli lui Photios, astfel că Vasile a văzut că 
restaurarea unităţii religioase a Imperiului putea fi obținută prin reinstalarea 
acestuia, ceea ce s-a petrecut după moartea lui Ignatios (878). 

Bizanțul a intervenit în Italia de sud, oferind împăratului german Ludovic 
al II-lea un tratat de alianță îndreptat contra arabilor, mai ales după 
despresurarea Raguzei (Dubrovnik) pe care arabii o ocupaseră mai mult de 
un an (868). Restaurarea controlului asupra themei Dalmației asigura 
supremaţia Bizanțului în cetățile de pe coasta Adriaticii pentru două veacuri 
de acum înainte. Ludovic II, împăratul din Apus, a izbutit să recucerească 
Bari de la arabi, prin alianța cu Imperiul bizantin (871). Cu toate că aproape 
întreaga Sicilie era pierdută de către Imperiu, generalul Nikephoros Phokas 
cel Bătrân readuce Tarentul şi Calabria sub controlul Bizanțului. 

Vasile s-a străduit să refacă hegemonia bizantină în Balcani, mai cu 
seamă în centrul şi vestul peninsulei care ieşise de sub controlul Imperiului, 
în timpul lui Mihail II (820-829). După formarea statului sârb al lui Vlastimir 
în jurul anului 850, sîrbii, ultimii slavi din Balcani rămaşi păgâni, au fost 
convertiți la creştinismul bizantin (867-874), deşi Moravia a rămas supusă 
Romei. 

Următorii ani de domnie a lui Vasile | au vizat Asia Mică unde paulicienii 
revendicau de la imperiu întreaga zonă. Vasile | a declanşat o ofensivă 
metodică pe întreg frontul oriental, de la Marea Ciliciei până la Trapezunt şi 
Armenia. Obiectivul era ocuparea principalelor drumuri de invazie şi 
stăpânirea punctelor strategice până în bazinul superior al Eufratului. În 872, 
Christophoros obţine o victorie decisivă asupra paulicienilor, Tephrike, 
capitala statului, fiind asediată şi distrusă. Astfel era întărită şi frontiera 
estică a Imperiului. Insula Cipru a fost recucerită de bizantini, însă ea nu a 
putut fi păstrată decât pentru scurt timp. 

În plan juridic, epoca lui Vasile | se remarcă prin înnoirea dreptului 
roman, împăratul fiind supranumit „al doilea Iustinian”. Iniţiativa legislativă 
(Basilica) va constitui baza de la care va pleca Leon al VI-lea. Sub Vasile | se 
întocmeşte Prokeiron (879), un manual de drept bizantin care are la bază 
Ecloga lui Leon al Ill-lea şi Institutele lui Iustinian. Prokeiron a fost divizat în 
patruzeci de titluri care conţineau principalele norme de drept civil şi o listă 
detaliată a pedepselor pentru diferite ofensse şi crime. În 886 a fost 
redactată colecţia Epanagoge (-introducere), inspirată din Eclogă şi 
Prokeiron, deci o introducere la legislaţia din vremea lui Vasile I. Împăratul a 
dorit să realizeze un cod general al legislaţiei bizantine care să ordoneze 
cronologic actele legislative, aşadar să revizuiască opera lui Iustinian prin 
adaptarea ei la noile condiţii şi să-i adauge legile apărute între timp. 

Pentru a păstra tronul în familia sa, Vasile l-a luat coregent pe fiul său 
mai mare Constantin la 6 ianuarie 869, exact un an mai târziu pe al doilea 
fiu, Leon, iar în 879, după moartea prematură a lui Constantin, pe cel de-al 
treilea fiu, Alexandru. 


La moartea lui Vasile |, pe tronul imperial va urca fiul său, ori poate al lui 
Mihail al III-lea, în tot cazul fiul Eudochiei Ingerina, Leon al VI-lea Înțeleptul 
(886-913). Formal tronul era împărţit de Leon cu fratele său, Alexandru, dar 
acesta nu se interesa de problemele guvernării. Fratele mai tânăr, 
Stephanos, va deveni din 893 patriarh. 

Leon VI a fost aplecat spre învățătură, un iubitor al luxului, un despot 
arbitrar, dar blând. Ca bun orator şi scriitor, poartă supranumele de cel 

Íntelept sau Filosoful mai degrabă pentru iniţierea sa în secretele astrologiei. 
Opera sa constă în oracole poetice, imnuri şi un tratat de tactică militară. 

La preluarea tronului, împăratul în vârstă de 19 ani îl depune pe 
patriarhul Photios, căruia i-a fost discipol, aliatul lui Vasile, cel mai însemnat 
sfetnic devenind tatăl amantei sale, Zoe, armeanul Stylianos Zautzes înaintat 
în funcţia de logothet al poştei şi apoi în cea creată special pentru el, cea de 
basileopator. Un al doilea patriarh, Nicolae Misticul, atunci când refuză să 
sanctioneze căsătoria lui Leon cu Zoe Zautzina, va fi şi el înlăturat prin ordin 
imperial. 

De importanţă deosebită a fost opera sa legislativă, chiar dacă nu trebuie 
supraapreciată contribuţia personală a împăratului. „Legile imperiale” / 
Basilicalele (887-893) au fost o continuare a inițiativei lui Vasile | şi 
reprezintă una din cele mai importante opere legislative bizantine de la 
lustinian până atunci. Culegerea de legi a lui Leon este structurată în 60 de 
cărți, fiind opera unei comisii conduse de protospătarul Symbatios, au 
rezumat în limba greacă legislația lui lustinian si novelele basileilor, 
incluzând şi pasaje din Prokeiron. 

Personalitatea împăratului a exercitat o influență sporită asupra 
administraţiei imperiale comparativ cu predecesorii săi, guvernarea 
devenind de acum pe deplin despotică. Împăratul ca ales al divinității 
dobândeşte practic puteri nelimitate în toate aspectele politicii statului care 
se identifică cu persoana sa şi cu aparatul său birocratic şi militar. Împăratul 
devine singura putere legislativă, judecător suprem în stat, conducător al 
administraţiei imperiale, comandantul suprem al armatei şi ocrotitorul şi 
bisericii şi garant al ortodoxiei. Prin novelele sale, Leon a anulat drepturile 
vechi ale curiei şi senatului. Curtea imperială avea atribuţii mai largi decât 
însuşi cabinetul de stat. Ultimele rămăşiţe ale constituţiei imperiale romane 
au fost acum abolite, fiind păstrate însă ceremonialul elaborat de la curte şi 
rutina  invariabilă a  administratorilor si judecătorilor. Consolidarea 
despotismului bizantin este consemnată de edictele lui Leon care abolesc 
vechiul sistem municipal şi senatus-consultele. Chestiunile guvernării devin 
atribute ale aparatului functionáresc imperial. Senatul are doar o aparentă 
importanţă, pierzându-şi atribuţiile avute în secolele anterioare. Titlurile 
cele mai importante în imperiu, după basileu, erau cele de cezar, 
nobilissimos şi kuropalat. Funcţii deosebite aveau eunucii. Importantá era 
funcţia de eparh, acesta reglementând viața capitalei. Logothetul (logofătul) 
avea o însemnată funcţie pe lângă împărat. Ca administrator superior al 
finanţelor era numit un sakellarios în epoca bizantină medie, iar începând cu 
secolul al XIl-lea un megas logariastes. Tezaurul era administrat de un 
chartularios. În total administraţia civilă si militară si de la curte întrunea 60 

de funcţii, toate fiind îndeaproape supravegheate si îndrumate de împărat. 
În timp aparatul administrativ bizantin s-a amplificat, adăugându-se noi 
funcţii. 

Măsurile lui Leon al VI-lea au încheiat lungul drum al evoluţiei spre 
autocratie. Cheltuielile curţii au crescut substantial, iar corupţia a fost 
impusă în toate ramurile administraţiei, chiar prin exemplul împăratului care 
obținea bani din vânzarea funcţiilor. Recomandările lui Leon din Taktika sa 
erau ca în funcţii, bunăoară în cea de strateg, să fie numiţi doar oameni 
nobili şi înstăriți. Deja din secolele VII-VIII se accentuase stratificarea socială 
de care împărații trebuiau să ţină cont. Guvernarea lui Leon nu a sesizat 
acest pericol, interesele nobilimii fiind promovate şi în sfera economică. 
Înainte vreme, funcţionarilor de stat le era interzis să achiziționeze sau să 
moştenească domenii, să primească donaţii, fără o aprobare imperială 
expresă. Măsura a fost anulată de Leon al VI-lea. Micile proprietăţi nu mai 
erau ocrotite, multe din ele fiind ínghitite de către marile proprietăți. 
Procesul de feudalizare va crea o nobilime puternică împotriva căreia 
urmaşii lui Leon aveau să ducă o luptă aprigă. Întărirea aristocrației 
bizantine va duce pe termen lung la subminarea autorităţii imperiale. 

Organizarea themelor s-a încheiat şi ea spre sfârşitul secolului al IX-lea. 
Pe măsura unor cuceriri sau recuceriri de teritorii organizarea administrativă 
bizantină s-a dovedit a fi maleabilă şi eficace. 

Politica externă în timpul lui Leon al VI-lea Înțeleptul a fost dominată de 
vechiul conflict cu bulgarii şi arabii. În plus, ungurii intră din această epocă în 
zonele de interes ale politicii Bizanțului. După o perioadă de pace, în relaţiile 
bizantino-bulgare a intervenit o schimbare. La scurtă vreme după urcarea pe 
tron a ţarului Simeon al Bulgariei (893) a izbucnit şi războiul bizantino- 
bulgar. Conflictul s-a iscat din motive comerciale. Monopolul comerțului cu 
Bulgaria îl primiseră doi negustori greci, iar pentru a evita concurența, ei au 
mutat antrepozitele bulgare din Constantinopol la Salonic, ocazie cu care au 
fost majorate şi taxele vamale percepute pe comerţul cu supusii lui Simeon. 
Țarul, după ce protestele sale nu au fost luate în seamă, a invadat Tracia şi 
Macedonia, amenințând Constantinopolul. Neavând suficiente trupe în 
Europa, Bizanțul a chemat în ajutor triburile nomade ale ungurilor. Acum 
ungurii apar pentru întâia dată în istoria Imperiului bizantin. Pătrunderea 
ungurilor în mijlocul lumii slave a însemnat un moment important în evoluţia 
Europei centrale şi răsăritene. Ungurii conduşi de Arpad şi Kurasanes, 
trecând Dunărea, au provocat ţarului bulgar mari pierderi, ba chiar au 
prădat capitala Preslav (894). Concomitent, Nikephor Phokas ocupă sudul 
Bulgariei în timp ce marele drongar Eustathios a blocat cu flota gurile 
Dunării, obligându-l pe Simeon la încheierea unui armistițiu (895). Țarul a 

apelat la rándul sáu la pecenegi care pe atunci se aflau in sudul stepei 
rusesti. Cu ajutorul nomazilor pecenegi, Simeon i-a respins pe unguri, 
reluând războiul cu Bizanțul, cauzándu-i o grea înfrângere la Bulgarophygon 
(896). Era rândul basileului Leon al VI-lea să ceară pace, obligându-se la plata 
unor subsidii anuale față de tar. 

Dar sălaşurile ungureşti din Lebedia au fost rapid ocupate de pecenegi, 
ungurii, deposedati de pământurile lor fiind forțați să emigreze. Astfel, 
întemeierea regatului arpadian în Panonia este o consecință directă a 
intrigilor diplomatice al bizantinilor şi ale ţarului bulgar Simeon. 

Ca urmare a războiului cu bulgarii, puterea Bizanțului a scăzut si pe 
frontul din răsărit. Nikephor Phokas renuntase la operaţia din Italia de sud 
pentru a prelua comanda în Balcani. În răsărit, Armenia era expusă raidurilor 
arabe, care ajungeau până în Cilicia. Atacurile bizantine din perioada 
următoare (900-904) vizau regiunile de graniţă ale emiratelor arabe în 
scopul consolidării granițelor orientale ale imperiului. La Adana, Nikephor 
Phokas a obținut o victorie împotriva arabilor, în schimb arabii au jefuit 
Peloponesul şi coasta Thessaliei. Din cauza acestor evoluţii complicate 
problema luptei cu arabii a devenit mai anevoioasă pentru Imperiul bizantin. 
Campaniile împotriva musulmanilor au fost cel mai adesea ineficiente în 
timpul lui Leon VI, succese şi înfrângeri înregistrându-se de ambele părți. În 
vest, musulmanii au ocupat cetatea Rhegium (Reggio) pe coasta italiană a 
strâmtorii Messina care de acum va fi controlată de către arabi. În 902 ei au 
cucerit Taormina, ultima bază fortificată bizantină din Sicilia. Expediția din 
904 a renegatului grec Leon din Tripoli, care a supus Thessalonicul unui jaf 
cumplit, a determinat Bizanțul să reia politica de fortificare a oraşelor de 
coastă şi de întărire a flotei. Deasemeni, Leon al VI-lea a fost nevoit să facă 
noi concesii țarului Simeon, dar şi ruşilor. Expediția marelui cneaz de Kiev, 
Oleg, asupra Constantinopolului (907) l-a obligat pe basileu să acorde 
negustorilor ruşi importante privilegii comerciale în imperiu, reglementări 
oficializate prin tratatul din 911. 

Tensiuni în plan intern a adus cea de-a patra căsnicie a lui Leon al VI-lea. 
Initial, după moartea cele de-a treia soții, fără ca să aibă un moştenitor 
masculin la tron, nedorind să sfideze rânduiala bisericii răsăritene care 
interzicea o a patra căsătorie, împăratul o instalează pe Zoe Carbonopsina ca 
concubină la palat. Din necesitatea legitimării dreptului de moştenitor al 
fiului născut de aceasta în încăperea imperială de purpură, Constantin 
Porphyrogenetul, botezat doar cu trei zile înainte, Leon al VI-lea o ia în 
căsătorie pe Zoe (906). Ea devine astfel cea de-a patra soţie a sa, fiind 
ridicată la rangul de augustă. Evenimentul a provocat reacţia violentă a 
clerului înalt, care în cadrul unui sinod îl excomunică pe împărat. Leon s-a 


63 


adresat papei Sergius al III-lea şi patriarhilor orientali, obținând de la aceştia 
legitimitatea căsătoriei. Implicit, împăratul recunoştea supremaţia bisericii 
apusene şi cauza o nouă schismă în sânul bisericii bizantine. Patriarhul 
Nicolae Misticul a fost acuzat de înaltă trădare, pentru motivul că-i refuzase 
basileului accesul în biserică de Crăciun şi Bobotează, alungat din scaun şi 
înlocuit cu evlaviosul Euthymios (februarie 907). Fiul lui Leon a obținut deja 
în 911 coroana imperială, fiind asigurată, cu mare efort, continuitatea 
dinastiei macedonene. 

La moartea sa, Leon a lăsat în urma sa înfrângerea în războiul cu bulgarii, 
devastarea de către arabi a Tessalonicului şi eşecul în campania de 
recucerire a insulei Creta. 


4.3.3 Bizanțul şi Simion al Bulgariei 


La moartea lui Leon (12 mai 912) puterea a revenit lui Alexandru, unchi 
al lui Constantin care avea pe atunci doar şase ani. Alexandru nu îl 
simpatizase pe fratele său Leon al VI-lea si a încercat să dea un nou curs 
politicii imperiale. A închis-o pe Zoe la mânăstire şi, îndepărtând sfetnicii lui 
Leon, şi-a adus în preajmă oamenii săi, în primul rând pe patriarhul Nicolae 
Misticul. 

Alexandru a încetat să mai plătească Bulgariei tributul anual, ceea ce l-a 
determinat pe ţarul Simeon, care îşi consolidase puterea, să pregătească un 
atac asupra Bizanțului, dar Alexandru, murind în iunie 913, n-a mai apucat să 
trăiască evenimentele. Patriarhul şi consiliu imperial vor conduce statul în 
numele minorului Constantin VII Porphyrogenetul. În condiţiile fractionárii 
puterii politice, după ce abia fusese dejucat planul lui Constantin Ducas de a 
prelua tronul, a început războiul cu bulgarii. Simeon a trecut cu oastea prin 
Bizanț, apărând în august 913 în fața Constantinopolului. Țarul bulgar nu 
dorea doar teritorii şi prăzi, ci chiar coroana imperială. Nicolae Misticul, 
principalul regent, nu era pregătit de o confruntare deschisă cu bulgarii. 
Patriarhul a fost nevoit să se infátiseze în tabăra bulgară şi să îl încoroneze 
pe tar „basileu al Bulgariei”. Imperiul se obliga la reluarea subsidiilor anuale 
către Bulgaria, iar împăratul Constantin Porphyrogenetul urma să se 
căsătorească cu fiica țarului, condiţie care arăta planurile lui Simeon de 
uzurpare a titlului de basileos ton Romaion. 

Schimbările din imperiu au zădărnicit însă planurile lui Simeon. Condiţiile 
păcii cu bulgarii erau într-atât de umilitoare, încât Zoe a fost rechemată din 
exil şi a preluat puterea, iar Nicolae Misticul a fost înlăturat de la regență şi 
păstrat în funcția de patriarh doar cu condiția de a nu mai interveni în 
politica statului. Patriarhul Nicolae fusese autorul moral al complotului lui 

Constantin Ducas, dar si al ruşinosului tratat încheiat cu Simeon. 
Împărăteasa Zoe a anulat tratatul încheiat cu ţarul bulgar, nerecunoscánd 
logodna fiului ei cu fiica lui Simeon, ceea ce a dus la deschiderea războiului 
bizantino-bulgar (914-927). Thrakia şi Macedonia au fost din nou invadate 
de bulgari, Simeon cerând recunoaşterea sa ca împărat. În 914 a ocupat 
Adrianopolul, iar în anii următori a pustiit teritoriul dintre Salonic şi 
Dyrrachion. Imperiul se vedea astfel obligat să treacă la contraofensivă. 
Comandant suprem al armatei a fost numit Leon Phokas, fiul marelui 
Nikephor Phokas, care nu avea însă calitățile de bun militar şi strateg ale 
tatălui său. Flota bizantină, condusă de Romanos Lekapenos, a fost înfrântă 
în august 917 de către bulgari, în apropiere de Anchialos, armata bizantină 
fiind nimicită de Simeon la Katasyrtai, lângă Constantinopol. În 918, 
stăpânind de facto pe întreaga peninsulă, ţarul bulgar pustieşte Grecia până 
la istmul de Corint. 

Momentele grele prin care trecea Bizanțul impuneau instituirea unui 
regim militar puternic. Singurul capabil în această direcţie era Romanos 
Lekapenos, reuşind, după înlăturarea lui Leon Phokas, cu ajutorul 
patriarhului Nicolae Misticul, să preia conducerea guvernului. Treptat a 
înlăturat-o pe Zoe, întărindu-şi puterea. După descoperirea atentatului pus 
la cale de Zoe asupra vieţii sale, Romanos a călugărit-o şi exilat-o pe 
împărăteasă. Tânărul împărat, avea 14 ani, Constantin al VIl-lea 
Porphyrogenetul a fost căsătorit în mai 919 cu Helena, fiica lui Romanos 
Lekapenos. La fel ca odinioară Stylianos Zautzes sub Leon al VI-lea, Romanos 
obţine şi titlul de basileopator, iar în 920 a fost ridicat la rangul de cezar, 
fiind îcoronat câteva luni mai târziu drept co-împărat (basileos), de către 
patriarh şi însuşi Constantin VII. 


4.3.4 Întărirea Imperiului bizantin 


Romanos Lekapenos (920-944), de origine armeană, îşi consolidase 
poziţia în interior prin mai multe manevre politice care să-i asigure poziția 
primordială în Imperiu. El a pus la cale înlăturarea treptată a lui Constantin 
VII Porphyrogenetul de la putere. Astfel, după ce se declară pe sine 
autocrator, iar pe soţia sa Theodora augustă, în 921 îl încoronează pe fiul 
său mai mare Christophoros şi îl desemnează drept moştenitor al tronului. 
Coregenti au devenit şi ceilalți doi fii ai lui Romanos Lekapenos, Stefan şi 
Constantin. Romanos ocupă primul rang în finanţe, cancelarie şi în 
ceremoniile publice. Astfel, ierarhia imperială este restructurată prin crearea 
alături de dinastia macedoneană a unei dinastii proprii şi paralele cu 
întâietate în rang. Prin politica matrimonială, Romanos a izbutit să treacă 


65 


peste piedicile pe care i le punea obârşia sa modestă față de înalta 
aristocrație. 

Romanos | a fost un politician abil, chiar dacă era totalmente lipsit de 
cultură. În politica ecleziastică a reuşit să-şi creeze o situaţie confortabilă, 
având relaţii inclusiv cu papalitatea. Au urmat ani de colaborare fructuoasă 
între puterea laică şi cea ecleziastică. După moartea lui Nicolae Misticul 
relația biserică-stat s-a schimbat fundamental, biserica având o poziţie mult 
slăbită. După doi patriarhi nesemnificativi, Romanos a lăsat înadins scaunul 
patriarhal vacant, pentru a-l numi pe un al patrulea fiu al său, docilul 
Theophylaktes, în vârstă de 16 ani, în această demnitate (933). 

Romanos Lekapenos inaugurează si politica agrară a împăraţilor 
macedoneni în scopul protejării micii proprietăţi ţărăneşti împotriva 
tendințelor de  acaparare ale aristocrației. Reprezentanţii dinastiei 
macedonene, de la Romanos Lekapenos la Vasile II au apărat energic cauza 
micilor proprietari de pământuri şi a comunităţilor ţărăneşti împotriva 
acaparării de către dynati / magnați. Motivul este acela că magnații prin 
creşterea excesivă a domeniilor controlau un mare număr de ţărani aserviti 
şi de pământuri, reprezentând un pericol pentru puterea centrală prin 
posibilitatea de a-şi crea şi finanța armate formate din oamenii dependenți 
lor. 

Într-o novelă din 922, basileul întăreşte dreptul de protimisis în sânul 
comunităţii rurale, pentru a le oferi un mijloc eficace de a se opune 
pătrunderii dynatilor, a elitei sociale ori a nobilimii latifundiare din epoca de 
mijloc a istoriei bizantine, în interiorul lor. Se interzicea dobândirea de noi 
pământuri de către dynati de la cei săraci, indiferent prin ce mijloace 
(donaţie, testament, patronat, cumpărare, rentă sau schimb). Bunurile 
stratiotilor acaparate prin diferite mijloace în ultimii 30 de ani urmau să fie 
înapoiate vechilor stăpâni, pentru a reface proprietatea stratiotului în 
întregimea ei. Legea permitea țăranilor să-şi vândă pământul doar în 
favoarea unor membri ai comunităţii lor. Continuând politica sa agrară, 
Romanos | a emis în 934 o altă novelă în sprijinul micii proprietăţi ţărăneşti, 
populaţia fiind încă grav lovită după foametea din 927/928. Mai mult chiar, 
s-a întâmplat adesea ca ţăranii, mici proprietari de pământuri, să-şi vândă 
loturile unor magnați latifundiari, punându-se sub patronajul acestora, 
devenind arendasi pe pământurile pe care le detinuserá anterior. De teamă 
că noii proprietari care cumulau şi demnități militare sau civile nu vor plăti 
impozitele către stat, novela dispunea ca orice tranzacţie, donaţie sau 
moştenire efectuate după 1 septembrie 927 să fie anulată, iar proprietățile 
cumpărate la un preţ sub jumătatea preţului normal trebuia înapoiată fără 
răscumpărare. În cazul în care vânzarea s-a făcut la valoarea reală, 

proprietatea trebuia înapoiată cu obligația ca vechiul proprietar să achite 
suma în termen de trei ani. 

În ciuda unor eşecuri, politica externă a lui Lecapenos a fost bine 
orientată. Simeon primise la încoronarea lui Romanos o puternică lovitură, 
patriarhul intervenind fără succes pentru liniştirea lui. Țarul cerea expres 
înlăturarea rivalului său. Simeon a reuşit să încheie o alianţă cu fatimizii din 
Egipt, urmând ca flotele celor două părți să atace Constantinopolul. 
Romanos Lekapenos a putut însă oferi mai mult fatimizilor, astfel că sosirea 
lui Simeon în 924 lângă Constantinopol nu a reprezentat o primejdie reală. 
Basileul se obliga la reluarea plăţii subsidiilor față de bulgari, cu condiţia ca 
Simeon să renunţe la titulatura imperială. Înainte ca ţarul să întreprindă o 
nouă incursiune în Bizanţ, el a murit pe neaşteptate la 27 mai 927, în timpul 
confruntărilor cu croații, dispărând unul din cei mai redutabili duşmani din 
câți a avut Bizanțul de-a lungul istoriei sale. 

Situaţia în Balcani s-a schimbat subit în 927, spiritul de luptă al lui Simeon 
lipsind cu totul fiului şi succesorului său, Petru. Noul tar răspunde favorabil 
demersurilor bizantine şi încheie pace cu imperiul, punând capăt 
îndelungatului război bizantino-bulgar. Romanos Lekapenos i-a acordat 
ţarului Petru mâna nepoatei sale, Maria Lekapena, şi i-a recunoscut titlul de 
basileus, limitat însă la teritoriul bulgar, şi promite să acorde solilor țarului 
întâietate între toti ceilalţi de la curtea Bizanțului. Domnia ţarului Petru 
(927-969) a însemnat perioada maximă a influenţei bizantine în Bulgaria, 
taratul asigurând liniştea la granița europeană contra incursiunilor ungare şi 
pecenege. În acest fel, Bizanțul şi-a putut mobiliza forțele în lupta contra 
arabilor. 

Epoca lui Romanos Lekapenos a fost de mare însemnătate pentru 
politica Imperiului în Răsărit. După trei decenii de atitudine defensivă, în 
ciuda urmărilor lăsate de anii foametei, după aplanarea conflictului cu 
bulgarii, armata bizantină, comandată de loan Curcuas, a început ofensiva în 
răsărit împotriva arabilor, pentru a recuceri Armenia şi nordul 
Mesopotamiei. După ce Imperiul a încheiat pace cu califul Egiptului, Curcuas 
cucereşte întregul emirat Melitene (932-934), zona acestuia devenind 
domeniu imperial (curatoria). 

Principala forță arabă la graniță o constituia generalul Saif-ad-Daulah 
care va opri înaintarea bizantină şi va relua ostilitățile contra imperiului. 
Acesta l-a înfrânt pe loan Curcuas pe cursul Eufratului, după care, 
continuându-şi campania, a instituit un control nominal asupra Armeniei şi 
Iberiei (Georgiei) bizantine. Conflictul pentru putere izbucnit la Bagdad, îl 
determină însă pe Saif-ad-Daulah să se retragă, oferind Bizanțului un răgaz 
între 940-942. loan Curcuas va invada acum din nou nordul Mesopotamiei şi 

sudul Armeniei si va asedia Edessa, care in 944 va preda bizantinilor 
Mandylion, celebrul stergar cu chipul lui lisus Hristos. Musulmanii care nu au 
acceptat convertirea la crestinism au fost alungati 

Ín 941 Constantinopolul a fost surprins de atacul flotei rusesti, atac 
respins cu ajutorul focului grecesc. Încercarea flotei ruse de a pustii litoralul 
pontic al Asiei Mici eşuează datorită intervenţiei prompte a armatei 
themelor orientale, conduse de loan Curcuas şi Bardas Phokas. În toamna 
anului 941 flota rusească este zdrobită. În 944 un nou atac rusesc, în frunte 
cu marele cneaz Igor, căruia i s-au alăturat şi trupe pecenege, ameninţă 
imperiul la Dunăre. Bizanțul preferă să reînnoiască privilegiile comerciale 
acordate negustorilor ruşi. 

După înfrângerea ruşilor, loan Curcuas s-a putut concentra asupra 
problemelor din răsărit, unde va înregistra o serie de victorii în urma cărora 
granița bizantină avansează înspre răsărit, permițând ulterior, sub 
conducerea lui Nikephoros Phokas şi loan Tzimiskes, organizarea unor 
ofensive de anvergură ale Bizanțului împotriva arabilor. Este perioada când 
Bizanțul, demonstrându-şi întreaga forță, va determina o serie de triburi să 
treacă la creştinism şi să fie aşezate în imperiu. Depopularea din zona de 
graniţă a fost în avantajul Bizanțului care putea să reia politica activă în 
răsărit. Strălucita campanie antiarabă a lui loan Curcuas din 942-943 este 
umbrită de faptul că a căzut în dizgrație, în urma intrigilor fiilor lui Romanos 
Lekapenos, Ştefan şi Constantin (944). După moartea fiului său mai vârstnic, 
Romanos | nu a mai dat fiilor săi întâietate față de împăratul legitim. Astfel, 
proprii săi fii au devenit instrumentele căderii sale. Ştefan şi Constantin l-au 
obligat pe Romanos să abdice, fiind deportat pe insula Prote şi călugărit cu 
forţa. 

Imperiul roman lăsase moştenire Imperiului bizantin un viciu 
constituţional, lipsa unei legi clare cu privire la succesiune. Practic din cei 
109 de personaje care s-au succedat la tron de la Arcadius până la ultimul 
bazileu, fie ca împărați, ori coimpárati, 34 au murit în patul lor, 8 au murit în 
război sau în urma unui accident, 12 forțați să abdice, 12 au murit în 
mănăstire sau exil, 3 au pierit de foame, 18 au fost mutilati prin castrare, 
scoaterea ochilor, tăierea nasului sau a mâinilor, 20 au fost otráviti, 
sugrumati, spânzurați, injunghiati. În cele 11 secole au existat 65 de revoluții 
de palat, de stradă sau militare şi 65 de detronări. 

Cauzele rezidă în faptul că până în secolul al IX-lea Imperiul bizantin nu 
s-a obişnuit să respecte în filiatia naturală adevărata lege a eredității 
monarhice. Nu exista o familie care să se confunde cu monarhia însăşi şi 
care să fie considerată sacră. În Bizanţ, dacă o dinastie nu era înlăturată prin 
intervenţia poporului, a eunucilor sau armatei, se decima ea însăşi, astfel că 

dădea străinilor pilda dispretului pentru dreptul propriului sânge, după cum 
s-a întâmplat în dinastia Heraclizilor, apoi când Irina şi-a ucis propriul fiu. 
Puţine familii au reuşit să dea mai mult de patru împărați a căror domnie să 
fi durat — cinci din dinastia iustinianá, deşi nu a existat un fiu care să 
succeadă la tron, doar nepoti, gineri sau copii adoptați, ea încheindu-se cu 
moartea lui Mauriciu. Dinastia Heraclizilor a avut şase domnii, din care patru 
împărați au murit violent. Dinastia isauriană a dat patru domnii, cea frigiană 
trei, ambele încheindu-se cu câte un regicid. Rezultatul a fost acela că nu a 
existat în Bizanţ o familie imperială, oricine putea fi îndreptăţit la guvernare, 
oricare centurion, ţăran era suficient de nobil pentru moştenirea marelui 
Constantin, astfel că nici un împărat nu se simţea în siguranţă. Leon | fusese 
măcelar, lustin | un pescar ajuns descult şi cu desaga în spinare la 
Constantinopol, nepotul sáu, lustinian, devine marele legiuitor si restaurator 
al Imperiului. Phokas nu a fost decât un simplu centurion când a luat locul lui 
Mauriciu. Leon Ill Isaurianul a fost un mestesugar amărât, Leon V născut în 
Armenia, obligat să plece într-un mizer exil pentru că comisese o crimă, 
Mihail II, uzurpatorul lui Leon V, a fost un om de condiție mai mult decât 
modestă. Țăranul Vasile | întemeiază de asemena o dinastie, iar Romoanos 
Lecapenos, dacă nu ar fi avut norocul să ucidă un leu , ar fi rămas doar un 
amărât aventurier al themei Armeniakon, pe care Leon V nu l-ar fi avansat în 
fruntea flotei sale. Pentru a reprima tendințele de uzurpare a tronului, 
această „maladiei a purpurei” - cum o numeşte Ammianus Marcellinus — în 
istoria bizantină s-a recurs la cel mai crud sistem de represiune. Cel culpabil 
era supus torturii pentru a-şi dezvălui complicii, ars de viu, ca rebelul Vasile 
în timpul lui Romanos |, tras în ţeapă, ca asasinii lui Mihail III ori partizanii lui 
Dukas în timpul regenței pentru Constantin VII. Mai rar era tuns şi călugărit, 
cel mai des părea însă mai sigur să fie făcut eunuc, mijloc folosit de obicei 
împotriva urmaşilor împăratului detronat - fiul lui Mihail Rangabe, în 813, cei 
patru fii ai lui Leon Armeanul în timpul lui Mihail Il, fiul lui Constantin Dukas 
în vremea regenței pentru Constantin VII, fiul împăratului Ştefan în vremea 
lui Constantin VII. Aceste suplicii erau însoţite aproape întotdeauna de exil şi 
confiscarea bunurilor. 

Majoritatea împăraţilor au încercat să legitimeze tronul prin asocierea la 
domnie a unor urmaşi sau descendenţi legitimi încă din timpul vieţii, după 
cum s-a putut deja observa. Începând cu Vasile | sistemul se modifică în 
întregime. El nu asociază doar pe unul din fiii săi, ci întreaga familie, tocmai 
pentru a descuraja asasinii. 

Romanos folosise acelaşi procedeu. Sentimentul de legitimitate a 
perseverat însă la bizantini, cei doi Lekapeni au fost înlăturați de la putere, în 
urma unei răscoale a constantinopolitanilor. Uzurpatorii au fost arestaţi din 

porunca lui Constantin al VII-lea Porphyrogenetul la 27 ianuarie 945, exilați 
şi apoi ucişi. Constantin, împăratul legitim, a preluat astfel personal şi efectiv 
puterea. După ce purtase de 33 de ani coroana imperială, Constantin al VII- 
lea Porphyrogenetul (945-959) ajunge pe tronul imperial la vârsta de 39 de 
ani. De Paşti în 945 a fost încoronat şi fiul său care primise numele de 
Romanos. Constantin a fost un împărat-cărturar, timp de două decenii 
înainte de preluarea efectivă a puterii cunoscând o perioadă de vastă 
activitate literară, fiind autorul unei întinse opere (Viaţa împăratului Vasile I, 
Despre ceremonii, Despre theme, Despre administrarea imperiului). El 
rămâne în istoria Bizanțului gratie remarcabilei sale activități culturale, fiind 
promotorul amplei mişcări care constituie apogeul „primului umanism 
bizantin“, în care reorganizarea şcolii superioare a cezarului Bardas a jucat 
un rol important. Îndelunga înlăturare a lui Constantin de la treburile 
statului l-a făcut să se dedice studiului şi artei. Era iscusit în matematici, 
astronomie, arhitectură, sculptură, pictură şi muzică. A fost cel mai instruit 
împărat pe care l-a dat vreodată Imperiul. Nu a fost doar un şoarece de 
bibliotecă, ci un abil administrator al statului, străduindu-se să aducă 
îmbunătăţiri şi s-a dovedit a fi deopotrivă un bun strateg, chiar dacă nu a 
condus personal campaniile militare, ci excelentii săi generali. 

La granița cu Bulgaria pacea era netulburată, iar incursiunile maghiarilor 
în Thracia au putut fi respinse cu succes în anul 958. Luptele, duse fără 
angajament deosebit, continuau în sudul Italiei. Ca şi în vremea guvernării 
lui Romanos Lekapenos, şi acum în centrul preocupărilor de politică externă 
se afla războiul cu arabii. Astfel teatrul de război se concentra în Asia şi 
răsăritul Mediteranei, trupele bizantine, conduse de strálucitii generali 
Nikephoros Phokas şi loan Tzimiskes, ambii viitori împărați, reuşind să 
recucerească Adana, Theodosiopolis şi să controleze zonele răsăritene până 
la Eufrat. 

În plan extern, Constantin al VIl-lea Porphyrogenetul a dus o intensă 
activitate diplomatică. Era veşnic ocupat în întreţinerea corespondenţei cu 
strategii themelor Imperiului, cu suveranii Orientului şi Occidentului, cu 
audienţe pentru solii străini, fiind un fel de factotum al monarhiei — consilier, 
administrator, general, guvernator al provinciilor. În viziunea 
Porphyrogenetului exista Imperiul, evident cel bizantin, si restul lumii, care 
indiferent de nivelul de civilizație era constituit din barbari, iar pentru ca 
aceştia să fie ținuți sub control, orice mijloc era binevenit, aurul, armele sau 
înşelăciunea. Chiar marea cneaghină a Kievului, Olga, botezată cu puţină 
vreme mai înainte, luând numele soției împăratului, Elena, a fost primită în 
audienţă la curtea imperială în toamna anului 957. Astfel misiunea creştină a 
Bizanțului în Rusia este aşezată pe un temei mult mai solid. 

Constantin al VII-lea Porphyrogenetul a fost îndeajuns de înţelept, desi ar 
fi avut suficiente motive, să nu apeleze la răzbunare în acțiunile sale. În 
general guvernarea lui Constantin a fost blândă şi echitabilă, iar Imperiul a 
devenit prosper în timpul domniei sale. A îngăduit chiar fiului său Romanos 
să o ia de soţie pe frumoasa Theophano, fiica unui cârciumar din 
Constantinopol. După înlăturarea Lekapenilor, Constantin VII a favorizat 
puternica familie Phokas. Bardas Phokas, fratele fostului duşman al lui 
Romanos Lekapenos, a preluat comanda supremă a armatei, alături de care 
se mai aflau cei trei fii ai săi. La conducerea bisericii, în locul lui 
Theophilaktos, care murise - căzând de pe cal, fiind cunoscut că avea o 
pasiune nepotolită pentru cai (în grajdurile sale erau îngrijiţi peste o mie de 
cai pe care îi hrănea cu grâu, curmale şi smochine), în 956 devine patriarh 
învățatul Polyeukt, cu care împăratul nu a avut însă relaţii prea bune. Noul 
patriarh urmărea cu tenacitate întâietatea puterii spirituale asupra cele 
temporale, urzind intrigi împotriva împăratului. 

Deşi nu a fost un admirator al lui Romanos | Lekapenos, Constantin a 
continuat politica acestuia, mai ales în chestiunea corupției şi abuzurilor 
dynatilor, fiind actualizate novelele din domeniul agrar ale lui Romanos. 
Stratiotii au dobândit prin decretul lui Constantin din 947 un statut juridic 
aparte, impunând restituirea loturilor înstrăinate ilegal de la aceştia. Cu 
toate acestea, sistemul themelor intrase de acum în declin, pământurile 
stratiotilor fiind sistematic acaparate de către micii mosieri (dynatoi). 

La fel ca mulţi dintre predecesorii săi, Constantin VII a avut de luptat 
împotriva comploturilor urzite împotriva sa, mai întâi când patriarhul 
Theophylakt a încercat să-l readucă pe tron pe Romanos |, apoi în 947 când 
Ştefan, fiul acestuia a încercat să uzurpe tronul. Istoriografia bizantină, care 
are un apetit nesátios pentru intrigi, o acuză pe Theophano, nora 
împăratului, că l-ar fi otrăvit, pentru ca Romanos să ajungă mai repede pe 
tron (9 noiembrie 959). 


4.3.5 Expansiune şi consolidare: Nikephoros Phokas şi loan Tzimiskes 


Devenit formal asociat la tron în 945, Romanos II (959-963) s-a căsătorit 
cu Anastasia, împărăteasă sub numele de Theophano, căreia îi era pe deplin 
supus, el preferând „să-şi petreacă timpul cu indivizi desfránati şi stricati, 
femei destrăbălate, mimi şi măscărici” — după cum relatează Skylitzes. 
Treburile politice erau diriguite de Theophano şi eunucul Josif Bringas, 
mentorul desemnat de Constantin VII Porphyrogenetul şi favoritul tânărului 
împărat. Bringas, un politician talentat şi experimentat, a urcat ierarhia de la 
curte, devenind logothet al tezaurului, mare drongar şi parakimomenos — 


71 


şeful serviciului care veghea asupra încăperii împăratului în timpul nopţii, 
funcţie rezervată eunucilor. O excepţie a fost împăratul Vasile |. 

Pe plan extern, armatele bizantine, conduse de generali de excepţie, în 
frunte cu marele domestic Nikephoros Phokas şi fratele acestuia Leon, 
continuă seria marilor victorii. În vara anului 960, Nikephoros Phokas s-a 
îndreptat cu flota spre insula Creta, în luna martie a anului următor reuşind 
să cucerească reşedinţa insulei Chaudax/Kandia. Arabii au pierdut cea mai 
importantă bază maritimă din Mediterana de est. Bizanțul nu mai cunoscuse 
de mult o asemenea victorie. Leon Phokas a continuat apoi lupta cu Saif-ad- 
Daulah în Asia Mică. Şi aici, bizantinii au cucerit oraş după oraş, în decembrie 
962 Phokas ocupând capitala lui Saif-ad-Daulah, Aleppo. Cu aceasta, se 
deschisese calea de înaintare spre răsărit — Siria de nord şi munţii Taurus. 

După moartea lui Romanos al II-lea (15 martie 963), probabil otrăvit din 
ordinul soţiei sale, ca răsplată pentru meritele sale, strategul-autocrator al 
Asiei, Nikephoros al II-lea Phokas (963-969) a fost încoronat co-împărat. 
Theophano rămânea regentă în numele celor doi fii minori. A fost practic o 
lovitură de stat, care s-a dovedit a fi un răspuns energic dat uneltirilor lui 
Bringas, care pusese la cale înlăturarea marelui strateg. Eunucul Bringas a 
fost călugărit şi exilat. După o evoluție complicată în viața Bizanțului, 
Theophano s-a căsătorit cu Nikephoros Phokas, acesta intrând în mod legal 
în dinastia macedoneană. Funcţia cea mai înaltă în conducerea armatei a 
fost încredinţată lui loan Tzimiskes, de origine armeană, un general cu nimic 
mai prejos decât Nikephoros Phokas. Administraţia civilă a fost preluată de 
eunucul Basileos, fiu nelegitim al lui Romanos Lekapenos, un politician abil şi 
cu o râvnă fără egal. 

Împăratul a luat măsuri drastice pentru economia urbană, 
împotrivindu-se liberei iniţiative. Politica fiscală dură a provocat, şi ea, 
nemulțumiri în imperiu. Consecințele politicii promovate de Nikephoros 
Phokas au fost sărăcirea a numeroşi țărani şi îmbogățirea aristocrației care 
prin forţa sa economică va deveni o mare primejdie pentru puterea 
imperială - astfel Vasile al ll-lea (976-1025) va impune măsuri de 
contracarare - mai ales pe seama preluării de pământuri de la necredincioşi, 
a teritoriilor cucerite în răsărit. Pentru Nikephoros Phokas războiul cu arabii 
era un serviciu adus religiei creştine. El a propagat ideea ca orice creştin care 
moare în lupta împotriva islamului să fie declarat martir. Dacă patriarhul era 
de acord ca războiul împotriva musulmanilor să fie declarat război sfânt, se 
opunea în schimb declarării ca martiri a celor care piereau în lupta contra 
islamului. 

Deşi îl bătuse gândul să se retragă la mânăstire, fiind mai degrabă un 
ascet, a sprijinit prin măsurile sale aristocrația, în timpul său aceasta 

intárindu-si pozitia economicá. Dacá fiul de táran Romanos Lekapenos 
fusese alături de cei nevoiaşi, după cum întreaga dinastie macedoneană nu 
reprezenta păturile cele mai bogate, ofensiva a pornit acum din partea 
aristocrației, Nikephoros Phokas fiind adeptul politicii de mărire a 
latifundiilor aristocratice. Nikephoros Phokas a anulat dreptul de 
preemtiune al țăranilor săraci, enuntánd principiul cá cei săraci să 
mosteneascá pe cei săraci, cei bogaţi pe cei bogați. Preluările de suprafeţe 
dinainte de foametea din 927 au rămas înstrăinate, căci cei 40 de ani ar fi 
trecut. În schimb, împăratul a ocrotit posesiunile stratiotilor, încercând chiar 
să le mărească, în loc de patru, valoarea unei sesii trebuia să valoreze acum 
12 funzi de aur. În acest mod, armata bizantină începea să se bazeze pe 
categoria micii nobilimi. Nikephoros Phokas a încercat de asemeni să 
stăvilească mărirea posesiunilor funciare ale bisericii, cum încercase şi 
Romanos Lekapenos. În acest sens a emis o lege îndrăzneață în 964. 
Posesiunile bisericeşti crescuseră datorită unor donaţii testamentare, lucru 
dăunător statului, deoarece nu se percepeau impozite de pe aceste domenii. 
Cu sarcasm, Nikephoros Phokas a combătut tendinţele de înavuţire ale 
bisericii, apelând la argumente teologice şi morale. Se interzic noi donaţii în 
favoarea bisericii şi mânăstirilor. Se permitea deschiderea unor lăcaşuri de 
cult doar în locurile pustii, fără înzestrarea lor cu pământ productiv. 
Principiile, caracteristice evlaviosului împărat-militar Nikephoros Phokas, 
erau menite să limiteze veniturile bisericii pentru a putea finanța campaniile 
militare, care la scurt timp au avut un succes impresionant. De acum, 
continuat de cei doi urmaşi ai săi, loan | Tzimiskes şi Vasile al II-lea, Imperiul 
bizantin va cunoaşte o perioadă de însemnate victorii pe câmpul de luptă. 
Imperiul avea de luptat atât în răsărit contra musulmanilor, cât şi în 
Calabria împotriva lui Otto | cel Mare şi în Balcani împotriva bulgarilor, 
aşadar un război purtat pe trei fronturi care a secătuit resursele Imperiului. 
Războiul împotriva arabilor a început în 964 prin demararea a două 
expediţii navale pentru recucerirea Siciliei şi a Ciprului. În 966 împăratul a 
cucerit cetatea Manbij din Siria, înaintând până sub zidurile Antiohiei. Abia 
după trei ani a reuşit cucerirea oraşului, apoi a căzut Alepo al cărui calif a 
trebuit să încheie o pace dezavantajoasă şi umilitoare cu Bizanțul. O parte 
din Siria şi Antiohia au fost anexate imperiului, o altă parte, cu Aleppo, a 
recunoscut suzeranitatea bizantină (969). Anexată a fost deopotrivă Cilicia. 
Eliberarea resedintei patriarhului de Antiohia a avut si o deosebită 
semnificație pentru creştinătate. Toţi musulmanii care nu au putut fi 
convertiți la creştinism au fost alungaţi din themele bizantine, creştinii din 
Armenia si Siria fiind stimulati să se stabilească în zonele depopulate. 
Nikephoros II Phokas a fost supranumit „moartea palidă a sarazinilor”. 

Între timp, Bulgaria solicita în continuare plata anuală a subsidiilor, dar în 
momentul in care solii bulgari au solicitat tributul la Constantinopol, au 
primit drept plată biciuirea. Nikephoros Phokas nu avea posibilităţi 
financiare şi militare de a susţine un război pe două fronturi în acest 
moment, de aceea a apelat la cneazul Sviatoslav Igorevici al Rusiei pentru a-i 
pedepsi pe bulgari. Rusia tocmai distrusese uniunea chazarilor, iar chemarea 
de a interveni în Bulgaria a fost bine primită după ce Imperiul a oferit o mare 
sumă în aur. Bulgaria, slăbită de lupte interne, a fost o victimă uşoară pentru 
ruşi. În vara lui 968, cneazul rus a reuşit să cucerească rapid Bulgaria, s-a 
instalat la Preslav, capitala taratului, având adepti din rândul boierilor 
bulgari care îl duşmăneau pe țarul Petru. Sviatoslav şi-a exprimat chiar 
dorința de a îşi muta reşedinţa la Dunărea de Jos. Ruşii apăruseră pentru 
prima oară în 968 la gurile Dunării, dar un contraatac al pecenegilor asupra 
Kievului l-a silit pe Sviatoslav să se întoarcă. După moartea lui Petru (30 
ianuarie 969), pe tronul Bulgariei va urca fiul acestuia, Boris al II-lea, 
recunoscut doar de o parte a boierimii din ţară. Sviatoslav ocupă în vara şi 
toamna anului 969 teritoriul dintre Balcani şi Dunăre, luând tezaurul regal şi 
pe cei doi moştenitori ai tronului. 

Cu un an înainte de urcarea pe tron a lui Nikephoros Phokas, Otto cel 
Mare fusese încoronat ca împărat la Roma (962) şi stăpânea deja o bună 
parte a Italiei. Interesele celor două imperii se ciocneau în sudul Italiei. În 
968, o solie, condusă de episcopul Liutprand din Cremona, a luat drumul 
Constantinopolului, solicitând nu simpla recunoaştere a imperiului apusean, 
ci şi o prințesă bizantină care să se căsătorească cu fiul lui Otto. Ca dotă a 
Porphyrogenetei era cerută partea de sud a Italiei. Bizanțul nu a acceptat 
alianța matrimonială cu încă un barbar, făcuse destule concesii bulgarilor, 
astfel că Otto | a invadat posesiunile bizantine din Calabria, fiind însă înfrânt 
de către generalii bizantini. 

Din cauza politicii fiscale, împăratului nu mai avea popularitate în 
Imperiu, atrăgându-şi prin măsurile sale şi duşmănia clerului. După trei ani 
de foamete, împotriva împăratului erau şi locuitorii capitalei. Theophano, 
neglijată de împărat, devenise amanta tânărului şi renumitului domestic al 
Răsăritului loan Tzimiskes. Curând după cucerirea Antiohiei (octombrie 969), 
Nikephoros Phokas a căzut victimă unui atentat pus la cale în amănunt de 
Theophano şi loan Tzimiskes (10/11 decembrie 969). Cei doi urmau să se 
căsătorească. 

Noul împărat loan | Tzimiskes (969-976) nu şi-a putut respecta 
promisiunea de a o lua de soţie pe Theophano, mai ales pentru că si 
patriarhul Polyeukt i-a cerut îndepărtarea acesteia de la palat, trebuind 
pedepsiţi şi asasinii lui Nikephoros Phokas. Înainte de încoronarea sa, de 

Crăciun în 969, tânărul împărat s-a obligat să anuleze toate dispoziţiile 
predecesorului său care loveau în interesele bisericii. Theophano, mama lui 
Vasile al II-lea, a fost exilată pe insula Prote. loan | Tzimiskes, care însuşi 
aparţinea celei mai înalte şi influente aristocrații - fiind de altfel înrudit şi cu 
Nikephoros Phokas dinspre mamă, a încheiat o căsătorie dictată de 
interesele politice ale momentului. Luând de soție pe Theodora, o fiică 
trecută de prima tinereţe a lui Constantin al VII-lea Porphyrogenetul, mătuşa 
tinerilor împărați Vasile şi Constantin, dorea să-şi legitimeze calitatea de 
împărat. Deşi asasin şi uzurpator, loan | Tzimiskes a preluat şi rolul de 
ocrotitor al celor doi Porphyrogeneti legitimi. 

În Balcani împăratul trebuia să acționeze fără ezitare, deoarece exista 
pericolul ca ruşii şi bulgarii să se alieze împotriva Bizanțului. După o 
încercare sortită eşecului de a ajunge la o înţelegere pe cale paşnică cu 
cneazul Sviatoslav, în aprilie 971, loan | Tzimiskes a pornit cu oastea 
împotriva capitalei bulgare Preslav, luând cu asalt capitala bulgară, dar l-a 
tratat cu precauție pe ţarul bulgar, sperând să-l poată îndepărta de alianța 
cu Sviatoslav. De aici s-a îndreptat spre Silistra unde se afla cneazul rus, a 
înconjurat cetatea, asediul bizantin fiind sprijinit şi de flotă. În iulie 971, 
Sviatoslav capitulează, acceptând condiţiile Bizanțului: să nu mai aibă 
pretenţii asupra Bulgariei şi să nu mai atace Chersones-ul bizantin din 
Crimeea. Pe drumul de întoarcere spre statul kievian, Cneazul Sviatoslav a 
fost ucis de pecenegi. Țarul Boris a fost luat prizonier la Constantinopol, iar 
patriarhia bulgară a fost desființată. Bulgaria devenise din nou vasală 
Bizanțului. 

Pentru a se putea concentra asupra campaniilor răsăritene îndreptate 
împotriva arabilor, loan Tzimiskes s-a împăcat cu Otto |, căruia îi trimite 
drept soție pe nepoata sa, Theophano, cu care împăratul german s-a 
căsătorit la Roma în 14 aprilie 972. 

Bizanțul abia supusese emiratul Alep, când fatimizii care îşi întăriseră 
puterea în Egipt au încercat să-şi extindă stăpânirea înspre Asia Mică, 
asaltând în anul 971 Antiohia. Astfel, în anul următor a fost reluat războiul în 
răsărit, bizantinii intrând în Mesopotamia, deşi luptele principale s-au dat 
pentru Siria. loan | Tzimiskes a întreprins în 974-975 două expediţii, reuşind 
să ocupe Siria şi Palestina, apropiindu-se de lerusalim. În toate oraşele 
cucerite (Nazareth, Accra, Caesareea) a instalat comandanţi imperiali. 

Fiind la fel ca Nikephoros preocupat de campaniile militare, a lăsat 
administraţia imperiului în sarcina lui parakimomenului Vasile Lekapenos, 
fiul nelegitim al lui Romanos |, care a revenit la politica agrară din timpul lui 
Constantin VII, favorizându-i pe stratioti în defavoarea dynatilor si a 
latifundiarilor. Lacomul Vasile a atras nu numai nemulțumirea aristocrației, 

dar chiar si antipatia împăratului, împăratul plângându-se în mai multe 
rânduri că Bizanțul îşi iroseşte puterile în campanii militare înspre 
îndestularea unui eunuc. Întrevăzând o îndepărtare a sa de la conducerea 
treburilor statului, Vasile pune la cale otrăvirea lui loan Tzimiskes, deşi după 
alte păreri el ar fi murit pe neaşteptate fiind bolnav de tifos (11 ianuarie 
976), după şase ani de succese militare. Moartea sa a lăsat răgaz arabilor să 
se refacă. 


4.3.6 Apogeul dinastiei Macedonenilor: Vasile al II-lea 


După domnia celor doi împărați titulari Nikephoros II Phokas şi loan 
Tzimiskes, ambii reprezentanţi ai marii proprietăţi funciare microasiatice, 
Vasile, urmaşul legitim al dinastiei macedonene, a putut doar cu greu să se 
impună. Vasile, de o energie debordantă, hotărât şi realist, avea 18 ani, în 
vreme ce Constantin, fratele său în vârstă de 16 ani, nu a arătat nici atunci, 
nici mai târziu nici cel mai mic interes pentru treburile statului. 

Imperiul bizantin a cunoscut apogeul său în timpul domniei lui Vasile al 
II-lea Bulgaroctonul (976-1025), fiul lui Romanos al II-lea, care la moartea lui 
loan | Tzimiskes fiind major nu a mai fost necesară instituirea unei regente. 
Cel mai important reprezentant al dinastiei macedonene a adus imperiul pe 
culmile gloriei militare şi puterii teritoriale, şi a asigurat o perioadă de 
prosperitate economică. 

Initial adevăratul conducător al treburilor statului a fost eunucul Vasile 
Lecapenos (Nothos), înalt funcţionar de la curte, parakimomen, înrudit cu 
Vasile Il şi coimpáratul Constantin VIII. Abia în 985, succesorul la tron a putut 
să se emancipeze de sub tutela parakimomenului Vasile, în urma unei 
probabile încercări de complot a acestuia, care a fost exilat, iar averea sa 
confiscată. De acum începe domnia efectivă a lui Vasile Il. 

Primejdia cea mai mare venea din cauza rebeliunilor magnatilor militari 
care deţineau mari latifundii (apostasiai). Nemulțumit de destituirea sa din 
funcția de domestic al scholelor din Răsărit de către eunucul Vasile, Bardas 
Skleros s-a răsculat împotriva guvernării legitime, aducând aproape întreaga 
Asie Mică sub controlul său, fiind chiar proclamat împărat de către armată. 
Skleros a fost înfrânt de către generalul Bardas Phokas, rechemat din exil 
pentru a salva Imperiul (978). Phokas însă, pe când ducea o ultimă campanie 
împotriva lui Skleros, îl ia pe acesta captiv şi unind cele două armate 
cucereşte Antiohia şi se proclamă pe sine bazileu (987), profitând de 
înrăutățirea imaginii lui Vasile II după înfrângerea acestuia în conflictul cu 
bulgarii. Ambele rázmerite aruncaseră imperiului într-o profundă criză 

internă. Împăratul, „care, altădată, chefuia în văzul tuturor, el care fusese 
iubáret şi nu se gândea decât la petreceri . . . şi stráduindu-se să tragă tot 
folosul din soarta lui domnească şi din tinereţe, din clipa în care Skleros, apoi 
Phokas, apoi din nou Skleros şi alții începuseră a râvni la domnie, 
amenintándu-l din două părți deodată, se smulsese cu toate pânzele sus din 
viața de placuri, apucându-se de treabă cu toată sárguinta" (Mihail Psellos). 

În această situaţie critică, Vasile al II-lea a recurs la ajutorul barbarilor şi a 
încheiat un tratat de alianță cu marele cneaz al Kievului, Vladimir 
Sviatoslavici. Vladimir urma să primească mâna porphyrogenetei Anna, sora 
împăratului, în schimbul trimiterii drujinei sale, a unui corp expediționar de 
6000 de varegi şi al promisiunii de a trece la creştinism. De acum înainte, 
timp de mai multe veacuri, varegii din Rusia kieviană vor fi o trupă de elită în 
Bizanț. Creştinarea Rusiei, petrecută ceva mai târziu, a fost de asemeni un 
important succes al Bizanțului. Noua biserică rusească a fost subordonată 
patriarhiei de Constantinopol. Cu ajutorul ruşilor Vasile l-a înfrânt în iarna 
anului 988 pe Phokas în apropiere de Chrysopolis. Bardas va fi eliminat 
definitiv abia în anul următor, în cursul unei lupte crâncene desfăşurate 
lângă Abydos. Skleros, celălalt uzurpator a capitulat în cele din urmă. 

Acest război civil în care s-au manifestat contradicţiile între concepția 
imperială centrală şi politica centrifugă a marilor latifundiari a determinat 
evoluţia ulterioară a politicii lui Vasile ll. 

În politica sa internă împăratul şi-a propus să ţină în frâu puterea politică 
şi poziția economică privilegiată a aristocrației si a bisericii, îndeosebi a 
mânăstirilor, fiind ultimul bazileu care s-a opus procesului de feudalizare. A 
continuat politica predecesorilor în sprijinul micilor proprietari de pământ, 
dând o lovitură de gratie aristocrației latifundiare anatoliene, în special 
puternicei familii Phokas. Prin novela din 996 anula prescriptia de 40 de ani 
asupra drepturilor asupra pământurilor dobândite prin abuz de dynati, 
aceştia fiind siliți să le restituie. Restabileste allelengyon, obligaţia de 
cauțiune mutuală prin care marii proprietari sunt obligaţi să plătească 
impozitele în locul ţăranilor insolvabili. Vasile a organizat temeinic 
provinciile de margine din punct de vedere militar, supraveghind 
îndeaproape administrația teritoriilor recent dobândite.  Posesiunile 
sud-italiene au fost si ele legate mai strâns de imperiu. Stratiotii şi 
proprietăţile lor au fost încurajate de către împărat. 

Vasile II a restructurat sistemul financiar al Imperiului. În timpul domniei 
sale, dacă dăm crezare cronicarilor bizantini, bazileul a strâns fabuloase 
bogății, comori adunate de la arabi, iberi şi de la bulgari, ori de la răzvrătiți, 
sub cămările vistieriei punând să fie săpate adevărate labirinturi pentru a le 


77 


adăposti. La moartea împăratului visteria Imperiului avea un excedent de 
220 de milioane de talanti. 

Vasile se deosebea însă de înaintaşii săi. În pofida inteligenţei sale, nu 
era un intelectual ca Leon VI cel înţelept sau Constantin VII 
Porphyrogenetul, nu era pasionat de cultură şi era departe de a fi un bun 
orator. „Nu vorbea repede, nici cu vorbe alese, şi nu se avânta în spuse fără 
sfârşit; ci dimpotrivă, îi plăcea să trunchieze vorba; când şi când, să se 
oprească — cam cum vorbesc ţăranii, nu oamenii cu carte." Nu punea pret pe 
ceremonial, pe care l-a redus la minimum, nici pe podoabe ori veşminte, 
purtând haine obişnuite atât la curte, cât si în public. Vasile I| a fost un caz 
singular şi prin aceea că nu s-a căsătorit niciodată, cu toate că ar fi avut 
nevoie de un urmaş legitim, rămânând holtei până la moartea sa. 

La nici un an după încheierea primei faze a războaielor civile, Samuil care 
şi-a luat titlul de tar al Imperiului bulgar, o nouă formaţiune — statul bulgar 
apusean - de data aceasta cu centrul de greutate la Prespa, a atacat Tessalia 
şi sudul Macedoniei şi a cucerit Larissa, cel mai important oraş din regiune. 
În timp ce împăratul era nevoit să facă față atacurilor fatimizilor în 
Mesopotamia, Samuil îşi întinsese controlul în Peninsula balcanică până la 
Dyrrachion, pătrunzând până în Moreea. Vasile, fără să stea pe gânduri, a 
mobilizat trupele şi le-a condus personal până la Serdica. După un asediu de 
trei săptămâni fără rezultat, Vasile II a dispus retragerea, pe drumul de 
întoarcere înspre Philoppopolis armata imperială fiind surprinsă de o 
ambuscadă a cavaleriei bulgare din care împăratul abia a scăpat cu viaţă 
(august 986). Umilit în această confruntare în care aproape că îşi pierduse 
armata, Vasile Il a jurat să se răzbune. 

Dar Imperiul se confrunta acum cu chestiuni mult mai presante. Anul 989 
a însemnat o cotitură în istoria Imperiului. Nerăbdătorul Vladimir presa cu 
punerea în aplicare a tratatului încheiat. Temerea cea mai mare a Bizanțului 
era însă aceea că cneazul kievian s-ar fi putut alia cu Samuil, care la rândul 
său atacase din nou Tessalonicul. Pentru a-i împrospăta memoria 
împăratului, Vladimir atacă şi ia în stăpânire Chersonesul în Crimeea, astfel 
că Porphyrogeneta Anna a fost trimisă în cele din urmă în Rusia pentru a-l 
potoli pe cneaz, iar Chersonesul restituit. 

În 991 Vasile II conduce o expediţie de data aceasta victorioasă contra 
bulgarilor, luându-l prizonier pe ţarul Romanos, ceea ce nu a făcut decât să 
sporească puterea lui Samuil care dobândeşte acum coroana bulgară de 
jure. Din 995 împăratul a încredințat conducerea campaniilor antibulgare lui 
Nikephor Uranos. 

Împăratul Otto III, fiul prinţesei Theophano, educat în preţuire pentru 
Bizanț şi cultura clasică, nu renuntase la ideea unei căsătorii cu o 

Porphyrogetentă, trimițând în Bizanţ o solie care să rezolve cât mai rapid 
formalitátile în acest sens în fruntea căreia s-a aflat arhiepiscopul de Milan, 
Arnulf, cel mai bogat cleric al apusului. Împăratul Vasile II a dorit să 
expedieze cât mai repede chestiunea, pentru a se putea dedica problemei 
bulgare. Eudokia, cea mai mare dintre nepoatele sale, ciupită de vărsat, 
oricum dorea să se retragă la mânăstire; cea mai tânără, Theodora, şi mai 
puțin atrăgătoare nici nu intra în discuţie, de altfel nu s-a căsătorit niciodată. 
Zoe însă, cea mijlocie, a fost aleasă de arhiepiscop pentru împăratul german. 
Încântată chiar de perspectiva căsătoriei, ea soseşte la Bari pentru a afla că 
Otto III murise (24 ianuarie 1002). 

În 1001 Imperiul încheie o pace pe zece ani cu fatimizii. Abia acum, după 
întoarcerea lui Vasile al II-lea la teatrul de război din Balcani, începând cu 
acest an, este stăvilit avântul regatului macedo-bulgar. 

De acum înaintarea bizantină în inima Bulgariei a fost asemuită cu 
curgerea lavei incandescente care a pârlit totul în calea ei. Armata bizantină 
număra peste 40.000 de luptători, fiind folosite toate resursele împotriva 
bulgarilor. În lupte sângeroase, împăratul cucereşte în decurs de patru ani 
Macedonia, Thessalia şi Bulgaria propriu-zisă. Venețienii, la rândul lor, au 
organizat cucerirea Dalmației pentru Imperiu, obţinând largi privilegii în 
comerțul levantin. Victoria decisivă de la Kimbalongos (Câmpulung) din 
trecătoarea Kleidion în Strymonia (20 iulie 1014) a însemnat masacrarea a 
sute de oameni, cei peste 14.000 de prizonieri bulgari fiind orbiti, doar unui 
bulgar din o sută i-a fost cruțat un ochi. Țarul Samuil nu a rezistat la vederea 
acestei îngrozitoare privelişti, punându-şi capăt zilelor prin otrăvire. Potrivit 
altor surse a căzut pradă unui atac din care nu şi-a mai revenit, murind după 
două zile. Vasile II dobândeşte pe bună dreptate acum supranumele si 
atributul de Bulgarocton. Rezistenţa urmaşilor lui Samuil a fost curmată 
definitiv odată cu capitularea Ohridei şi a ultimului bastion bulgar, Sirmium 
(1018), Bulgaria este adusă în întregime în stăpânirea bazileilor bizantini 
pentru mai bine de un secol şi jumătate. 

Teritoriile statului bulgar, care înfruntase Bizanțul în lupta pentru 
hegemonie în Balcani încă dinainte de vremea hanului Krum, au fost 
înglobate în structurile administrative ale Imperiului. Sunt organizate patru 
noi theme — Paristrion (Paradunavon), teritoriul dintre Dunăre şi Balcani, cu 
centru la Silistra, fosta themă a Mesopotamiei apusene creată de loan | 
Tzimiskes în 971; Bulgaria cu centrul la Skoplje în Macedonia; Sirmium pe 
Dunărea mijlocie; Dalmatia la Adriatică. Biserica autonomă bulgară a fost 
retrogradată de la rangul de patriarhie la cel de arhiepiscopie, cu centrul la 
Ohrida, în subordinea căreia au fost aşezate episcopatele Silistrei si 
Vidinului. Bulgarii deveneau practic cetățeni ai Imperiului, taxele au fost 

mentinute la cuantumuri rezonabile, conducátorii locali au fost mentinuti, 
aceştia păstrându-şi într-o anumită măsură autonomia, iar aristocrația a 
reuşit în parte să dobândească funcţii în aparatul imperial. Sârbii, croații şi 
slavii de la Adriatică s-au arătat şi ei fideli supuşi ai împăratului. 

Corolarul politicii în Orient a reprezentat încorporarea unor teritorii din 
Iberia (Georgia) şi recâştigarea Armeniei. 

Pregătirile pentru o incursiune decisivă din Sicilia - care ar fi urmat să 
smulgă insula din mâinile arabilor şi să readucă acest spaţiu în graniţele 
Imperiului - au fost întrerupte, împăratul murind în decembrie 1025. Au fost 
40 de ani de guvernare în care bazileul schimbase fundamental realităţile 
Imperiul bizantin a cărei extindere teritorială a atins cele mai largi limite şi 
culmea puterii. Murind fără urmaşi, Vasile I| a pregătit, fără să vrea, drumul 
decăderii Imperiului. 


4.4 Dezastrul militar şi refacerea comnená (1025-1143) 


4.4.1 Perioada dominaţiei civile în Bizanţ 


Bizanțul nu mai cunoscuse din vremea lui lustinian cel Mare o asemenea 
epocă de glorie, teritoriile din Balcanii erau în întregime incluse 
administrativ Imperiului sau vasale acestuia. Distrugerea monarhiei bulgare 
a avut deopotrivă un caracter politic şi unul naţional, slavii uniţi cu bulgarii 
amenințau comunitățile grecofone, dar şi latinofone. Acum, în vremea lui 
Vasile II, după o tăcere de secole sunt menţionaţi pentru prima dată vlahii 
(blachoi) din Balcani, o pânză de populaţie romanică întinsă din nordul 
Dunării până în Pind şi la Salonic care este nevoită să convietuiascá alături 
de sau chiar în simbioză cu populaţia slavă. 

În perioada dominaţiei bizantine districtele locuite de bulgari au fost 
treptat doar în parte şi anevoios infiltrate de greci. Bulgarii şi-au păstrat însă 
naționalitatea care va cunoaşte o putere deosebită odată cu al doilea 
Imperiu bulgar din secolul al XII-lea. Victoriile Bulgaroctonului nu au fost din 
păcate dublate de o colonizare a pământurilor depopulate sistematic în 
urma războaielor. În acest fel teritorii extinse în loc să fie repopulate cu 
colonişti greci au început acum să fie locuite de vlahi care au cunoscut o 
creştere demografică puternică, devenind peste un veac locuitorii munţilor 
din Tessalia. Se pare că o parte a acestor populaţii de blachoi au fost atrase 
spre aceste zone din cauza nesigurantei în părțile nordice, în teritoriile unde 
ungurii şi pecenegii începeau să se extindă. 

Urmasii lui Vasile II au impus taxe exorbitante, restricții fiscale severe si 
au fost total dezinteresati de o politică socială sănătoasă. În doar în 46 de 
ani, urmaşii săi, neglijând armata, au reuşit să zădărnicească ordinea 

stabilită de el. Imperiul a intrat într-o epocă de declin general. Împărăteasa 
Zoe şi-a ridicat pe fiecare din cei trei soţi la demnitatea imperială. În 1056, la 
moartea împărătesei Theodora, sora Zoei, dinastia macedoneană se stingea. 

Schimbările frecvente la tron, pe care au urcat în cea mai mare parte 
împărați incapabili, au marcat această perioadă nefastă, ea încheindu-se 
abia odată cu ascensiunea lui Alexios Comnenos, întemeietorul unei noi 
dinastii (1081). 

Împăratul Constantin al VIII-lea (1025-1028), fratele lui Vasile al II-lea, a 
fost un personaj totalmente opus Bulgaroctonului, chipeş, amator de cai, 
vânătoare şi circ, lăsându-se acaparat de plăcerile vieţii. Acum la 65 de ani 
era bolnav de gută, deşi înzestrat cu elocventá si mult mai cultivat decât 
fratele sáu mai mare, se temea să-şi asume responsabilitatea guvernării. 
Conducerea imperiului a fost practic încredințată eunucilor palatului — 
Nicolae, Eustathios, Spondylos şi Simeon, în vreme ce împăratul, lipsit de 
orice moralitate, reacţiona la cea mai vagă suspiciune plin de cruzime, 
dispunând executarea sau mutilarea fără judecată a celor bánuiti. 

Constantin al VIll-lea a inaugurat epoca antimilitară ce va caracteriza 
perioada de criză a veacului al XI-lea. Cei mai valoroşi generali, care au servit 
imperiului în timpul lui Vasile II, au fost destituiti. Imperiul, împotriva căruia, 
datorită politicii sale fiscale, se răsculau mai ales provinciile din Asia Mică, 
chemând adesea în ajutor pe barbari, nu putea să le mai opună o armată 
capabilă să le închidă calea, să hăituiască bandele care întreprindeau raiduri, 
nici să facă marsuri lungi spre a interveni eficient în punctele amenințate. 
Pecenegii trimişi în Asia nu erau de încredere pentru imperiu, ei trădând 
adesea. Ar fi fost nevoie de provinciali devotați, de stratioti bine înarmaţi, 
disciplinati, înzestrați cu cai buni, care să aibă interesul de a purta războiul 
pentru apărarea propriilor pământuri. Dar pentru a face rost de bani în 
scopul multumirii aristocrației de funcții constantinopolitane, se recursese 
nu numai la monopolul vânzării grânelor, dar şi la despăgubirile pe care 
orice proprietar de pământ stratiotic era liber să le plătească pentru a fi 
scutit de serviciul militar. A rezultat de aici că doar cei care nu puteau să 
verse tezaurului imperial taxa de scutagiu se infátisau la oaste, spre a servi 
sub comanda unor strategi care nu erau niciodată lăsați să îmbătrânească în 
acelaşi loc, de teama uzurpării. 

În această situaţie militară dezastruoasă, împăratul recurge la scăderea 
valorică a monedelor prin micşorarea cantității de metal preţios conţinut de 
acestea. 

O singură categorie se bucura de incompetenta lui Constantin VIII, 
aristocrația anatoliană, care a reacționat cu o lovitură de stat, dorind să-l 
alunge pe împărat şi să-l înlocuiască cu un altul pe placul ei. Din nenorocire 

pentru ei, magnatii din Asia Micá nu si-au putut uni fortele, fiecare fiind 
preocupat de propriul câştig, astfel că trupele imperiale fidele 
Bulgaroctonului au înăbuşit în faşă revolta. Cu toate acestea, marile 
latifundii s-au refăcut rapid, spaţiul anatolian ajungând în situaţia din veacul 
al VI-lea, cu mari proprietăţi lucrate cu ţărani aserviti. 

Domnia lui Roman al III-lea Argyros (1028-1034) a fost reprezentativă 
pentru perioadă de adâncire a crizei imperiului. La o vârstă destul de 
înaintată, aproape 60 de ani, prefectul capitalei Romanos a fost ales ca 
succesor chiar de către Constantin VIII — cu câteva zile înainte de a muri, 
simtindu-si sfârşitul aproape, fiind obligat de împărat, sub ameninţarea cu 
orbirea, să divorțeze de soția sa şi să se căsătorească cu fiica împăratului, 
Zoe. El s-a dovedit total incapabil de a face față gravelor probleme interne şi 
externe cu care s-a confruntat imperiul. 

Revocarea allelengyon-ului, una din măsurile principale luate de 
Romanos al III-lea, a afectat masiv politica agrară tradiţională a imperiului, 
croind drum ofensivei marii proprietăţi funciare în defavoarea micii 
proprietăți ţărăneşti libere sau stratiotice. Romanos III făcea parte el însuşi 
dintr-o familie de dynati anatolieni. De la mijlocul secolului al XI-lea s-a creat 
instituția numită „pronoia“ prin care se predau nobilimii şi soldaţilor 
posesiuni imobiliare spre folosință nelimitată, pe viaţă, uneori chiar si 
ereditar, măsură ce micşorează veniturile statului, deoarece impozitele, 
percepute odinioară de la țărani, intrau acum în mâinile detinátorului de 
„pronoia“. 

În 1030, după amăgitoare victorii împotriva arabilor din Asia Mică, a fost 
înfrânt de către aceştia într-o ambuscadă, împăratul reuşind doar cu ajutorul 
gărzii sale de varegi să-şi găsească scăparea în Antiohia. 

La cei 56 de ani ai ei, Zoe, plictisită de soțul sáu care o neglija, se pare că 
l-a otrăvit pentru a-l aduce pe tron pe mult mai tânărul — avea sub 30 de ani 
- şi chipeşul Mihail al IV-lea Paphlagonianul (1034-1041), care de multă 
vreme îi era amant, devenind al doilea sot al său, chiar în ziua următoare 
morții lui Romanos III. Domnia sa a fost dominată de dorinţa de mărire si 
putere a fraţilor săi eunuci, mai ales loan Orfanotroful (,hránitorul 
orfanilor”, având în grijă azilurile imperiului). Pe Zoe aproape că a tinut-o 
captivă de teamă să nu aibă şi el soarta lui Romanos Ill. Prin politica sa 
fiscală şi de grecizare a provocat răscoale în Balcani, mai ales cea a ţarului 
Petru Daian / Delianos (1040-1041), înfrânt în cele din urmă de împărat, în 
vreme ce Serbia a început să se desprindă tot mai mult de Imperiu. Mihail IV 
suferea de epilepsie şi s-a retras la mănăstire călugărindu-se, murind la scurt 
timp. 

Tronul a fost preluat de Mihail al V-lea Kalaphates / Călăfătuitorul 
(1041-1042), nepot de fiu al lui Mihail al IV-lea, adoptat ca fiu de către 
aceeaşi împărăteasă Zoe la insistenţele atotputernicului eunuc loan 
Orfanotroful, care a reuşit astfel să-şi păstreze influenţa la curte. Se înşela 
însă, locul său va fi acordat de împărat unui alt unchi al său, Constantin, tot 
eunuc. Abuzurile şi corupţia s-au amplificat şi au ajuns la dimensiuni 
incredibile chiar şi pentru Bizanţ. Nu o suporta nici pe împărăteasă, nici pe 
multi din familie. Semetindu-se peste măsură, a exilat-o pe Zoe şi a pus să fie 
tunsă călugăriță, ceea ce a provocat o rázmeritá de proporţii a populaţiei 
indignate în capitală. Casele rubedeniilor împăratului au fost făcute una cu 
pământul, iar la palat împăratul nu mai avea nici un sprijin, chiar şi garda 
personală ezita în a-i lua apărarea. Înfricoşat că va fi ucis de mulţime, o 
recheamă pe Zoe. La vederea împărătesei în straie de călugăriță, nimeni nu 
mai avea încredere în bunele intenţii ale lui Mihail Kalaphates. Patriarhul 
Alexie Studitul o rechemase cu o zi înainte pe Theodora, sora mai tânără a 
Zoei. Mihail V a fost depus de către senat, iar Theodora încoronată ca 
împărătească (20 aprilie 1042). Tiranul împreună cu unchiul său au fost 
táráti afară din mânăstirea lui Studios, unde încercaseră să se adăpostească, 
şi au fost orbiti, o pedeapsă pe care o aplicase altora cu mare râvnă. 

Zoe domnea acum în asociere Theodora, cea din urmă reprezentantă a 
dinastiei macedonene, ultima dată când Bizanțul a fost cârmuit de către 
femei. De acum în cel de-al 64-lea an al vieţii sale, Zoe, în pofida 
dezamăgirilor prin care trecuse, nu putea rezista ispitei de a se mai mărita 
încă o dată, anume cu Constantin — bogat, nobil, din cale afară de frumos şi 
față de care insatiabila împărăteasă arátase o simpatie clară, astfel încât 
Mihail IV se văzuse nevoit să-l exileze. Constantin al IX-lea Monomahul 
(1042-1055), rechemat din exil, devine cel de-al treilea sot al Zoei. 

În vremea sa se accentuează criza statului bizantin, începută deja după 
moartea lui Vasile II Bulgaroctonul. Tot acum se consolidează bazele 
guvernării aristocrației senatoriale, prin primirea în rândurile acesteia a unor 
homines novi, proveniţi din cercurile orăşenimii constantinopolitane. Fastul 
de la curte, ajuns la apogeu, construcţiile somptuoase şi darurile făcute 
favoritilor au epuizat tezaurul lui Vasile al II-lea. Fără simt politic, cu un mare 
apetit pentru lux şi flușturatic, noul împărat „s-a năpustit asupra vistieriei şi 
a secătuit-o până la ultimul ban" (Psellos). Bizanțul a reuşit să respingă o 
ultimă incursiune a ruşilor lui Iaroslav cel Înţelept (1043), ulterior relaţiile 
comerciale şi culturale cu Rusia devenind paşnice şi înfloritoare. Imperiul era 
însă tot mai frecvent atacat de pecenegi, iar în vest o ultimă încercare de a-i 
alunga pe arabi din Sicilia eşuează. 

Constantin IX a încercat să trateze cu papa Leon al IX-lea apărarea 
comună a Italiei împotriva normanzilor. În acest scop este convocat la 
Constantinopol un sinod (ianuarie 1054), dar patriarhul Mihail Kerullarios nu 
este dispus să facă vreun compromis față de ,inovatiile" apusenilor 
(immaculata conceptio, împărtăşania cu azimá şi mai ales doctrina 
primatului papal si a infailibilitátii papei). Cardinalul Humbert, seful 
delegatiei papale, a prezentat actul de excomunicare a lui Kerullarios, 
clericilor si credincioşilor Bisericii răsăritene, aducând în prim plan motive 
legate de rit, mai ales modalitatea împărtăşaniei (16 iulie 1054). Delegații 
papali au părăsit în grabă capitala Bizanțului. În ciuda intervențiilor 
împăratului, se ajunge la o excomunicare reciprocă, în sinodul ţinut la Sfânta 
Sofia, patriarhul a rostit anatema împotriva papei Leon IX si a Bisericii 
romane. Astfel, la 1054, se ajunge la Marea schismă a celor două Biserici, ea 
dăinuind încă, cu toate că excomunicările reciproce au fost anulate în 1967. 

Zoe moare în 1050, în istoria statului bizantin rămânând o figură 
importantă, deşi patetică, mai preocupată de unguente şi de patul 
matrimonial decât de afacerile statului, cu toate acestea prin intermediul ei, 
nu mai puţin de patru împărați au ajuns în fruntea Imperiului. În ciuda 
tuturor a rămas iubită de poporul Constantinopolului care vedea în ea 
„singura femeie cu suflet nobil şi cu chip minunat, ... singura femeie slobodă 
şi stăpână între toti de acelaşi sânge, mostenitoare legiuită a cununii 
împărăteşti, fiică şi nepoată şi strănepoată de împărat” (Psellos VI, 26) 

După moartea lui Constantin Monomahul (1055) tronul rămâne în 
întregime Theodorei, total opusă prin caracter surorii sale, care - domnind 
autocratic - nu s-a înţeles în chestiunile guvernării cu aproape nimeni, nici 
măcar cu patriarhul Kerullarios. Favoritul ei a fost protosynkellos-ul Leon 
Parasponylos, şeful aparatului de stat, la fel de dificil şi nesuferit ca şi ea. 

La moartea ultimei reprezentante a dinastiei macedonene (1956) pe tron 
va urca vârstnicul senator Mihail al VI-lea Bringas Stratiotikos (1056-1057), 
fost logothet al vistieriei strotiotice, de unde i se trage supranumele, 
adoptat de împărăteasă cu puţin înainte. Ştiind mai bine să se supună decât 
să poruncească, a fost în fapt marioneta lui Parasponylos. Mihail VI a 
aruncat Imperiul în anarhie prin comportamentul său nechibzuit, generalii 
înlăturându-l de la putere. 

La 8 iunie 1057 armata, având adeziunea majorităţii themelor din Asia 
Mică, îl proclamă ca împărat pe Isaac | Comnenul (1057-1059). După o luptă 
cu pierderi grave de ambele părţi, împăratul legitim trimite în tabăra lui 
Isaac o solie în frunte cu Mihail Psellos, autorul Chronografiei, prin care îi 
oferea acestuia titlul de cezar, aşadar succesiunea la tron. Sfătuit de 
patriarh, Mihail VI a consimţit să abdice în cele din urmă şi s-a călugărit. 

Scurta domnie a lui Isaac Comnenul reprezintă prima reacție a 
aristocratiei militare împotriva aristocratiei civile si întărirea poziţiei militare 
a Imperiului. Isaac a demarat o politică financiară riguroasă necesară după 
trei decenii de risipă. 

Psellos, contemporan cu evenimentele, arată şi situaţia gravă în care 
ajunsese Bizanțul (VII, 59): „Adeseori am arătat că împărații care-l 
precedaseră obişnuiau să-şi secătuiască visteriile ca să-şi poată împlini 
propriile pofte. Aşa stând lucrurile, ei nu mai foloseau veniturile publice în 
scopul întocmirii oştilor, ci ca să împartă civililor favoruri şi daruri de mare 
pret... , împărțeau avutul împărătesc în trei părţi, pe una sortind-o plăcerilor, 
alta zidirii de clădiri cât mai frumoase, iar pe cea de-a treia pentru ca tot 
soiul de trântori, care nu-şi dădeau obolul la adunarea dărilor, să se poată 
desfăta, şi să poată necinsti atât faptul virtuţii cât şi numele ei! Dar 
împăratul de acum, care mai înainte fusese numărat printre fruntaşii oştilor, 
şi care din nenumărate semne simtise ce anume făcea ca împărăţia romeilor 
să fie privită cu atâta dispreţ, înțelegând că în vreme ce la noi totul se ducea 
de râpă, puterea popoarelor vecine crescuse, şi văzând că nimeni nu mai era 
în stare să pună stavilă atacurilor şi prădăciunilor făcute de barbari, s-a 
grăbit să taie răul din rădăcină — şi asta imediat după ce s-A făcut stăpân pe 
împărăteasca putere.” 

A fost aşadar un împărat harnic, „grăbit să-şi chivernisească atât 
treburile ostăşeşti, cât şi pe cele ale politicii civile” (Psellos VII, 44). În pofida 
faptului că era un reprezentant al aristocrației provinciale, a recurs la 
confiscarea proprietăților unor dynati şi chiar ale mânăstirilor, apărând 
interesele ţăranilor, în speţă ale parecilor, a stimulat dezvoltarea 
meşteşugurilor şi a reorganizat armata. 

Nemulțumirea nobilimii militare şi latifundiare, dar şi a Bisericii nu a 
întârziat. Ca urmare a protestului său vehement („Eu te-am înălţat, 
ticălosule, eu am să te dobor”), patriarhul Mihail Kerullarios a fost arestat, 
iar un sinod convocat de urgenţă l-a înlăturat din funcţie (1059), ceea ce 
dădea conflictului un pronunţat caracter politic. Patriarhul a murit, plin de 
furie, înainte de a se pronunţa sentinţa. Kerullarios care încercase să 
instituie întâietatea puterii spirituale asupra celei laice se aflase în conflict cu 
toti împărații, atrăgând, desi vina îi aparține doar pe jumătate, şi schisma 
celor două Biserici. Oricum, popularitatea împăratului a scăzut rapid în urma 
destituirii patriarhului. 

Doar armata se mai afla de partea lui Isaac, reuşind să apere cu succes 
graniţele răsăritene împotriva turcilor selgiucizi din Anatolia, să respingă un 
atac amenintátor venit din partea ungurilor şi să ţină în şah pe temutii 

pecenegi care au trecut Dunărea în mai multe rânduri, împinşi la rândul lor 
de către uzi. 

Cu sănătatea şubrezită, simtindu-si sfârşitul aproape, împăratul s-a retras 
la mânăstirea Studios, nu înainte de a-şi desemna succesorul. A poruncit să 
fie adus Constantin Dukas, reprezentantul aristocrației constantinopolitane 
din rândul intelectualilor care reînviaseră universitatea, înrudit cu fostul 
patriarh Kerullarios, agreat şi de cronograful Mihail Psellos, care şi-a folosit 
influenţa în acest sens. 

Constantin al X-lea (1059-1067), asupra căruia influenţa lui Psellos a fost 
covârşitoare, nu a continuat politica de consolidare a autorităţii centrale. 

La scurtă vreme după moartea lui Isaac Comnenul, a devenit clar că 
domnia sa fusese doar o mică întrerupere a decăderii Imperiului. Constantin 

Noul bazileu, un intelectual preocupat mai mult de învăţătură şi dispute 
juridice, a făcut concesii şi donaţii aristocrației civile, crescând enorm 
puterea funcționarilor de care depindea întreaga administrare a Imperiului. 
În schimb a încercat să redreseze vistieria prin măsuri iraționale si 
neinteleptele de reducere în primul rând a cheltuielilor armatei tocmai acum 
când graniţele erau încălcate atât în apus, cât şi în răsărit. Pecenegii şi uzii, 
ţinuţi în frâu de Isaac, au năvălit în număr de 600.000 de oameni până în 
inima Greciei şi au pustiit totul în calea lor, ungurii ocupă în aceeaşi vreme 
Belgradul, în răsărit turcii selgiucizi atacă Armenia şi devin stăpâni în estul 
Anatoliei, iar normanzii desăvârşesc cucerirea sudului Italiei. În tot acest 
timp, Constantin îşi punea întrebarea dacă este necesară trimiterea de 
trupe. 

La moartea împăratului criza Imperiul era atât de gravă, încât, deşi 
fusese pusă să jure că nu se va recăsători, împărăteasa Eudokia - regentă în 
numele viitorului împărat Mihail VII — decide cu responsabilitate să se 
căsătorească cu generalul Romanos Diogenes (31 decembrie 1067), în ciuda 
opoziţiei lui Mihail Psellos şi loan Dukas, fratele fostului împărat, în mâna 
cărora se afla de fapt puterea politică. 


4.4.2 Înfrângerea de la Mantzikert. Prăbuşirea stăpânirii bizantine în Asia 
Mică 

Romanos al IV-lea (1068-1071) este cel dintâi de la Vasile II, dacă facem 
abstracție de încercările lui Isaac Comnenul, care pune pe prim plan 
apărarea Imperiului. Ca reprezentant al aristocrației anatoliene era direct 
interesat, fiind hotărât să elimine pericolul selgiucid. 

Romanos IV a mobilizat soldaţii themelor din Asia Mică, dându-şi seama 
că mercenarii şi tagmata nu erau suficienţi în fața primejdiei. Din bugetul 
statului cea mai mare parte era destinată acum armatei, atrăgându-şi prin 

aceste măsuri duşmănia nobilimii de la curte. Pentru a contracara 
periculoasa opulenţă a aristocrației latifundiare, a refăcut în parte domeniul 
imperial. 

Imperiul este ameninţat de la jumătatea secolului al XI-lea pe trei 
fronturi: de către turcii selgiucizi în est, normanzi în vest, precum şi pecenegi 
şi uzi în nord. Selgiucizii au pus stăpânire pe Melitene (1058), Sebasteia 
(1059) şi Caesarea (1067). În 1059 normandul Robert Guiscard este 
recunoscut de către papă ca duce al Apuliei, iar în anul următor acesta 
ocupă Reggio, Ortranto şi Brindisi. Din 1065 turcii uguzi fac incursiuni de jaf 
în nordul Balcanilor. 

În 1068-69 Romanos Diogenes a întreprins două campanii reuşite 
împotriva selgiucizilor, cea de-a treia campanie însă i-a fost fatală. În timp ce 
armata bizantină mărşăluia prin Anatolia, sultanul Alp Arslan a înaintat într-o 
altă direcție, fiind decis să distrugă califatul fatimid, cucerind fortărețele 
Manzikert şi Archeş, ajungând până la Edessa. De-abia începuse asediul când 
primeşte vestea sosită de la împăratul bizantin că este dispus să 
prelungească armistițiul şi că în propune să schimbe Mantzikert şi Archeş 
pentru Hieropolis din Siria, oraş cucerit de către Bizanţ în urmă cu trei ani. 
După câteva săptămâni, vreme în care Alp Aslan renunţă la cucerirea Edessei 
şi înaintează spre Aleppo, sosește o nouă solie bizantină care de această 
dată îi adresează un ultimatum. Sultanul întrerupe campania împotriva 
Fatimizilor şi se retrage în grabă, adunând noi trupe pentru confruntarea 
care devenea inevitabilă. Romanos ajunge la Mantzikert care capitulează de 
îndată fără să fi opus rezistență. O parte a armatei bizantine, aflată sub 
conducerea lui Josif Tarchaniotes, trimisă înspre Ahlat, a fugit din calea 
selgiucizilor, Romanos rămânând doar cu jumătate din trupe, cu care a 
trebuit să-i înfrunte pe turcii selgiucizi. Se zvonise chiar că împăratul fusese 
ucis în luptă, ceea ce a scăzut moralul soldaţilor. Dacă Romanos ar fi avut 
succes în lupta contra selgiucizilor, cauza familiei Ducas ar fi fost sortită 
eşecului. Trădarea trupelor de mercenari conduse de Andronic Dukas, care, 
trebuind să asigure arergarda, a părăsit câmpul de luptă, a contribuit 
hotărâtor la înfrângerea bizantinilor în bătălia de la Mantzikert (19 august 
1071). 

Cu toate că a luptat cu sabia în mână, împăratul a fost rănit şi luat 
prizonier de către sultanul Alp-Arslan. Era pentru întâia dată când un 
împărat bizantin cădea prizonier în mâinile barbarilor. Sultanul l-a tratat pe 
bazileu cu deferentá şi ospitalitate, pacea care se încheie acum fiind nici pe 
departe atât de umilitoare pe cât afirmă unii istorici contemporani 
evenimentelor. Sultanul nici măcar nu a cerut Armenia, ci doar predarea 
oraşelor Manzikert, Antiohia, Edessa şi Hieropolis. În plus dorea mâna unei 

fiice a împăratului pentru unul dintre fiii săi si un tribut anual de 360.000 de 
nomisme. În privința răscumpărării împăratului a pretins un milion şi 
jumătate de nomisme. 

Anul 1071 semnifică o lovitură pe două flancuri suferită de Imperiul 
bizantin. Între timp normanzii lui Robert Guiscard cuceriseră după un 
îndelung asediu capitala bizantină a Apuliei, Bari, ceea ce pecetluia şi 
sfârșitul stăpânirii romeilor în Italia. Asia Mică era şi ea pierdută, astfel că 
din acest moment, Bizanțul încetează a mai fi o mare putere. 

O cauză majoră a deteriorării poziţiei strategice a Imperiului a fost 
dificultatea trupelor imperiale de a trece de la campaniile ofensive la cele 
defensive pe mai multe fronturi în acelaşi timp. În timpul loviturilor de stat 
din vremea lui Isaac Comnenul (1057) şi rebeliunii lui Dukas care a urmat 
capturării lui Romanos IV în 1071, cele mai importante armate bizantine au 
fost retrase de la frontiere, ceea ce a intensificat amploarea noilor invazii. 
Mai grav, armatele implicat în conflictul intern au angajat mercenari. Faptul 
că cele mai importante personaje politice erau mai interesate în a dobândi 
puterea personală la Constantinopol decât în crearea unei coeziuni care să 
apere Imperiul a agravat şi mai mult situaţia. 

La curtea din Constantinopol se crease deja o atmosferă de nesiguranţă 
şi nehotărâre. Partizanii familiei Dukas, inclusiv Mihail Psellos, care avea o 
mare influenţă, au preluat conducerea statului, proclamându-l împărat pe 
Mihail al Vil-lea Dukas (1071-1078), fiul lui Constantin X si al Eudokiei. 
Romanos va încerca să-şi redobândească tronul, dar în confruntarea cu 
armata lui Mihail al VIl-lea, condusă de Constantin Dukas, este înfrânt în mai 
multe lupte. Părăsit de toti, Romanos s-a predat cu condiția salvconductului, 
dar ordinul de la Constantinopol era ca el să fie orbit. Ordinul a fost dus la 
îndeplinire cu atâta sălbăticie şi nepricepere, încât la scurt timp împăratul 
moare. 

Dacă criza imperiului cunoscuse o fază latentă până la înfrângerea de la 
Mantzikert, în care statul bizantin mai dădea încă iluzia puterii şi trăiniciei de 
odinioară, deceniul care urmează deschide faza crizei violente ce va aduce 
imperiul în pragul prăbuşirii. Domnia nefastă a lui Mihail al VIl-lea vădeşte în 
interior căderea întregului sistem de guvernare, iar extern un lant de 
dezastre, din cauza incapacității de guvernare a împăratului. 

Ulterior, împăratul îi va înlătura pe cei doi favoriţi, Mihail Psellos şi loan 
Dukas, puterea fiind preluată până la sfârşitul domniei sale de eunucul 
Nicheforiță, devenit logothet. Acesta va încerca, invocând vechile principii 
ale monarhiei centralizate, să promoveze o politică îndreptată împotriva 
aristocrației, menită să lărgească baza socială a guvernării civile. 

În condiţiile anarhiei instalate, o răscoală izbucnită în Constantinopol, din 
cauza foametei, a făcut ca mulțimea să-l înlăture pe Mihail al VIl-lea si pe 
Nicheforiță, şi să-l aclame drept împărat, în 1078, pe Nikephoros lll 
Botaneiates (1078-1081). 

În deceniul reprezentat de domniile lui Mihail VII şi Botaneiates (1071- 
1081) Imperiul asistă neputincios la formarea unor state pe teritoriul său. 

la naştere un principat peceneg la Dunăre în frunte cu Tatu. Papa Grigore 
al VII-lea îl încoronează pe Demetrius Zvonimir ca rege al Croaţiei (1076), iar 
apoi pe Mihail Voislav ca rex Sclavorum al jupanatului de Zeta (1077), ceea 
ce extinde aria de influenţă a papalității în Balcani. 

În aceeaşi vreme, turcii selgiucizi au întemeiat sultanatul de Ikonion 
(Rum), ca urmare a alianțelor dintre conducătorii selgiucizi şi generalii trimişi 
de familia Dukas în scopul anihilării diferiților pretendenți la tronul 
Imperiului bizantin. Când Russel Balliol, mercenar normand aflat în serviciul 
Bizanțului, reuşise să preia stăpânirea asupra vechii theme Armeniakon şi 
înainta spre capitala Imperiului, loan Dukas, trimis cu trupe, angajează turci 
pentru a reuşi să elimine pericolul. În lipsa unei conduceri locale, controlul 
bizantin se prăbuşea rapid în Asia Mică. Bătrânul general Nikephoros 
Botaneiates l-a luat chiar în serviciul sáu pe emirul Suleiman, descendent al 
dinastiei selgiucide aflate la putere, care fusese trimis din Bagdad să preia 
controlul asupra zonelor cucerite de turci în Anatolia. Ca răsplată pentru 
serviciile sale, fără de care nu ar fi reuşit să-l răstoarne pe Mihail VII, 
Botaneiates a acordat emirului înspre apărare puternica fortificație a Niceei. 
Suleiman va transforma Niceea, aflată atât de aproape de capitala 
Imperiului bizantin, în centru al stăpânirii selgiucide din Anatolia. 

Domnia lui Nikephoros Botaneiates va fi mereu zguduită de lupte interne 
şi de revolte ale contracandidatilor la tron. Acestea au fost până în cele din 
urmă înfrânte cu ajutorul talentatului general Alexios Comnenul. Curând 
acesta va ridica el însuşi pretenţii la tron, cu ajutorul unor trupe de 
mercenari şi al cezarului loan Dukas reuşind să intre în Constantinopol şi să 
preia puterea la 1 aprilie 1081. 


4.4.3 Regimul aristocrației militare (1081-1204). Dinastia Comnenilor. 


Cu Alexios | (1081-1118) se instaurează supremaţia aristocrației militare 
asupra celei civile. 

Supravietuirea lui Alexios avea nevoie de sprijinul marilor neamuri 
aristocratice, iar prin el însuşi ajunsese la putere o familie greacă din 
Anatolia înrudită matrimonial şi prin consangvinitate cu cele mai importante 
dintre acestea. Prin reforma radicală a cursus honorum, a ierarhiei funcţiilor 
publice, a schimbat principiul de guvernare. În trecut acest sistem fusese în 

primul ránd ierarhic si mai putin dinastic. Membrii familiei imperiale nu 
puteau impune de jure si de la sine înţeles rangul la curte. Supralicitarea 
funcțiilor de-a lungul secolului al XI-lea a adus cu sine o prăbuşire a vechiului 
cursus honorum. Alexios l-a reconstruit prin crearea unor noi ranguri 
destinate exclusiv Comnenilor. 

Titlul de sebastos devine o prerogativă a familiei imperiale, de acum 
sebastocrator devenind funcţia imediat următoare împăratului si 
încredințată de Alexios fratelui său mai mare Isaac. Rangul de protosebastos, 
existent anterior, a revenit unui cumnat al împăratului. Alexios a înlăturat 
funcţiile care reveneau mai devreme eunucilor şi a creat o administraţie a 
palatului compusă mai ales din membri ai familiei sale. 

Aparatul birocratic care devenise extrem de stufos a fost drastic redus. 
Dacă recompensarea serviciilor îndeplinite anterior era realizată prin salarii 
şi venituri, acum baza o constituie pronoia, mari domenii funciare cu titlu 
viager acordate din domeniul imperial nobilimii greceşti care din veniturile 
acestora urmau să-şi întrețină trupele necesare apărării Imperiului. 

Prin această măsură era vizată întărirea puterii de apărare a imperiului, 
pronoiarii începând să dobândească trăsături care îi apropie de statutul 
cavalerilor apuseni. Alexios va restructura armata, acordând o atenţie 
deosebită trupelor de elită formate din soldați devotați împăratului educați 
de tineri la palat, dar a menţinut în serviciul sáu pe normanzi, la care a 
adăugat şi alte trupe de mercenari, pecenegi şi turcopoli. Pentru asigurarea 
mijloacelor financiare, Alexios a mărit impozitele, a devalorizat moneda şi nu 
a ezitat să recurgă chiar la confiscarea bunurilor Bisericii. 

Doi patriarhi au fost schimbaţi de către împărat, care a sprijinit şi 
reformarea mânăstirilor, aflate de acum sub control imperial, iar influentul 
curent al bogomililor a fost sever reprimat. De acum cezaropapismul este 
victorios, rolul traditional de preeminentà al împăratului în diriguirea 
chestiunilor bisericeşti fiind restaurat. Împăratul va deveni epistemonarkhes, 
disciplinator al Bisericii, rol pe care Alexios şi-l asumă, dar care oficial este 
introdus ulterior de către Manuel | Comnenul la 1166. 


4.4.3.1 Invazia normandă şi pecenegă. Cuceririle selgiucide 


În această vreme Robert Guiscard şi fiul său Bohemund au pus stăpânire 
pe insula Corfu, iar apoi au trecut în Dalmatia şi au asediat Dyrrhachion 
(Durazzo / Durres) în Albania. Justificarea normanzilor era aceea că 
acționează pentru restaurarea pe tronul Bizanțului a lui Mihail VII Dukas. 
Alexios Comnenul apelează la ajutorul venețienilor, care ei înşişi îşi vedeau 

amenintate interesele în Adriatica, zdrobind flota normandă, dar forțele 
terestre normande reuşesc să îi înfrângă pe bizantini, cucerind Dyrrhachion, 
ceea ce va avea consecinţe grave pentru Imperiu. În schimbul ajutorului 
primit, Alexios | trebuise să ofere în 1082 Veneţiei privilegii comerciale în 
imperiu şi cartiere în Constantinopol. Forțele normande înaintau acum 
direct pe Via Egnatia, spre Tessalonik, şi în paralel înspre Epir şi Macedonia. 
Abia moartea lui Robert Guiscard şi izbucnirea unui război civil între fiii săi 
(1085) a înlăturat primejdia normandă. Între timp, fără ca Alexios să poată 
interveni, Suleiman ocupă Antiohia. 

Ca şi cum toate aceste nenorociri nu ar fi fost îndeajuns, emirul de 
Smyrna, Tzachas, îşi construieşte o flotă cu care ocupă litoralul Asiei Mici şi 
insulele Chios, Mitylene, Samos şi Rhodos (1088-1089). Pecenegii, aliați cu 
emirul, asediază Constantinopolul dinspre mare şi uscat. După ce cumpără 
pacea cu Tzachas, doar cu ajutorul cavalerilor trimişi de contele de Flandra şi 
al unei armate cumane au reuşit bizantinii să-i înfrângă pe asediatori la 
Lebunion în Tracia (1091). Pericolul peceneg fusese înlăturat, o ameninţare 
potenţială erau însă de acum cumanii, înfrânți de Alexios în 1094, ceea ce 
reface graniţa Imperiului pe Dunăre. 


4.4.3.2 Cruciada | şi Bizanțul 


În 1096 cruciații au pornit din Apus spre Palestina, în dorinţa de a elibera 
această ţară şi Sfântul Mormânt, ducând războaie de cucerire împotriva 
turcilor selgiucizi. Deja în 1095, solii lui Alexios | Comnenul au cerut ajutor 
contra turcilor, în conciliul de la Piacenza, ținut în prezența papei Urban al Il- 
lea. 


Papa nu prevăzuse entuziasmul popular stârnit de cruciada sa în rândul 
orăşenilor simpli şi ai țărănimii. Paralel cu cruciada nobililor s-a format o 
cruciadă a „săracilor”. Cel mai mare si mai important grup al cruciaților 
săraci era recrutat şi condus de un predicator cunoscut drept Petru Eremitul, 
originar din Amiens. Deşi au fost numeroşi, doar o mică parte a reuşit să 
ajungă în Orientul mijlociu, puţini au supravieţuit ca să vadă capturarea 
creştină a lerusalimului în 1099. Au plecat în cete neorganizate, pe Rin, 
prădând pe drum pe evreii care erau cei mai bogaţi şi de-a lungul Dunării. În 
Peninsula balcanică au jefuit oraşele Philipopoli şi Adrianopole. În octombrie 
1096 au ajuns la Constantinopol. Împăratul Alexios nu le-a deschis porțile, 
le-a oferit însă corăbii pentru a ajunge în Asia Mică. Desi au fost preveniti de 
bizantini să nu se angajeze în lupte directe cu turcii, pentru că nu aveau 
şanse, ajung la Niceea unde peste 3000 de creştini au fost masacrați. Cei 
puţini rămaşi în viaţă s-au reîmbarcat. 

Armatele nobililor cruciati conduse de Godefroy de Bouillon si de 
principele Bohemund au sosit la Constantinopol intre noiembrie 1096 si mai 
1097. Împăratul bizantin Alexios | Comnenul a făcut presiuni asupra 
cruciaților de a-i ceda toate fostele teritorii bizantine care urmau să fie 
recucerite. Conducătorii nu au fost de acord cu aceste cereri, şi, deşi 
majoritatea s-au supus în cele din urmă — primeau de la bizantini corăbii si 
provizii în schimbul jurământului de fidelitate -, Bizanțul nu le-a acordat 
încredere. 

Apelul papei Urban al Il-lea la conciliul din Clermont pentru această 
mişcare religioasă nu avea nimic îndreptat contra Imperiului bizantin, deşi 
cucerirea Constantinopolului şi a imperiului fusese mereu tinta lui 
Bohemund, aşa cum va fi mai târziu şi a dogelui venețian Enrico Dandolo. 
Ceea ce au făcut venețienii în cruciada a IV-a, ar fi putut să facă de fapt şi 
normanzii de această dată, în timpul primei cruciade, fără ca Bizanțul să se 
poată opune, Occidentul fiind deja superior din punct de vedere tehnic şi 
militar. 

În mai 1097, au atacat primul obiectiv major, capitala turcilor anatolieni, 
Niceea. În iunie, oraşul s-a predat în primul rând bizantinilor, prin tratative 
separate, şi abia apoi cruciaților, ceea ce a confirmat suspiciunile acestora că 
Alexios intenţiona să-i folosească pe cruciați pentru a-şi atinge propriile 
scopuri. 

Curând după căderea Niceei, cruciații au întâlnit principala armată 
selgiucidă a Anatoliei la Dorylaeum. La 1 iulie 1097, cruciații au obținut o 
importantă victorie aici şi aproape au anihilat forța turcească. Ca rezultat 
cruciații au întâmpinat doar o rezistenţă scăzută de-a lungul restului 
campaniei în Asia Mică. 

Armata bizantină a ocupat oraşele Smyrna, Efes şi Sardes. Împreună cu 
bizantinii, cruciații au înaintat spre nordul Siriei, următorul obiectiv fiind 
Antiohia. Oraşul a fost asediat în 21 octombrie 1097, dar nu a fost capturat 
decât la 3 iunie 1098. Cruciații au fost curând după aceea atacați de o 
armată de întărire din Al Mawsil (acum în Irak), armată care sosise prea 
târziu în ajutorul apărătorilor turci ai Antiohiei, pe care au respins-o totuşi la 
28 iunie. Bohemund, departe de Constantinopol, nu mai era dispus să 
cedeze ceva imperiului. El a creat aici un principat independent de Bizanţ. 
Acest fapt a creat disensiuni în chiar tabăra cruciaților şi a dus la izbucnirea 
unui război bizantino-normand (1099-1100). 

După ce cruciații au cucerit lerusalimul şi au întemeiat regatul 
lerusalimului şi sistemul de state cruciate, profitând de luptele acestora cu 
selgiucizii, bizantinii au ocupat, pe coastele Siriei, Laordicea şi Tripoli. În 
mare, prima cruciadă nu a distrus Imperiul bizantin, ci l-a consolidat, deşi în 

Anatolia interioară selgiucizii au rămas pe poziție. Revigorarea acestora în 
secolul al XII-lea, la care se adaugă presiunea mongolă din secolul următor, 
va duce la pierderea definitivă a Asiei Mici de către Bizanţ. În 1107 
Bohemund a mai încercat încă o dată să ocupe Dyrrhachio şi zona din jur. 
După înfrângerea sa şi recunoaşterea suzeranității bizantine asupra 
principatului Antiohiei pericolul normand a scăzut. 

Alexios a ştiut deocamdată să folosească prima cruciadă în interesul 
imperiului, să găsească o formulă de coexistentá cu cruciații şi formațiunile 
lor din Orient îi recunoşteau în general suzeranitatea. 


loan, fiul lui Alexios, a moştenit un imperiu mai bine organizat decât îl 
primise de la tatăl său. Bizanțul îşi recăpătase hotare sigure şi stabile, chiar 
dacă teritoriul său iremediabil fusese trunchiat. Expansiunea normanzilor 
peste Adriatica fusese stăvilită. Sultanatul Rum fusese silit să-şi mute 
capitala de la Niceea la lkonion, cedând jumătate din Anatolia 
Constantinopolului. 

După eşecul mai multor conspirații împotriva lui Alexios, familia 
domnitoare a Comnenilor devine ereditară şi, în asociaţie cu familia Dukas, 
se constituie în nucleul noii aristocrații princiare care este legată prin 
rudenie direct de persoana împăratului. Competiţia pentru tron nu se mai 
dă de acum cu alte familii sau facţiuni rivale, ci chiar în sânul dinastiei 
domnitoare. 

loan al II-lea Comnenul (1118-1143) a fost un basileu capabil, care a ştiut 
să ia decizii corecte. La început, el a trebuit să lupte împotriva unei 
conspirații a mamei sale lrina care uneltea să-l înlăture de la succesiune în 
favoarea surorii sale Ana Comnena şi a soțului acesteia Nikephoros 
Bryennios. Împăratul este nevoit pentru a câştiga şi a-şi menţine puterea 
să-şi formeze propria facțiune fidelă. Retrăgându-se la mânăstire, Ana 
Comnena va scrie Alexiada, o relatare a vieţii tatălui ei. 

După ce Imperiul i-a înfrânt pe pecenegi (1122), jupanul sârbilor din 
Rascia a trebuit şi el să recunoască suzeranitatea bizantină, imperiul ieşind 
triumfător şi din confruntarea cu maghiarii. Pe la 1100 cel mai mare pericol îl 
reprezenta Veneţia care domina economic răsăritul Mediteranei. La refuzul 
lui loan al Il-lea de a reînnoi privilegiile negustorilor venețieni, cedate de 
tatăl său, a izbucnit războiul veneto-bizantin, în 1126, Veneţia reuşind să 
smulgă imperiului reconfirmarea actului comercial din 1082. 

Unele teritorii siriene, pierdute de cruciați, au putut fi recuperate de loan 
al II-lea de la turcii selgiucizi. În a doua parte a domniei sale Bizanțul a reuşit 
să cucerească Cilicia care ajunsese sub influență armeană. În 1137 şi 
Antiohia a fost supusă imperiului, dar aceasta nu putea fi guvernată eficient 

atáta vreme cát Anatolia scápase de sub controlul Imperiului. Amenintarea 
normanzilor din Sicilia a fost neutralizatá printr-o aliantá cu Imperiul 
romano-german. 


4.5 Căderea Comnenilor si a imperiului (1143-1204) 


În interior domnia lui loan al II-lea Comnenul părea a fi una din cele mai 
fericite din istoria Bizanțului, ea s-a încheiat însă brusc, prin moartea 
prematură a împăratului într-un accident de vânătoare. Cel de-al patrulea 
fiu al lui loan, Manuel | (1143-1180), a preluat un imperiu consolidat în 
interior şi exterior. Lui Manuel | i-a lipsit sentimentul realităţii, el ducând o 
politică ce semăna celei a lui lustinian |. Viața de curte a fost exagerat 
gustată în vremea lui, în timp ce cheltuielile militare au secătuit vistieria în 
scurt timp. 

Alianța cu Imperiul german a fost întărită prin căsătoria sa cu Berta de 
Sulzbach, cumnata împăratului Konrad al III-lea. Manuel a reuşit astfel să-şi 
asigure suzeranitatea în Balcani şi să dobândească deopotrivă teritorii în 
Italia şi Anatolia. 


4.5.1 Cruciada a Il-a. Noile invazii normande şi bătălia de la Myriokephalon 


Existenţa Bizanțului a fost amenințată în 1147, când o puternică forță 
occidentală a pătruns în imperiu pe uscat pentru a trece Bosforul. Tot 
atunci, normanzii au luat în stăpânire insula Korfu, Korinth şi Theba. 
Bizantinii i-au transportat rapid pe cruciați peste Bosfor, unde turcii 
selgiucizi i-au anihilat. Bizantinii au reuşit recucerirea insulei Corfu abia în 
1149, iar în 1155, după moartea lui Roger al II-lea, au ocupat Apulia. Până la 
mijlocul anilor “60, Bizanțul a fost nevoit să înfrângă o răscoală a sârbilor şi 
să lege interesele Ungariei condusă de regele Bela de cele ale imperiului. 

În lupta cu regele Wilhelm al Siciliei, grecii au fost înfrânți în 1156. În 
Italia, Bizanțul avea însă poziţii şubrede, acum Imperiul german condus de 
Frederic urmărind expansiunea în favoarea sa în sudul Italiei. 

În Orient, Bizanțul a jucat rolul de mare putere, ocupând principatele 
latine Siria şi Palestina, astfel că în 1159 Raymund de Antiohia şi Balduin al 
Ill-lea de lerusalim au recunoscut supremaţia împăratului, Manuel fiind 
primit în Antiohia, cu toate insignele imperiale. În felul acesta Manuel 
Comnenul devenea suzeranul întregului Orient creştin. 

În lupta împotriva Ungariei, Bizanțul a reuşit să-şi întărească poziţiile în 
Dalmatia, Croatia si Bosnia. Şi jupanul Rasciei, Stefan Nemanja, a trebuit să 
se supună în 1172, după lupte acerbe, imperiului. Manuel a subapreciat însă 
rolul crescând al Veneţiei, deşi a încercat să contrabalanseze influența 

acesteia în viaţa economică şi politică a imperiului prin acordarea de largi 
privilegii comerciale genovezilor. Arestarea negutátorilor venețieni din 
imperiu în 1171 şi confiscarea bunurilor acestora a dus doar la încordarea 
raporturilor cu republica italiană şi a făcut ca Veneţia să treacă în chip 
hotărât de partea adversarilor lui Manuel | Comnenul. Momentul a fost 
important în pregătirea stării de spirit din Occident care a dus în parte la 
organizarea cruciadei a IV-a. 

La 17 septembrie 1176 Bizanțul a suferit o grea înfrângere în apropiere 
de Myriokephalon într-o confruntare cu selgiucizii. Manuel | l-a somat pe 
sultanul Kilidj Arslan să restituie oraşele cucerite de la imperiu, în fruntea 
unei puternice armate atacându-l pe sultan, care pe moment a cerut pace, 
încurajând rezistenţa oraşelor față de împărat. În defileul Myriokephalon, în 
drum spre Ikonion, armata bizantină este surprinsă şi complet distrusă. 
Această înfrângere a fost comparată de cronicari cu cea de la Mantzikert. 
După Myriokephalon, dinastia comnenă nu va mai atinge strălucirea avută 
anterior. Politica de mare putere a lui Manuel s-a dovedit catastrofală. După 
40 de ani de lupte, imperiul se afla, la moartea lui Manuel (1180), în 
defensivă şi cu visteria secătuită. 

În timpul lui loan II şi Manuel | Bizanțul îşi menţine statutul de putere 
bogată şi în plină expansiune, dar minoratul lui Alexios II (1180-1183), fiul lui 
Manuel, a arătat şi fragilitatea regimului instituit de Alexios |. Ramuri 
laterale ale dinastiei aflate la putere au pus mâna pe putere printr-o serie de 
uzurpări succesive violente care au implicat atât aducerea străinilor în 
afacerile Imperiului cât şi revolte interne. 

Mostenitorul tronului, Alexios al II-lea (1180-1183), în vârstă de 11 ani, a 
stat sub tutela mamei sale Maria de Antiohia, în calitate de regentă; ea nu a 
putut face însă față duşmanilor imperiului. Ungurii au recucerit Dalmatia şi 
Croaţia, iar sârbii s-au dezis de suzeranitatea bizantină. În vreme ce în 
interior creştea influența nobilimii militare, Veneţia îşi întărea poziţiile. Cei 
nemulţumiţi de regența normandei Maria au fost susținuți de Andronic 
Comnenul, un nepot al lui Manuel, care şi-a constituit o armată în Asia Mică 
şi în 1182 i-a detronat pe domnitorii din capitala imperiului. Răscoala ce a 
cuprins capitala, condusă de patriarh şi îndreptată împotriva regenței a avut 
ca efect şi masacrul „latinilor“ - cum erau numiţi în bloc occidentalii - din 
capitală. La început Andronic juca rolul de ocrotitor al lui Alexios, dar în 1183 
a devenit coregent şi apoi, după asasinarea lui Alexios, împărat. 

Andronic | Comnenul (1183-1185) a dus o înverşunată politică 
antiaristocratică, înlăturând puţinele familii aflate în funcţii. Mişcările 
aristocratice din numeroase oraşe din Asia Mică au fost înăbuşite cu cruzime 
de împărat. În scurta sa domnie a iniţiat reforme administrative, a încercat 

să înlăture venalitatea funcţiilor si corupţia din administraţie, să restaureze, 
chiar prin teroare, ordinea în stat. În acest fel, Andronic şi-a pierdut 
susținătorii din interior. 

Ascensiunea lui Andronic a fost dublată de masacrarea negustorilor 
italieni din Constantinopol. Politica sa antilatină a dat prilej occidentalilor să 
se angajeze împotriva imperiului şi nu împotriva necreştinilor din Orient. 
Venetia, sprijinită de papa Inocenţiu al III-lea va organiza o coaliție ce va 
duce două decenii mai târziu la crearea unui stat latin pe ambele maluri ale 
Bosforului, în urma cruciadei a IV-a care nu a mai urmărit eliberarea 
Sfântului Mormânt. 

Uzurparea lui Alexios al II-lea de către Andronic şi aruncarea trupului 
acestuia în Bosfor — apărând de acum mai mulți Pseudo-Alexioi - dădeau 
totodată occidentalilor un pretext în a se erija în apărători ai liniei dinastice 
bizantine legitime; printre ei se afla şi regele Ungariei Bela al Ill-lea care în 
alianță cu sârbii a invadat Balcanii, cucerind Belgrad, Nis, si Sofia. Isaac 
Comnenul, nepot al lui Manuel |, a ocupat, la rândul său, insula Cipru (1184), 
după moartea lui Andronic proclamându-se împărat şi desprinzând astfel 
insula pentru totdeauna de imperiu. Mai târziu insula Cipru va fi dobândită 
de familia francă Lusignan care va crea pentru secole un regat latin (1192). 
În 1185 normanzii au cucerit Dyrrhachion, iar după un asediu prelungit şi 
Thessalonicul, al doilea mare oraş al imperiului, supus unui jaf înfiorător. 

Andronic Comnenul a fost îndepărtat de la putere, în aceste momente 
dramatice, când normanzii se apropiau de Constantinopol, în urma unei 
revolte a populaţiei capitalei. După umilirea sa în public, Andronic | a fost 
ucis cu violenţă, de fapt linşat de poporul răzvrătit. 


4.5.2 Perioada Angelilor şi cruciada a IV-a 


Isaac al Il-lea Angelos (1185-1195; 1203-1204), fiu altei importante 
familii constantinopolitane, credea sincer că era îngerul trimis de divinitate 
pentru a pune capăt tiraniei lui Andonikos. Mama sa fusese fiica mai mică a 
lui Alexios |, aşadar înrudit pe line maternă cu dinastia Comnenilor, dar 
ascensiunea la tron i s-a datorat în fapt înlăturării uzurpatorului Andronikos 
prin revolta spontană provocată ca urmare a arestării sale. Isaac Il a trebuit 
să reprime de-a lungul domniei sale 17 încercări de uzurpare. 

Împăratul a început de îndată să golească vistieria imperială, tolerând o 
viață de lux şi destrăbălare la curte, acordând favoruri şi demnități. 

Isaac a reglementat relaţiile Imperiului cu Ungaria, prin căsătoria sa cu 
Margareta (Maria), fiica regelui Bela al Ill-lea, şi cu Venetia, căreia îi 
reînnoieşte privilegiile comerciale. 


96 


Conducerea trupelor a fost încredinţată generalului Alexios Branas, care 
reuşeşte să alunge normanzii din Peninsula balcanică. Totuşi situația în 
peninsulă rămânea critică. Sârbii şi-au extins stăpânirea, după înfrângerea 
de la Morava (1190), plasându-se sub suzeranitatea Imperiului bizantin. Deja 
în anul 1186, Isaac al II-lea Anghelos era nevoit să întreprindă prima sa 
campanie la nord de Munţii Balcani, în regiunea unde cu un an mai înainte 
izbucnise răscoala românilor şi bulgarilor. Petru şi Asan, conducătorii 
rázmeritei au trecut Dunărea şi s-au aliat cu cumanii, care vor ataca de acum 
înainte frecvent Imperiul, pe măsură ce statul vlaho-bulgar s-a consolidat. Ca 
urmare a tratativelor din 1087 Imperiul a recunoscut cel de-al doilea Țarat 
bulgar. 

Izbucnirea conflictului deschis în 1189 cu latinii la trecerea acestora prin 
Imperiul bizantin în timpul cruciadei a Ill-a condusă de Frederic | Barbarossa, 
îl face pe Isaac II să încheie o alianţă cu Saladin. Doar pacea de la Adrianopol 
încheiată cu împăratul german, prin care Bizanțul se obliga la acordarea de 
subvenții şi despăgubiri evită prelungirea ostilităţilor. 

Bizanțul, nevoit să lupte pe mai departe împotriva bulgarilor, suferă mai 
multe înfrângeri, lângă Verria (1190) şi la Arcadiopolis (1194) 

Pe când desfăşura o nouă campanie împotriva lui Asan şi Petru, în 1195, 
primeşte vestea că fratele său mai mare fusese proclamat împărat de către 
demnitarii săi. Isaac Il se va retrage la mănăstire, dar la ordinul lui Alexios al 
III-lea (1195-1203) a fost orbit şi întemnițat la Constantinopol. 

În vremea lui Alexios III regele german Henric al VI-lea ocupă Sicilia de la 
normanzi - doar temporar. Ultimatumul dat lui Alexios al III-lea de către 
Henric al VI-lea, prin care cerea trimiterea unei armate greceşti în Palestina 
şi plata unui enorm tribut anual, a silit împăratul să impună un nou impozit 
extraordinar, allemanikon, chiar şi mormintele împăraţilor bizantini au fost 
deschise pentru a mări rezerva de aur. În cele din urmă nu i s-a dat curs 
ultimatumului doar prin faptul că împăratul german a murit pe neaşteptate 
în ajunul îmbarcării sale în cruciadă (1097). 

Dogele Veneţiei, Enrico Dandolo, exercita la rândul său presiuni asupra 
împăratului, amenințând că altfel va acorda ajutor familiei lui Isaac Il. 

Venetia se obligase să transporte pe cruciați, cu condiţia ca oraşul Zara 
(Zadar) de pe coasta dalmată, care ajunsese în stăpânirea Ungariei şi 
concura oraşul lagunelor în comerțul din Adriatica. 

În pofida protestelor papei Inocenţiu al III-lea care i-a excomunicat pe 
venețieni, cruciații au devastat oraşul Zara (1202), de acum destinaţia 
cruciadei a IV-a fiind deturnată iremediabil. 

Alexios Angelos, fiul împăratului detronat Isaac, oferă cruciaților reuniți 
la Veneţia o irezistibilă propunere în scopul eliberării tatăl său. Acordul de 

restabilire la tron a lui Isaac al ll-lea prevedea plata de către Alexios a 
200000 de márci de argint, intretinerea flotei pe timp de un an, precum si 
participarea la cruciadá cu un numár de 10000 de oameni si obligatia de a 
întreţine permanent în Palestina 500 de ostaşi. unirea bisericii ortodoxe cu 
Roma şi recunoaşterea supremaţiei papale, 

Flota cruciată înainta spre Constantinopol, astfel că Alexios IIl 
abandonează capitala, fugind la Adrianopol. În iulie 1203, după un scurt 
asediu al cruciaților, Constantinopolul cuprins de flăcări a capitulat. 
Împăratul orbit Isaac al II-lea este readus pe tron, alături de fiul său asociat 
la domnie cu numele de Alexios al IV-lea. Basileii Bizanțului guvernau acum 
din mila latinilor. Alexios al IV-lea nu a putut însă respecta obligaţiile 
asumate în tratatul încheiat cu cruciații — tezaurul şi-l însuşise Alexios III la 
plecarea sa, iar bizantinii s-au răsculat din cauza impozitelor înrobitoare la 
care au fost supuşi, în condiţiile în care tensiunile dintre cruciați şi populaţie 
creşteau. Tânărul bazileu şi-a pierdut rapid adeziunea latinilor şi a supuşilor 
săi. 

Nemulțumirea legată de stăpânirea de facto latină l-a propulsat la tron 
pe Alexios al V-lea Murtzuphlos (Încruntatul), ginerele lui Alexios al III-lea, 
care a refuzat să mai plătească subvenții cruciaților, pregătindu-se de război 
pentru a salva Constantinopolul. Alexios şi-a pierdut şi tronul şi viața, fiind 
executat pentru a nu putea fi reinstalat de către cruciați, iar tatăl sáu, din 
nou arestat, a murit la puțină vreme. A început un conflict deschis de data 
aceasta între bizantini şi cruciați. În aceste împrejurări, în ajunul asedierii 
Constantinopolului, cruciații şi venețienii au decis să împartă imperiul, 
hotărând modul concret de creare a unui imperiu latin pe malurile 
Bosforului. Pretextul îl constituia uciderea lui Alexios IV Comnenul. 
Constantinopolul, care nu avea de partea sa decât fortificațiile şi trupe de 
mercenari, care în cele din urmă au refuzat să mai lupte atâta vreme cât 
împăratul nu mai avea mijloace de a-i plăti. După un asediu de patru zile, 
capitala Imperiului, care rezistase aproape 900 de ani asediatorilor de tot 
felul, a fost cucerită de cruciați (13 aprilie 1204), oraşul fiind supus unui jaf 
cutremurător. Măcelul şi distrugerea celor mai somptuoase monumente de 
către „soldaţii lui Hristos“ au fost descrise cu mâhnire de către cronicarul 
contemporan Niketas Choniates. 


5 Imperiul bizantin târziu (1204-1453) 


5.1 Criza latină. De la statele succesoare la restaurarea imperiului (1204- 
1282) 

Teritoriul Bizantului, Romania cum era numit in Apus, cunoaste o nouá 
epocá dupá cucerirea latiná din 1204. Cruciada a IV-a si urmárile sale au dat 
o grea lovitură puterii si prestigiului Imperiului care îşi pierde suveranitatea 
şi se dezintegrează. 

Deja în martie 1204, dogele Veneţiei Enrico Dandolo şi conducătorii 
armatelor cruciate ajunseseră la o înțelegere - Partitio Romaniae - cu privire 
la alegerea unui împărat latin, la regimul politic al Imperiului, organizarea 
militară a acestuia şi înscăunarea unui patriarh latin la Constantinopol. 
Artizanul împărțirii Romaniei, dogele Dandolo, a impus ca prim patriarh latin 
tot un venețian, pe Tommaso Morosini. Actul stipula împărţirea teritoriilor 
Romaniei. Pe mare venețienii dominau complet Marea Egee, în posesia lor 
aflându-se o serie de insule, şi controlau inclusiv accesul spre Marea Neagră. 
Împăratul Balduin de Flandra, încoronat la Hagia Sofia (16 mai 2004), 
stăpânea un sfert din fostele posesiuni bizantine, din restul de trei sferturi o 
parte revenea venețienilor, o alta cavalerilor cruciați, vasali ai împăratului 
latin. După cum a fost împărţit teritoriul imperiului, tot aşa a fost împărțit si 
Constantinopolul. 

Oricât ar fi fost de catastrofală situația pentru bizantini, întâlnirea celor 
două culturi a fost fructuoasă din perspectivă istorică. Creaţiile arhitecturii şi 
picturii bizantine au influenţat considerabil arta apuseană, ca şi dreptul 
bizantin mai evoluat, care a influenţat codificările din Occident. 

Pe teritoriul vechiului imperiu s-au creat aşa-numitele state latine, toate 
aceste enclave acționând distructiv. Pe lângă Imperiul latin de 
Constantinopol, Bonifaciu de Montferrat, care sperase că va fi ales împărat, 
prin schimbul cu venețienii cărora le oferă insula Creta, a întemeiat Regatul 
Thessalonicului, deşi vasal lui Balduin devine în realitate un regat 
independent care se extindea din Tracia până la Corint, învecinându-se la 
nord cu puternicul țarat vlaho-bulgar. Principatul Moreei (Pelopones) se 
constituia şi el sub suzeranitatea Imperiului latin, fiind condus de Guillaume 
Champlitte şi apoi de Geoffroy de Villehardouin — autorul cronicii cuceririi 
Constantinopolului. Principatul (ducatul) Atenei şi Thebei revenea francului 
Otto de la Roche. Nu în ultimul rând, Veneţia cunoştea o creştere a 
influenţei sale economice şi politico-strategice. 

Imperiul de Niceea - învecinat la sud cu sultanatul selgiucid de Rum cu 
sediul la Ikonion, Imperiul de Trapezunt şi Principatul (despotatul) Epirului au 
devenit cele trei centre greceşti pe teritoriul imperiului dezintegrat. 

Următorul împărat latin, Henric de Flandra (1206-1216) s-a dovedit 
capabil să-i respingă pe bulgari şi s-a străduit să își atragă încrederea 
populaţiei greceşti, urmărind să creeze o pătură conducătoare compusă din 
latini şi greci pentru a da unitate imperiului său. Treptat Imperiul latin se 

reduce doar la Constantinopol si zona inconjurátoare, in vreme ce statele de 
traditie bizantiná, dezvoltate la periferie — Niceea, Trapezunt, Epir — se 
consolidează. Statul de la Niceea era condus de Theodor Lascaris, La 
Trapezunt stăpânea Alexios | Comnenul, iar în despotatul Epirului Mihail | 
Angelos Ducas Comnenos. Imperiului de la Niceea este cel care inițiază 
opera de restaurare a vechiului imperiu în timpul domniei familiei Laskaris. 

Romania, niciodată cucerită pe deplin, devine un conglomerat, un 
mozaic de entităţi legate între ele prin relaţii vasalice şi suferă dintru bun 
început din cauza descentralizării sale, precum şi a structurii de putere şi 
administrative laxe şi neechilibrate. 


5.1.1 Imperiul în exil (1204-1261). 


În vreme ce turcii selgiucizi încercau să profite de procesul de 
dezagregare a imperiului, iar Imperiul din Trapezunt îşi lărgeau tot mai mult 
posesiunile spre apus, grecii din Asia Mică nu se aflau după 1204 în pericol 
doar din cauza latinilor. Cele mai acute ameninţări veneau din partea unor 
mari familii nobiliare care voiau să-şi transforme marile domenii în veritabile 
state suverane. 

Întemeietorul imperiului de la Niceea, al „imperiului în exil” a fost 
Theodor | Lascaris (1204-1222), înrudit cu Angelii prin soția sa Ana, fiica 
fostului împărat Alexios al III-lea. Încoronarea lui de către patriarh în 1208 a 
marcat refondarea Imperiului în exil. La Niceea şi-au găsit adăpost din calea 
cruciaților cei mai importanti membri ai aristocrației civile si militare, 
precum şi ai clerului. Totuşi ultimul patriarh bizantin al Constantinopolului, 
loan Camateros s-a retras în Bulgaria. Telul grecilor din Imperiul de la 
Niceea era refacerea Imperiului bizantin. Deşi grecii au fost la început 
înfrânți în lupta cu latinii la Poimanenon, în vremea lui Henric de Flandra si 
Ludovic de Blois, fiind nevoiţi să cedeze Bythinia, începerea luptelor între 
feudalii apuseni şi țarul bulgar Caloian duce la anihilarea armatei cruciaților 
la Adrianopol (1205), Balduin însuşi fiind luat prizonier. Urmarea imediată a 
fost retragerea latinilor din Asia Mică, unde au reuşit să menţină doar mici 
porțiuni (Pegai). 

Organizarea în theme a fost păstrată, ca şi întreaga organizare feudală. 
Patriarhul Niceei se credea îndreptăţit, la fel ca odinioară patriarhul de 
Constantinopol, de a păstori peste toți episcopii ortodocşi. După moartea lui 
Caloian (1207), Veneţia a mediat o alianță secretă între occidentali şi 
sultanul de la Ikonion împotriva lui Theodor | Lascaris. Cu ajutorul regelui 
Leon al II-lea al Ciliciei, Theodor | a reuşit să-i înfrângă pe selgiucizi în 1211 
lângă Antiohia. Având spatele acoperit, grecii au fost totuşi înfrânți de 
împăratul latin Henric, dar acesta nu a ştiut să exploateze victoria obţinută 

în Asia Mică. Imperiul de la Niceea a pierdut doar colțul nord-vestic al Asiei 
Mici, până la Adramyttion. De la împăratul din Trapezunt Theodor a izbutit 
să răpească partea de vest a Anatoliei de pe ţărmul Mării Negre. După ce 
turcii selgiucizi au transformat statul de la Trapezunt într-un stat vasal lor, a 
dispărut un veritabil adversar al Imperiului de la Niceea. Regatul 
Trapezuntului rămâne izolat de restul imperiului, prin selgiucizi, devenind un 
„emirat grecesc”, până ce va fi cucerit în 1461 de către turcii otomani. 

Imperiul de la Niceea a încheiat un tratat comercial cu Veneţia în 1219, 
favorabil acestei republici. Mult mai important a fost însă faptul că de la 
confruntare s-a ajuns la colaborare. Şi în apusul Greciei, în Macedonia şi 
Thessalia s-a schimbat întrucâtva situaţia. 

Tronul Imperiului de la Niceea a fost preluat la moartea lui Theodor de 
către ginerele său, capabilul si energicul loan al IIl-lea Ducas Vatatzes (1222- 
1254), după o serie de lupte interne. 

Despotatul Epirului, dominat de Angeli, a cunoscut o ascensiune sub 
Theodor Angelos care a reuşit să cucerească de la Bonifaciu de Montferrat 
oraşul Thessalonic (1224), ceea ce l-a propulsat în a fi cel mai puternic 
conducător din sudul Balcanilor. După împărații din Niceea şi Trapezunt, 
acum pretindea şi Theodor Angelos titlul de împărat, concurând aşadar cu 
două „imperii“ bizantine şi cu cel latin. Theodor înaintează înspre răsărit, 
ocupând din ce în ce mai multe teritorii ale Imperiului latin. 

Prin tratatul de pace de la Pegai (1225) încheiat de loan III Vatatzes cu 
latinii, împăratul latin Robert | de Courtenay pierde majoritatea regiunilor pe 
care le mai deţinea în Asia Mică, inclusiv insulele Chios, Lesbos şi Kos, cu 
excepţia unui teritoriului din jurul capitalei şi a Nicomediei. 

Chemat în ajutor de locuitorii Adrianopolului loan al Ill-lea pune 
stăpânire si pe posesiunile din Tracia. Dar în fata ofensivei Thessalonicului 
niceenii au fost nevoiţi să se retragă din Adrianopol. În pofida faptului că 
lupta celor două formaţiuni de sorginte bizantină latinilor era separată şi 
concurentă, Imperiul latin intră de acum în derivă tot mai accentuată. 

În afară de Theodor Angelos, şi țarul bulgar, loan Asan al II-lea cocheta cu 
ideea ocupării Constantinopolului. Visul acestuia părea realizabil după 
moartea împăratului Robert de Courtenay (1228), latinii oferind ţarului 
tutela asupra minorului împărat Balduin al ll-lea. Adversitatea dintre 
Theodor Angelos şi țarul Bulgariei s-a încheiat cu victoria celui de-al doilea la 
Clocotnita, în 1230, însuşi împăratul fiind luat prizonier. Imperiul sáu a 
pierdut teritorii însemnate, rezumându-se în timpul fratelui său Manuel 
doar la Epir şi Thessalia. Bulgarii dominau Macedonia şi Tracia, chiar şi sârbii 
fiindu-le supuşi. Țaratul bulgar şi Imperiul de la Niceea dominau acum 
spaţiul din jurul Mării Egee. Regența țarului bulgar la Constantinopol a fost 

înlăturată, fiind ales împărat Jean de Brienne. Alianţa dintre bulgari si 
Imperiul de la Niceea a jucat un important rol, acesta din urmă fiind factorul 
preponderent. În acest context, la 1235 s-a înființat patriarhia de la Târnovo. 
În 1235-1236 bulgarii împreună cu niceenii au asediat în două rânduri, fără 
succes, Constantinopolul. O dată cu moartea ţarului bulgar (1241) se încheia 
însă supremaţia bulgară în Balcani. Cea mai importantă forță de acum 
înainte va fi Imperiul de la Niceea care va acționa în Grecia de vest şi de 
nord. Tot în 1241 a avut loc invazia mongolă, care în Asia Mică a ameninţat 
sultanatul de la Ikonion, Armenia şi Imperiul de la Trapezunt. În sudul Rusiei 
mongolii au creat Hoarda de Aur, ei ajungând până în Silezia unde vor fi 
înfrânți la Liegnitz. Slăbind puterea statelor din Asia Mică, Imperiul de la 
Niceea va câştiga tot mai mult teren şi influenţă în această zonă, dar hanatul 
Hoardei de Aur va fi pentru mai mult de un veac o putere amenințătoare 
pentru Bizanţ. 

În 1246, loan al III-lea i-a înfrânt pe bulgari, teritorii întinse din 
Macedonia şi Tracia intrând în posesia statului de la Niceea. Țaratul bulgar a 
devenit tributar mongolilor şi nu mai constituia un pericol pentru greci. În 
acelaşi an, niceenii au câştigat fără lupte şi Thessalonicul, fiind răpite până în 
1252 şi unele teritorii ale Epirului. De acum, Imperiul de la Niceea stăpânea 
teritorii întinse pe ambele maluri ale Bosforului. Dar printre posesiunile 
europene multe se mai aflau în stăpânirea latinilor, inclusiv 
Constantinopolul. S-a refăcut alianţa dintre Imperiul de la Niceea şi Imperiul 
german, loan al III-lea căsătorindu-se cu Constanţa, fiica împăratului Frederic 
al II-lea. 

loan al III-lea Vatatzes a încercat şi reunificarea bisericilor ortodoxă si 
catolică, fără succes însă. Prin ridicarea şi amplificarea de fortărețe, prin 
colonizări în zonele limitrofe periclitate şi extinderea sistemului de pronoia 
împăratul a reuşit să întărească în mod vădit structura militară şi socială 
vitală a Imperiului de la Niceea. Pentru lupta sa de restaurare a Imperiului şi 
politica sa înţeleaptă, loan al III-lea a fost sanctificat după moarte. 

Theodor al II-lea Lascaris (1254-1258) nu semăna cu tatăl sáu loan al 
II-lea. A fost un veritabil cărturar şi filosof, suferea însă de epilepsie şi mai 
mult decât tatăl său. În timpul domniei sale Niceea a devenit cel mai 
important centru cultural, cum era Constantinopolul în secolele X-XI, 
ivindu-se acum zorii renaşterii culturale din vremea Paleologilor. A încercat 
să guverneze statul folosindu-se în primul rând de reprezentanţi păturii 
mijlocii din Asia Mică, îndepărtând marea aristocrație din administraţie si 
armată. Pe plan extern, neavând talentul tatălui, Theodor al II-lea a putut cel 
puţin să menţină teritoriile recucerite, înfrângându-i pe bulgarii lui Mihail 
Asan în două campanii succesive (1255-1256), şi să încheie o pace 

multumitoare cu aceştia. Despotul Epirului, Mihail II Angelos, recunoaşte şi 
el suzeranitatea Niceei, cedând Dyrrhachion şi poziţii strategice însemnate 
din Macedonia. 

La moartea lui Theodor al II-lea, în 1258, ia sfârşit epoca Imperiului de la 
Niceea si a împăraților considerati a fi creatorii statului national grec. 
Încoronarea la Niceea de patriarh a noului împărat Mihail Paleologul în 
1259, prin îndepărtarea şi trimiterea în temniţă a succesorului legitim, loan, 
a însemnat instaurarea ultimei şi celei mai longevive dinastii bizantine. 


5.1.2 Restaurarea Imperiului bizantin şi revenirea la Bosfor 


Pe patul de moarte, Theodor ll pusese pe marii demnitari, inclusiv pe 
Mihail, pe atunci eparh al capitalei, să jure credinţă minorului loan IV. Mihail 
al VIII-lea Paleologul (1259-1282) impune însă propria dinastie la guvernare, 
ştiind să atragă pe înalții demnitari şi capii Bisericii de partea sa. Devine mai 
întâi despot (1258) şi de la 1 ianuarie 1259 împărat pe tronul Imperiului de 
la Niceea, fiind încoronat de către patriarhul Arsenios. Prin politica de 
alianțe matrimoniale noul bazileu se înrudea cu toate marile familii 
aristocratice bizantine — Ducai, Angeli şi Comneni. 

„Neostoit intrigant, ipocrit infam, dar un bun general” — cum îl califică un 
istoric al vremii, apelând la toate mijloacele de care dispunea, mituind 
aristocrația, linguşind înalții clerici, şi sporind domeniile pronoiarilor, care de 
acum devin ereditare, Paleologul şi-a creat o bază socială solidă, cu toate că 
risipa de aur şi pământuri care a dat dovadă au dus în final la un fiasco 
financiar. 

Mihail Paleologul, care prin politica sa de oscilare între posibilităţile 
existente a demonstrat calităţile unei competente diplomaţii, avut noroc şi 
succes în bătălii, ajutat fiind de comandanţi capabili, ceea ce i-a permis să 
recâştige reşedinţă imperială firească şi să readucă statul în matca sa. 

Talentul Paleologului iese la iveală în cursul evenimentelor care au 
marcat începutul domniei sale. Manfred de Sicilia, fiul lui Frederic al II-lea, 
fostul aliat al grecilor, ocupase în 1258 insula Corfu şi s-a aliat cu despotul 
Epirului, ceea ce-l determină pe Mihail VIII să se folosească de intrigi 
diplomatice care să slăbească puterea coaliţiei lui Mihail II Angelos. Atât au 
aşteptat sârbii, la rândul lor, care au folosit acest prilej pentru a ocupa 
Skoplje şi Prilep din Macedonia. Apoi, în iulie 1259 a avut loc bătălie decisivă 
între franci şi bizantini, cei dintâi suferind o grea înfrângere lângă Pelagonia, 
aducând sud-vestul peninsulei în mâinile lui Mihail VIII Paleologul. Cavaleria 
grea a lui Manfred şi a principelui Moreei a fost anihilată, însuşi Guillaume 
de Villehardouin căzând prizonier, iar Mihail II Angelos împreună cu fiul său 
Nikephoros şi vlahii din Thessalia - Vlahia Mare cum o numesc cronicarii 

bizantini, care se aliaseră cu epirotii, au fugit de pe câmpul de luptă. Victoria 
a avut o însemnătate majoră pentru restaurarea Imperiului bizantin. 
Domeniile despotului Epirului au fost reduse la pământurile sale ereditare, 
iar Imperiul latin, slăbit vizibil în vremea lui Balduin II, nu se mai putea baza 
pe principele Moreei. 

Recucerirea Constantinopolului de către strategul niceean Alexios 
Strategopulos, trimis de împărat în cercetare în apropierea zidurilor oraşului, 
a devenit lesnicioasă în condiţiile în care flota venețiană părăsise Cornul de 
Aur, iar trupele din capitală lipseau. În noaptea de 24/25 iulie 1261 suita lui 
Alexios, în care intrau şi 800 de călăreţi cumani, a pătruns pe ascuns în oraş, 
cu ajutorul conspiratorilor din capitală care doreau revenirea bizantinilor. 
Casele latinilor au fost incendiate, iar aceştia preocupaţi să-şi salveze averile 
nu au opus practic rezistență. Împăratul Balduin, uitându-şi coroana şi 
spada, la fel ca majoritatea venețienilor au fugit din oraş, niceenii 
neîmpiedicându-i să ajungă la corăbii. 

Mihail al VIll-lea Paleologul care se afla pe atunci în Asia Mică primeşte 
vestea în toiul nopţii: „Stăpâne, Hristos ţi-a trimis în dar Constantinopolul!", 
după cum spune cronicarul Georgios Acropolites. 

La 15 august 1261 Mihail îşi făcea intrarea triumfală în Constantinopol, 
fiind aclamat ca un nou Constantin şi apoi încoronat ca împărat al tuturor 
romeilor în catedrala Sfânta Sophia. Administraţia imperială a fost 
transferată de la Niceea la Constantinopol. 

Însă cu toate că țelul recuperării oraşului lui Constantin a fost atins, 
perioada exilului adusese o nouă identitate bizantinilor, mult mai 
regionalizată, după cum şi fragmentarea puterii pe criterii locale era vădită. 
Biserica şi tradiţia elenică au fost cele care au dat unitate Imperiului. 

Mihail Paleologul a dorit să refacă rapid teritoriul Imperiului la 
dimensiunile sale anterioare anului 1204. A obținut un cap de pod în 
Peloponez, Guillaume de Villehardouin fiind acum dispus să cedeze 
Paleologului toate cetăţile din sudul-estul Peloponezului. Acestea vor deveni 
baze strategice din care trupele imperiale bizantine vor lupta cu succes 
împotriva ducilor latini. În 1264 Mihail II Angelos despotul Epirului acceptă si 
el suzeranitatea lui Mihail VIII Paleologul. 

Pentru a-şi asigura supremaţia pe mare, necesară în perspectiva luării în 
stăpânire a Constantinopolului, Mihail VIII încheiase o înţelegere cu 
genovezii, rivalii venețienilor pe mare, al căror rol va creşte acum în 
defavoarea celor din urmă. Sporirea privilegiilor comerciale prin Tratatul de 
la Nymphaion (13 martie 1261) va da Imperiului bizantin statutul de zonă 
economică anexată de genovezi, fiind asigurat acestora comerţul liber în 
vecii vecilor în provinciile de atunci si cele viitoare ale Bizanțului. Si 

evenimentele legate de primele cruciade arătaseră cá Mediterana era 
dominată de flotele Veneţiei şi Genovei. După ce în 1263 au fost înfrânți de 
venețieni în golful Nauplia, în 1264 genovezii au fost temporar alungaţi din 
capitală, Mihail VIII evitând să acorde acestora o poziţie influentă în 
Constantinopol, apropiindu-se acum din nou de venețieni (1266). Pentru a 
contrabalansa situaţia, prevăzător, Mihail VIII înnoieşte acordul cu genovezii 
(1266). Acum se întemeiază şi colonia genoveză la Galata, începând o 
nefastă imixtiune de aproape două veacuri a acestora în chestiunile interne 
ale Imperiului. Împăratul a înţeles că era necesară refacerea flotei bizantine 
care să poată controla eficient zona Mării Egee. Totuşi Mihail nu a izbutit să-i 
alunge pe venețieni din bazele lor aflate în Creta şi Euboea, după cum nici 
francii din Peloponez nu au mai acceptat cedarea altor teritorii. 

Sârbii mai stăpâneau părțile nordice ale Macedoniei, însă din 1262 Mihail 
al VIII-lea Paleologul a obținut câştiguri importante în defavoarea bulgarilor. 
A ocupat porturile Anchialos şi Mesembria de pe litoralul pontic, şi chiar mai 
important, cetatea Philippopolis (Ploviv), poarta de intrare în Balcani. Mihail 
a asigurat controlul şi asupra teritoriului Dobrogei (thema Paristrion / 
Paradunavon) unde a aşezat colonişti turci care se refugiaseră în Bizanţ deja 
în aprilie 1261 odată cu ultimul sultan selgiucid de Rum, Izz ad-Din. Sultanul 
a preferat botezul său şi al supuşilor decât să rămână sub cumplita stăpânire 
a mongolilor. Deşi reface o mare parte a fostului teritoriu imperial, Mihail 
VIII Paleologul este cel dintâi dar şi cel din urmă împărat al Imperiului 
restaurat. Imperiul devine, ca urmare a perioadei nefaste de stăpânire 
latină, în fapt un regat medieval grec care continuă statul de la Niceea. 


Mihail VIII reia politica lui loan Vatatzes de deschidere spre Roma. 
Tratative cu papalitatea dusese loan III în scopul izolării Imperiului latin. 
Acum, Mihail VIII dorea să elimine pericolul organizării unei noi cruciade 
care ar fi putut ameninţa Bizanțul, cu atât mai mult cu cât de detronarea lui 
Balduin II se folosea acum regele din dinastia Staufer al Siciliei, Manfred, 
cumnatul despotului Mihail I| al Epirului. Bazileul bizantin a iniţiat tratative 
secrete cu papa Urban V, ajungându-se la o înțelegere între cei doi împotriva 
regelui Siciliei, cu care şi papalitatea se afla în conflict. Mihail al VIII-lea 
Paleologul a făcut eforturi diplomatice, propunându-i papei chiar 
reunificarea bisericilor, în ciuda faptului că clerul şi grecii se opuneau unirii 
bisericeşti cu Roma. În 1274, în urma tratativelor cu papa Grigore X solii 
bizantini sosiți la conciliul de la Lyon depun jurământ prin care recunosc în 
numele împăratului uniunea celor două biserici. Consecința imediată a fost 
obligarea lui Carol de Anjou la semnarea unui armistițiu de doi ani. 

Cucerirea Siciliei de către casa de Anjou (1265-1268) a schimbat însă 
conjunctura politică în mod negativ pentru Bizanţ. Prin tratatul de la Viterbo 
(1267) cu Balduin al II-lea, Carol de Anjou, fratele regelui francez Ludovic IX, 
îl ia sub protecţia sa pe Balduin şi se angaja să îl readucă pe tronul 
Imperiului, urmând să primească o treime din stăpânirile pe care urma să le 
dobândească în Romania. În plus, Carol a încheiat o alianţă cu Mihail al II-lea 
Angelos şi cu Guillaume Il de Villehardouin în acest sens. Albanezii au pus 
stăpânire pe Durres (Dyrrachium), recunoscându-l drept suzeran pe Carol de 
Anjou (1272), ceea ce asigura angevinului un cap de pod acolo unde începea 
Via Egnatia. 

Mihail VIII Paleologul încearcă să contracareze amenintátoarea alianță 
dintre tătari şi bulgari prin încheierea unei păci cu Hoarda de Aur şi căsătoria 
fiicei sale cu regele Ungariei Ştefan al V-lea (1272), care însă nu au avut 
menirea de a detensiona grava situație politică în care se afla Imperiul. 

La moartea lui Grigore X facțiunea angevină domina curia papală, astfel 
că toate concesiile bizantine acordate papalității se dovedeau caduce. De 
altfel, uniunea nu-i adusese în interior lui Mihail decât calificativul de „al 
doilea lulian” şi ura clerului, de aceea în 1280 el şi renunţă la ea. Noul papă 
Martin al IV-lea (din februarie 1281) s-a aliat cu Carol de Anjou, 
excomunicându-l pe Mihail VIII Paleologul, acordând astfel angevinului 
justificarea necesară pentru asaltarea Bizanțului prin lansarea apelului la 
cruciadă. Prin tratatul de la Orvieto (3 iulie 1281), încheiat sub autoritatea 
papală între Carol de Anjou, Philippe de Courtenay, fiul lui Balduin Il, 
împăratul titular al Imperiului latin, şi dogele Veneţiei era prevăzută 
expediția comună împotriva bizantinilor. 

Împotriva acestor ameninţări, Mihail VIII se aliază cu Petru de Aragon, 
cumnatul lui Manfred, iar intrigile bine dirijate ale Bizanțului au avut un rol 
decisiv, prin suportul financiar, şi în izbucnirea „vecerniilor siciliene”, a 
revoltei antiangevine din 31 martie 1282. Carol de Anjou, silit să lupte 
împotriva sicilienilor si aragonezilor, nu a avut încotro si a abandonat 
expediția împotriva Bizanțului. Mihail al VIII-lea Paleologul în colaborare cu 
regele Aragonului a reuşit să distrugă coaliția occidentală şi să înlăture 
definitiv primejdia angevină. Ofensiva diplomatică bizantină a eliminat în 
acest fel monstruoasa ameninţare. Totuşi, invazia începuse în Thessalia şi 
Macedonia. Coaliția balcanică, formată din sârbii lui Stefan Milutin, devenit 
acum rege sub numele Stefan Uros II, şi bulgarii lui Gheorghe I Terter şi 
sebastocratorul Thessaliei loan Angelos. Skoplje a intrat astfel definitiv sub 
stăpânirea sârbilor. 

În decembrie 1282, împăratul va muri, după ce a realizat, prin mari 
eforturi, renaşterea Imperiului bizantin, dar la moartea sa vistieria statului 

era secătuită. Fiul sáu, Andronic, temându-se de tulburări, nici nu i-a 
organizat funeralii solemne asa cum i s-ar fi cuvenit. 


5.2 Dela stabilitate la război civil (1282-1354) 


5.2.1 Andronic Il între normanzi si selgiucizi. Război civil, ciumă şi colaps 


Fiul lui Mihail VIII, Andronic al II-lea (1282-1328) a moştenit o situaţie 
grea. Statul era atacat din toate părțile de către sârbi, bulgari, greci epiroti si 
franci din Peloponez, putând doar cu greu face față presiunii turcilor si 
mongolilor din Asia Mică. Turcii selgiucizi şi turcii otomani vor ocupa 
teritoriul Anatoliei la sfârşitul secolului al XIII-lea, iar la începutul veacului 
următor turcii otomani îşi vor începe ofensiva. Bizanțul mai rezista doar în 
câteva puncte de sprijin — Nicomedia, Niceea, Sardes şi Brussa. 

Din aceste motive, Andonic II, la fel ca şi succesorul său Andronic III, ási 
va concentra resursele dinspre Apus înspre Balcani şi Asia Mică. 

Cu toate că mercenarii catalani, aflați până atunci în slujba regelui 
Frederic II de Aragon al Siciliei, au eliberat Philadelphia si Magnezia în Asia 
Mică (1303-1304), reversul negativ a fost că au jefuit satele şi oraşele din 
Anatolia. Vrând să scape de ei, împăratul oferă lui Roger de Fluor, 
conducătorul companiei catalane, demnitatea de cezar, fiind apoi asasinat 
din ordin imperial. 

Andonic || a respins uniunea cu papalitatea (1282), a pus capăt disputelor 
religioase prin decretarea unei amnistii generale (1310) şi a încercat să 
reorganizeze administraţia statului în condiţiile în care Imperiul era lipsit de 
resurse financiare. Moneda bizantină a suferit un proces de accentuată 
devalorizare şi inflație, ceea ce l-a determinat să reducă substanțial 
cheltuielile flotei, armata angajând mercenari, şi din cauza aservirii țărănimii 
de către nobili, ţăranii preferând să devină oşteni plătiţi, decât să dea 
statului impozite mari de pe urma muncii lor. 

În timp ce în Asia Mică se consolida puterea musulmană, în interior a 
izbucnit după 1320 un aprig război civil cauzat de motive dinastice. Andronic 
II l-a exclus pe nepotul său Andronic Ill de la succesiune, acuzându-l de 
uciderea fratelui său Manuel. Tatăl celor doi, coimpáratul Mihail IX murise 
de inimă rea aflând de această nelegiuire. Andronic II, retras la Adrianopol, a 
găsit aici sprijinul tânărului aristocrat loan Cantacuzenos, declanşând 
războiul civil (1321-1328) care a cauzat neajunsuri politice grave şi o 
decădere a economiei statului. La început se ajunge la o convenţie de 
împărţire a Imperiului, apoi la o pace necesară din cauza pericolului turcesc, 
pentru ca în final Andronic II să fie obligat să abdice (23 mai 1328) în 
condiţiile în care nepotul său ajunge sub zidurile Constantinopolului cu o 

trupá de douá mii de cumani trimisi de tarul bulgar, in vreme ce venetienii 
blocaserá oraşul dinspre mare. Bătrânul împărat şi-a trăit ultimii patru ani la 
mânăstire. 

Urmaşul său, Andronic al Ill-lea (1328-1341) a moştenit o împărăție 
slăbită în interior şi exterior. loan Cantacuzino, care mai târziu va domni cu 
numele de loan al VI-lea, cel care l-a ajutat pe tânărul Andronic să preia 
puterea, a devenit eminenta cenuşie, marele domestic, cel mai mare general 
al Imperiului. Totodată s-a creat în Bizanţ o criză a situaţiei de drept, fiind 
instituită acum un fel de curte supremă de justiţie. 

Deşi a suferit o serie de înfrângeri în Răsărit, ca la Philokrene (1331), 
pierzând aici teritorii în favoarea turcilor otomani — Niceea şi Nocimedia, 
Imperiul a reuşit să reintegreze în granițele sale Epirul, Thessalia şi insula 
Chios, luată de la genovezi. 

Pentru a stăvili ascensiunea sârbilor, Andonic III se aliază cu țarul bulgar 
Mihail Şişman. La 28 iulie 1330, în lupta de la Velbujd, armata bulgară, 
însoţită de un corp de oaste trimis de Basarab al Țării Româneşti, cu care 
țarul se înrudea, a fost înfrântă de sârbii lui Stefan Uroş III. Bulgaria fiind 
prăbuşită, pătrunderea tătarilor nu a mai putut fi oprită, ei ajungând în 1341 
sub zidurile Constantinopolului. 


5.2.2 Războaiele civile. Uzurparea lui loan al VI-lea. 


La moartea lui Andronic Ill s-a constituit (1341) o regență pentru 
moştenitorul tronului, loan V (1341-1347), în frunte cu împărăteasa Anna de 
Savoia, patriarhul loan Calecas şi bogatul parvenit Alexios Apokaukos. loan 
Cantacuzino, inițial coîmpărat ca loan VI, râvnind tronul, a provocat din nou 
un război civil (1341-47), ceea ce a făcut imposibilă apărarea față de 
invadatorii străini. 

După ce a fost exclus de către regenti de la conducerea Imperiului, loan 
Cantacuzino s-a proclamat împărat în Didymotica, puternica cetate din 
Tracia, care constituia centrul domeniilor sale, fiind încoronat apoi la 
Adrianopol (1346) de către patriarhul adus de la Ierusalim în acest scop. 
Pentru a slăbi liga aristocratică care-l sprijinea pe loan Cantacuzino, regentii 
au instigat populaţia la revoltă, ceea ce a degenerat într-o prigoană a 
nobililor din Adrianopol şi întreaga Tracie. În timpul acestor tulburări 
facțiunea zelotilor, care reunea forțele mişcării populare în favoarea 
împăratului legitim, a preluat conducerea în Thessalonik, unde se va afla 
principalul nucleu al opoziției față de Cantacuzin. 

loan Cantacuzino a jonglat între o alianţă cu sârbii şi cu bulgarii, cea ce 
duce la cucerirea unor întinse teritorii de către primii în Epir şi Thessalia. 
Ştefan Duşan a avut cel mai mult de câştigat, încoronându-se în 1346 ca 

„împărat al sârbilor si grecilor”. Duşan năzuia să impună un nou Imperiu 
sârbo-bizantin în locul vechiului Imperiu bizantin aflat în derivă, însă după 
moartea sa (1355) imperiul lui, la fel ca şi marele său proiect, s-a destrămat 
în mai multe principate. 

După asasinarea lui Alexios Apokaukos (1345) regența a intrat într-o 
perioadă de criză, loan V împăcându-se cu loan VI Cantacuzino, căruia îi 
conferă titlul de autocrator (1347). 

În timpul domniei lui loan VI Cantacuzino (1347-1354) Imperiul a fost 
victima expansiunii sârbe şi s-a implicat în conflictul venetiano-genovez care 
s-a încheiat cu distrugerea flotei greceşti în „războiul Galatei” (1348-49). 
Imperiul a fost cuprins de o cumplită epidemie de ciumă bubonică, care a 
făcut ravagii mai ales în Thessalia. Ştefan Duşan a profitat de moartea din 
cauza ciumei a guvernatorului bizantin al Thessaliei şi a invadat regiunea. 
loan VI a solicitat ajutorul otomanilor conduşi de emirul Orhan împotriva lui 
Duşan, însă aceştia nu au făcut altceva decât să jefuiască zonele în care au 
pătruns. După alungarea otomanilor, ca şi cum nenorocirile de până atunci 
nu ar fi fost îndeajuns, şi flota bizantină care se reconstruia acum, a fost din 
nou distrusă de invidioşii genovezi. 

În 1352 s-a ajuns însă la o ruptură, ceea ce a dezlántuit al doilea război 
civil între loan al VI-lea Cantacuzino şi loan al V-lea Paleologul (1352-1354). 
loan al VI-lea a vrut să-şi asigure domnia şi succesiunea cu orice pret. În 
1354 a impus încoronarea fiului său, Matei Cantacuzino, drept coregent şi i-a 
acordat Tracia apuseană,iar celui de-al doilea fiu, Manuel, Peloponesul 
bizantin. 

Rezultatul a fost izbucnirea celui de-al doilea război civil între loan al 
VI-lea Cantacuzino şi loan al V-lea Paleologul. În cele din urmă, cu ajutorul 
Genovei, Paleologul a recucerit Constantinopolului (21 noiembrie 1354). 
După ce a abdicat, loan al VI-lea Cantacuzino s-a retras la mânăstire unde 
avea să-şi scrie opera. Fiii lui loan Cantacuzino, continuă să joace un rol 
politic important. Matei în calitate de coimpárat la Adrianopol până în 1357, 
iar Manuel şi-a transformat posesiunea sa, Morea într-un stat bizantin 
independent. Ca răsplată pentru ajutorul acordat în lupta contra lui loan VI, 
împăratul rămas acum unic, loan VI o căsătoreşte pe fiica sa Maria cu un 
nobil genovez, acordându-i insula Lesbos ca dotă. 


5.3 Înaintarea otomană şi prăbuşirea statului bizantin (1354-1425) 


După ce au pus stăpânire pe cetatea vecină Tzympe (1352), otomanii 
controlau traficul prin Dardanele. Dar turcii otomani conduşi de emirul 
Suleiman, fiul lui Orhan, chemaţi de loan VI pentru a face față conflictului 

civil, nu mai aveau de gând să părăsească Europa, reuşind să ocupe portul 
Callipolis (Gallipoli) din Tracia (2 martie 1354) şi pe care refuză să-l predea 
Imperiului. 

Imperiul bizantin era de acum iremediabil discreditat, războaiele civile 
invitând la macabrul festin tot felul de neamuri şi puteri care îşi disputau 
teritoriile sale. 

Istoricii îl acuză mai cu seamă pe loan Cantacuzino ca principal vinovat al 
venirii turcilor în Europa, de fapt situaţia jalnică a lumii bizantino-slave, la 
care au concurat şi republicile italiene, a permis înaintarea lor care nu mai 
putea fi stăvilită în spaţiul balcanic. Otomanii au fost curtati în vederea 
alianțelor când de către sârbi, când de bizantini, când de venețieni sau 
genovezi. 

Domnia lui loan V Paleologul reprezintă un epilog demn de plâns al 
Imperiului bizantin. Când a ajuns în cele din urmă să domnească efectiv, 
imperiul nu mai era decât o palidă umbră a ceea ce fusese pe vremuri. 
Luptele dintre Paleologi şi Cantacuzini acceleraseră şi mai mult procesul de 
descompunere. Turcii, punând piciorul pe continentul european, în 
Peninsula balcanică s-a creat un nou sistem de putere, aceasta fiind 
împărțită între ei, sârbi şi venețieni. Fâşiile teritoriale din Atica şi Beotia, care 
până în 1388 se aflau în posesia companiei catalane, au revenit Veneţiei. 
loan al V-lea a reuşit cel puţin să-l ţină în şah pe împăratul Matei. În afara 
cuceritorilor străini şi a uzurpatorilor din interior, numeroşi demnitari şi-au 
separat latifundiile, chiar insule întregi, în care puterea imperială era practic 
inexistentă. 

Tăvălugul otoman nu mai putea fi oprit. Sultanul Murad |, succesorul lui 
Suleiman, a capturat mai multe puncte fortificate din apropierea 
Constantinopolului şi a ocupat importantele centre Andrianopol (1362) şi 
Philippopolis. Capitala statului otoman va fi transferată la Adrianopole 
(Edirne), cu consecințe dezastruoase pentru creştinii din Peninsula 
balcanică. 

În această situaţie disperată, la 25 ianuarie 1365, papa Urban V a făcut 
apel la cruciadă. Promotorii urmau să devină regele Ungariei, Ludovic de 
Anjou, regele Ciprului, Petru de Lusignan şi contele de Savoia, Amadeo VI, 
unchiul dinspre mamă al bazileului. La rândul său, loan V ajunge în anul 
următor la regele ungur Ludovic | pentru a solicita ajutor împotriva 
otomanilor. Tratat ca un „schismatic”, fără să obțină decât vagi promisiuni, 
pe drumul de întoarcere împăratul este capturat la Vidin de către ţarul 
Stracimir şi aruncat în temniţă. Aliat cu venețienii, Contele Verde, Amadeo 
VI, organizează o expediţie de-a lungul coastei bulgare, reuşind să ocupe 

Messembria si sá obtiná eliberarea lui loan al V-lea din captivitatea bulgará. 
În plus a izbutit, cu ajutorul flotei, să îi alunge pe turci din peninsula Gallipoli. 

La Constantinopol sosise şi legatul papal, împreună cu oştile contelui de 
Savoia, care a condiţionat fără menajamente ajutorul Apusului de uniunea 
Bisericii cu Roma. Bizantinii însă, în rândul cărora loan Cantacuzino, acum cu 
numele de călugăr loasaf, exercita o enormă influenţă nu au acceptat să-şi 
trădeze credinţa. 

Periplul diplomatic umilitor al lui loan V continuă în Italia, ajungând la 
Neapole, în iulie 1369 şi apoi la Roma unde cu titlu personal acceptă 
confesiunea latină (21 octombrie 1369), nutrind nădejdea că va primi sprijin 
militar şi financiar în lupta contra turcilor. Înainte de a porni spre 
Constantinopol, obţine bijuteriile coroanei, aflate ca gaj în mâinile 
venețienilor şi un nou împrumut de la aceştia, însă abia după ce a fost tratat 
ca ultimul cerşetor şi somat să-şi achite datoriile anterioare, fiind eliberat de 
venețieni doar în 1371 când Manuel, fiul său mijlociu, si loasaf au strâns 
suma datorată. Episodul trecerii la catolicism al bazileului a fost rapid trecut 
în uitare. 

Puterea otomană înainta aşadar în Peninsula balcanică, fără ca statele 
apusene să o poată opri. O alianţă a creştinătăţii nu a fost posibilă şi din 
cauza tensiunilor confesionale. Statele ortodoxe din Peninsula balcanică 
preferau să respingă expansionismul ungar, nesesizând din vreme pericolul 
otoman. În aceste condiţii loan V a recunoscut suzeranitatea otomană, 
plătind tribut si prestând ajutor militar lui Murad | (1373). Titlul de 
autocrator al romeilor îşi pierdea acum orice semnificaţie. Imperiul bizantin 
rămâne tributar sultanului până în 1402, când hanul mongol Timur Lenk i-a 
înfrânt pe otomani la Ankara. 

Începând cu anul 1371 împărații bizantini nu şi-au mai putut exercita 
puterea decât cu ajutorul sau toleranța străinilor, a venețienilor, genovezilor 
şi a otomanilor. 

După refuzul lui Andronic, al fiului cel mare al lui loan V, de a plăti 
venețienilor gajul pentru tatăl său, împăratul, adânc mâhnit a transmis toate 
drepturile succesorale lui Manuel. În 1273, pe când loan V participa la o 
campanie în Asia Mică alături de suzeranul său, Murad |, fiii celor doi, 
Andronic, respectiv sultanul Savgi încearcă o lovitură de stat. Murad a luat 
măsuri energice, înăbuşind revolta şi dispunând orbirea fiului său. Andronic, 
a scăpat cu un ochi, la insistenţele tatălui său, care a poruncit să nu fie 
îndeplinită pedeapsa, suficient însă pentru ca în 1376 să se alieze cu 
genovezii şi să-l detroneze pe tatăl său. Murad, chemat şi el în ajutor de 
Andronic, i-a oferit acestuia, în schimbul retrocedării oraşelor din peninsula 

Gallipoli, 10.000 de ostaşi cu care a intrat în Constantinopol, după un scurt 
asediu. 

loan V şi Manuel au fost intemnitati vreme de trei ani, până în 1379 când 
au reuşit să evadeze şi de data aceasta să pătrundă ei în Constantinopol cu 
ajutorul venețienilor şi al lui Murad, care a exploatat cu multă abilitate 
instabilitatea dinastiei imperiale, disensiunile dintre bazileu şi nevrednicul 
său fiu, Andronic. Sultanul, în ironia sa macabrá, l-a silit chiar pe loan V să-l 
ierte pe Andronic şi să-l repună în drepturile de moştenitor al tronului, în 
plus urma să primească un tribut anual de 30.000 de ducati şi un corp de 
oaste de 12.000 de oameni. Abia în 1385, după ce mai are răgazul de a se 
mai răzvrăti încă o dată împotriva tatălui său, Andronic, fiind înfrânt, moare 
la scurtă vreme. 

Înaintând înspre apus, Murad a ameninţat Thessalonicul. După trei ani 
de asediu, în aprilie 1387 oraşul a fost cucerit, în acelaşi timp fiind ocupat 
ultimul bastion bizantin din Asia Mică, Philadelphia. Până în 1388 a fost 
practic cucerită întreaga Bulgarie, aici începând o perioadă de cinci veacuri 
de ocupaţie turcă şi de islamizare. În 15 iunie 1389, de ziua Sf. Vit, oştile 
sârbeşti, conduse de cneazul Lazăr, aliate cu trupe bosniace şi albaneze au 
fost înfrânte de turci la Kossovopolje („Câmpia Mierlei”). În această 
faimoasă bătălie şi-au găsit sfârşitul atât cneazul Lazăr cât şi sultanul Murad, 
comanda turcilor fiind preluată de Baiazid | llderim (1389-1402). Unele 
ţinuturi din Serbia au fost transformate în sangeacuri, administrate de turci, 
iar restul Serbiei, condusă de cneazul Ştefan Lazarevici, a trecut sub 
vasalitate otomană. Atacurile turceşti la nord de Dunăre erau abia la 
început. În vara anului 1390 au avut loc primele ciocniri între turci şi unguri 
în Banat, iar în 1390-1391 Firuz-bei avea misiunea de a cuceri Vidinul, de 
unde a fost alungat Sracimir. Puternica reacţie a lui Mircea cel Bătrân în 
momentul unei noi incursiuni otomane la nord de Dunăre a dus la izgonirea 
lui Firuz-bei, recucerirea Vidinului şi reinstalarea lui Stracimir care va mai 
stăpâni până în 1396, când creştinii vor fi înfrânți la Nicopole. 

Domnia lui Manuel al II-lea (1391-1425) a fost marcată de asediul cel 
mai îndelungat asupra Constantinopolului (1394-1402). Noul sultan Baiazid 
nu a reuşit să cucerească reşedinţa bizantină. 

În primăvara anului 1396, Sigismund de Luxemburg a iniţiat o cruciadă 
antiotomană care a avut mare răsunet şi în Apus. La ea au participat peste 
zece mii de cavaleri din apusul Europei, trupe care s-au strâns la Timişoara 
unde au sosit şi Sigismund şi Mircea cel Bătrân. Oştile creştine, între care 
muntenii lui Mircea numărau o mie de oameni, au trecut Dunărea şi asediat 
la 25 noiembrie 1396 cetatea Nicopole. Confruntarea s-a soldat cu un 
dezastru pentru cruciați, a căror cavalerie grea a fost înfrântă de 

pedestrimea turcă şi cavaleria uşoară a lui Baiazid. În istoria domnilor Țării 
Româneşti, cronicarul Radu Popescu arăta că „din rea chiverniseală a 
creştinilor au biruit Baiazid pe creştini, tăindu-i şi robindu-i”. Sigismund, 
împiedicat de Vlad să se retragă prin Tara Românească, se îmbarcă pe o 
corabie venețiană, ajungând la Buda abia după un periplu maritim de trei 
luni. 

Fiindcă Stracimir de la Vidin, vasalul sultanului, se alăturase creştinilor, 
Baiazid atacă Vidinul, desfiintánd statul bulgar. Mosiile bisericeşti confiscate 
au fost dăruite spahiilor şi cetăţile de pe malul drept al Dunării transformate 
în puncte de sprijin, ceea ce constituia o ameninţare iminentă şi pentru Țara 
Românească. Având linişte relativă la Dunăre, Baiazid s-ar fi putut de acum 
dedica cuceririi capitalei bizantine. 

În 1399 Manuel al II-lea s-a decis să facă o călătorie în Occident la curţile 
europene pentru a cere ajutor. A revenit la Constantinopol în în 1403, fără 
sprijin financiar sau militar,la fel ca tatăl său cu un sfert de veac mai 
devreme. În aceste momente hanului mongol Timur i s-a datorat 
supraviețuirea Imperiului bizantin pentru încă o jumătate de secol. Sub 
auspiciile favorabile care au urmat înfrângerii lui Baiazid de către Timur Lenk 
în lupta de la Ankara (28 iulie 1402), unde sultanul a fost luat prizonier, 
pierzându-şi viața în captivitate trei ani mai târziu, în condiţiile în care 
luptele interne între fiii lui Baiazid slăbeau puterea otomană, Mircea cel 
Bătrân a ocupat Chilia genoveză (1403). 

Între timp, Soliman, fiul mai mare al lui Baiazid, care rămăsese stăpânitor 
al Rumeliei, în partea europeană a Imperiului otoman, a trecut cu forțele 
sale în Asia Mică, ocupând Brussa şi Ankara, unde stăpânea fratele său cel 
mai mic, Mehmed. Văzându-se atacat, acesta s-a înţeles cu Mehmed II, beiul 
de Karaman, trimițând în Rumelia pe Musa, fiul mijlociu al lui Baiazid, cu 
scopul de a provoca o răscoală împotriva lui Soliman. Mircea cel Bătrân a 
intervenit în această competiţie, acordând ajutor lui Musa, după cum a 
procedat şi Stefan Lazarevici. Soliman, avea însă ajutorul bizantin, obținut 
prin retrocedarea Thessalonicului, a Muntelui Athos şi a unor insule din Egee 
şi renunţarea la obligaţiile de vasalitate şi plata tributului. Musa a revenit cu 
ajutor din partea Țării Româneşti, luând tronul imperiului la Edirne 
(Adrianopol) în 11 februarie 1411, după ce Soliman a fost ucis pe când 
încerca să fugă spre Constantinopol. Domnia lui Musa (1411-1413) marca 
apogeul politic şi diplomatic al voievodului român. În 1413 pe tronul otoman 
urcă cu ajutor bizantin, Mehmed |, care se proclamă „fiu” al bazileului 
Manuel Il. Un nou asalt otoman al capitalei Imperiului are loc în 1422, un 
prolog al marelui asediu din 1453, ajungându-se apoi la încheierea unui 

tratat de pace cu Murad Il, prin care Bizanțul reia plata tributului, devenind 
din nou vasal otomanilor (1424). 


5.4 Agonia Imperiului (1425-1453) 


5.4.1 Conciliul de la Ferrara - Florenţa şi unirea bisericilor orientale cu 
Roma 


În anii în care loan al VIII-lea a domnit singur (1425-1448) în vederea 
rezistenţei antiotomane devenea tot mai clară necesitatea unui compromis 
cu Apusul, revenindu-se din acest motiv la politica de unire cu biserica 
romană. 

Era oricum prea târziu. La 1430 turcii ocupă Thessalonicul, pe care mai 
devreme Bizanțul neputincios îl cedase venețienilor în scopul apărării. 

loan VIII, la fel ca inaintasii săi, s-a dus în apus, la Venetia şi Milano, apoi 
în Ungaria, şi în cele din urmă la Conciliul de la Ferrara — Florenţa însoţit de 
patriarhul losif, şi mai multi mitropoliți şi episcopi, între care cei mai de 
seamă erau mitropoliţii de Niceea, Kiev şi Efes. 

Asemenea încercări au avut loc în mai multe rânduri din ambele direcţii, 
după marea schismă din 1054, încercări mereu eşuate. Acum, scopul era 
clar, anume de a obține ajutor militar din apus pentru salvarea imperiului. 
Propunerile de a discuta au fost acceptate, discuţiile, evident, urmând să 
aibă loc în Italia. Ele au început în 9 aprilie 1438 la Ferrara, împăratul 
insistând permanent ca episcopii orientali să renunţe la dogmele ortodoxe. 
La 6 iulie 1439, când au reînceput dezbaterile la Florenţa, exista deja o 
înțelegere, materializată într-un decret de unire, în biserica Santa Maria 
Novella din Florenţa fiind oficial proclamată uniunea celor două Biserici. 

„Cele patru puncte florentine” vizau primatul papal, filioque, Purgatoriul 
şi azimile. Toate cele patru chestiuni au fost tranşate printr-un compromis. 
În Răsărit nu exista nici o şansă de aplicare a înţelegerii prin care în aproape 
toate chestiunile dogmatice biruise catolicismul. 

Singura şansă - calea religioasă - de a obţine sprijin politic în apus a fost 
pierdută de loan al VIII-lea, rezultatul fiind doar disensiuni religioase în 
imperiu în jurul înțelegerii creştine est-vest. Acestei înțelegeri din 1439 i s-a 
opus vehement marele cneaz rus Vasile. Biserica rusă s-a declarat 
autocefală, cum a şi rămas. Ceea ce se petrecea de acum înainte în sud-estul 
Europei era determinat de mai multe popoare, Bizanțului rămânându-i doar 
rolul de observator. 

Victoriile voievodului Transilvaniei, loan (lancu) de Hunedoara, care i-a 
înfrânt pe turci în Țara Românească, pătrunzând adânc în Serbia, a urnit 
papalitatea în sensul apelului la o nouă cruciadă antiotomană. La mai puţin 

de 50 de ani după înfrângerea de la Nicopole, această cruciadă, de altfel 
ultima, a avut intr-adevár loc. Propagatá cu succes de papa Eugen al IV-lea, 
cruciada a atras numeroase capete încoronate şi foarte multi cavaleri. În 
fruntea cruciadei s-a aflat regele Vladislav al Ill-lea rege al Poloniei si 
Ungariei care comanda cavalerii ordinului crucifer. loan de Hunedoara şi 
principele Gheorghe Brancovici, experimentați în luptele cu turcii, aveau să 
joace rolul principal. Murad al II-lea nu putea interveni cu mari efective, 
trebuind să lupte în Anatolia. În apropiere de Niş, loan de Hunedoara i-a 
înfrânt pe turci, reuşind în toamna anului 1443 să elibereze Bulgaria. 

Constantinopolul nu era departe de zona operaţiilor militare, dar din 
cauza iernii cruciații au trebuit să se retragă. În acelaşi timp, Skanderbeg 
(Georg Kastrioti) a obținut victorii în Albania, în lupte de continuă hărţuială. 
Sultanul, fiind asaltat în Anatolia, a consimţit la încheierea unei păci pe zece 
ani cu europenii, pace încheiată în 1444. Gheorghe Brancovici urma să ia 
Serbia din nou în stăpânire. Dar, incitati de papă, cavalerii apuseni au 
persistat în continuarea cruciadei, fiind susținuți de Vladislav al Poloniei. 
Între timp însă, forţele occidentale îşi pierduseră vigoarea, iar sârbii s-au 
abținut să participe la continuarea luptei. La 10 noiembrie 1444 a avut loc 
bătălia decisivă pe coasta Mării Negre, la Varna, în care au căzut regele 
Poloniei şi legatul papal, cardinalul Cesarini. 

Despotul Moreei, Constantin Dragases, cu toată lupta susținută de 
recucerire a unor teritorii din Grecia centrală, prin anexarea unor teritorii ale 
Principatului Ahaia, a fost silit să se recunoască vasal al otomanilor. În 
schimbul unui tribut, Constantin obține pacea (1446). 


5.4.2 Căderea Constantinopolului 


Constantin al XI-lea (1448-1453), fiul lui Manuel al II-lea si al sárboaicei 
Elena Dragases, a fost ultimul basileu bizantin. Coroana imperială a fost 
adusă la Mistra, încoronarea având loc aici. Era pentru prima oară în istoria 
Imperiului, cu excepţia perioadei niceene, când încoronarea nu s-a săvârşit 
în Constantinopol. 

Imperiul său se limita la Constantinopol şi ţinutul dimprejur, oraşul fiind 
înconjurat din toate părțile de Imperiul otoman. O refacere a imperiului nu 
se mai întrezărea, chiar şi republicile maritime, Veneţia şi Genova, urmărind 
doar propriile interese, în înţelegere cu turcii, pentru a nu pierde accesul 
flotei lor comerciale în Marea Egee şi Marea Neagră. Constantinopolul 
rezista datorită fortificațiilor sale, încercările de a-i sili pe locuitori să se 
predea prin înfometare eşuând în mai multe rânduri, deja de la începutul 
veacului al XV-lea. 

Mehmed al II-lea(1444-1446, 1451-1481) care şi-a asasinat fratele pentru 
a domni singur, a ajuns pe tronul Imperiului otoman în anul 1451 şi a luat cu 
încăpățânare şi tenacitate toate măsurile pentru a cuceri Constantinopolul. 

A poruncit să se înalțe pe țărmul european al Bosforului fortăreața 
Rumeli Hisari, vizavi de Anadolu Hisari, aflată pe ţărmul asiatic, a construit 
bombarde şi tunuri care puteau trage până pe malul european al Bosforului. 
Sultanul dispunea de cea mai bună flotă otomană de până atunci. 

Mehmed Il a început blocada pe mare asupra capitalei bizantine în 28 
august 1452. 

În 12 decembrie 1452, în contextul acutei ameninţări turceşti a fost 
proclamată uniunea Bisericilor ortodoxă şi catolică de către legatul papal 
Isidoros în Sfânta Sophia. Dar acest gest a fost inutil. 

Constantin al XI-lea cheamă Apusul în ajutor. Însă cei chemaţi în ajutor 
cereau insulele greceşti în schimb. Războinicul genovez, Giovanni Giustiniani 
a oferit ajutorul său împăratului, dorind să refacă sub domnia sa un imperiu 
latin ca cel din 1204. Partidei antiunioniste din Constantinopol cucerirea 
osmană îi părea chiar un rău mai mic decât o nouă stăpânire latină. „Mai 
bine e să ştie domnind turbanul turcesc decât tiara latină” zicea demnitarul 
Lucas Notaras, unul dintre cei ma apropiaţi sfetnici ai împăratului. 

Turcii au deschis ostilitățile împotriva Constantinopolului, prin închiderea 
cercului de asediere la 7 aprilie 1453. 

În ciuda deblocării parţiale realizate de Giustiniani, când la 20 aprilie cele 
patru vase genoveze sosite în ajutorul Constantinopolului au înfrânt flota 
otomană în pofida superiorității numerice a acesteia, soarta 
Constantinopolului era pecetluită. Constantinopolitanii puteau opune doar 
cam o zecime din numărul trupelor pe care le aveau otomanii, dintre aceştia 
peste trei mii erau mercenari străini, între care şapte sute de genovezi. 

La 23 mai, după numeroase încercări nereuşite de asalt general, sultanul 
trimite un ultimatum bazileului Constantin, cerând capitularea oraşului. Era 
dispus chiar să ofere împăratului în schimb Morea în condiţii de vasalitate. 
Cererea a fost însă respinsă de Constantin, ceea ce l-a înfuriat şi mai mult pe 
Mehmed. 

Bombardarea zi şi noapte a oraşului şi transferarea a 72 de nave pe 
uscat, din Bosfor în Cornul de Aur şi-au făcut efectul. În zorii zilei de 29 mai 
1453, turcii au reuşit să cucerească poarta Romanos şi au frânt rezistenţa 
apărătorilor epuizați, şi au pătruns în oras. Constantin al XI-lea, împăratul 
bizantin cu numele Întemeietorului, a căzut în luptă, murind eroic. A urmat 
un cumplit masacru al populaţiei (40000 de morti) şi un jaf cumplit, 
prelungit trei zile şi trei nopţi. 

Cu toate cá unele teritorii bizantine s-au mai mentinut pentru scurt timp 
- Atena a fost cucerită abia în 1456, Morea cu capitala Mistra în 1460, iar în 
1461 cade Imperiul de Trapezunt, cucerirea Constantinopolului a însemnat 
sfârşitul Imperiului roman transplantat în Bizanţ. 

A supravieţuit patriarhia Constantinopolului căreia Mehmed II i-a acordat 
un statut juridic special, rămânând şi în timpul dominaţiei otomane centrul 
tradiţiei ortodoxe. Prin firmanul ulterior toti creştinii urmau să plătească 
trezoreriei otomane o taxă anuală, patriarhul dobândeşte însă depline puteri 
în administrarea chestiunilor bisericeşti. Inviolabilitatea patriarhului si 
inaltilor clerici erau garantată, iar clerul era scutit de taxe. Sfânta Sofia a fost 
transformată în moschee, dar creştinilor cărora li s-a permis să se întoarcă în 
oraş le-a fost dată biserica Sf. Irina. Sultanul crease pentru supuşii săi 
ortodocşi din fostul Bizanţ o comunitate care se autoguverna, millet, 
reprezentată şi condusă de patriarh care acum se bucura de puteri politice 
pe care nu le avusese anterior, mai cu seamă asupra slavilor ortodocşi. 
Astfel, Constantinopolul este restaurat drept capitală a lumii ortodoxe. 
Antiunionistul Gendadios II Scholarios a devenit patriarh. Constantinopolul a 
devenit deopotrivă capitala imperiului otoman, Istanbul. Sultanul a luat de 
îndată măsuri de repopulare şi reorganizare a oraşului, instalându-şi aici 
demnitarii, eliberând prizonierii şi rechemând pe cei fugiţi, stabilindu-i în 
Constantinopol. După normele otomane a fost folosită şi metoda 
surghiunului (sürgün), a deportării, locuitori din alte părți, mai ales 
mestesugari şi negustori din Morea, Trapezunt şi Crimeea, fiind aduşi în 
oraş, unde au primit case şi scutiri de taxe. 

Genovezii au obţinut din partea sultanului, la doar câteva zile după 
cucerirea Constantinopolului, confirmarea privilegiilor pe care le aveau în 
Galata. 

Mehmed nu era un barbar, a proclamat „lege, milă şi ordine”, cunoştea 
greaca şi a folosit creştini, mai ales greci în aparatul de stat. Unele familii ca 
Evrenos din Bithinia şi Vlora din Albania s-au convertit la islam şi au intrat în 
elita otomană. 

După trei ani, Mehmed ll asedia Belgradul, a fost însă zdrobit de loan de 
Hunedoara. Spre sfârşitul secolului al XV-lea, aproape teritoriile care 
făcuseră parte din Imperiul bizantin se aflau deja sub stăpânire otomană. 

Zoe (Sofia) Paleolog, fiica ultimului despot al Moreei, nepoata de frate a 
lui Constantin XI se căsătorea la 12 noiembrie 1472 cu marele cneaz al 
Moscovei, Ivan IIl. Nepotul lor, Ivan IV cel Groaznic a adoptat oficial titlul de 
tar. Pe drept, sau nu, Moscova devine cea de-a „treia Romă”. Domnii din 
Țările se considerau şi ei urmaşi legitimi ai împăraţilor din Constantinopol. 

6 Împărații bizantini 


Constantin | cel Mare (306/330-337) 
Constantin II (337-361) 
Vallens (364-378) 
Theodosius I (378-395) 
Arcadiu (395-408) 

Leon I (457-474) 

Zenon (476-491) 
Anastasios (491-518) 

Justin | (518-527) 

Justinian | (527-565) 
Phocas (602-610) 

Heracles (610-641) 
Constans II (641-668) 
Constantin IV (668-685) 
Justinian II (685-695) 
Justinian II (705-711) 
Anastasios Il (713-715) 
Leon III (717-741) 
Constantin V (741-775) 
Leon IV (775-780) 
Constantin VI (780-797) 
Imparateasa Irna (797-802) 
Nikephor (802-811) 

Leon V (813-820) 

Mihail II (820-829) 

Vasile | (867-886) 

Leon VI (886-912) 
Constantin VII (913-959) 
Roman | Lecapenos (920-944) 
Nikephor II Phocas (963-969) 
loan Tzimiskes (969-976) 
Vasile Il (976-1025) 
Constantin VIII (1025-1028) 


Constantin IX Monomahul (1042-1055) 


Isaac | Comnenul (1057-1059) 


Constantin X Doukas (Ducas) (1059-1067) 


Romanos IV Diogenes (1067-1071) 
Mihail VII Ducas (1067/71-1078) 


Nikephoros III Botaneiates (1078-1081) 


Alexios | Comnenul (1081-1118) 
loan Il Comnenul (1118-1143) 

Manuel | Comnenul (1143-1180) 

Alexios Il Comnenul (1180-1183) 

Andronic Comnenul (1183-1195) 

Isaac Il Anghelos (1195-1203) 

Theodor I Lascaris (1204-1222) 

loan III Vatatzes (1222-1254) 

Theodor II Lascaris (1257-1258) 

loan IV Lascaris (1258-1261) - in 1261 recucereste Constantinopolul 
Mihail VIII Paleologul - Azimitul - (1261-1282) 
loan V Paleologul (1341-1391) 

loan VI Cantacuzino (1347-1354) 

Constantin XI Paleologul (1448-1453) 

